Kannur Airport Opening Today-'തിരക്ക് കൂട്ടേണ്ട, നമ്മൾ ഇനി ഇവിടെയൊക്കെ തന്നെ കാണും': പിണറായി വിജയൻ\nKannur Airport Inauguration Pinarayi Vijayan\nമുഖ്യമന്ത്രി പിണറായി വിജയൻ കണ്ണൂർ രാജ്യാന്തര വിമാനത്താവളത്തിൽ എത്തിയപ്പോൾ. ചിത്രം: ആഷിഖ് റഫീഖ്\nKannur Airport Opening: 'തിരക്ക് കൂട്ടേണ്ട, നമ്മൾ ഇനി ഇവിടെയൊക്കെ തന്നെ കാണും': പിണറായി വിജയൻ\nKannur International Airport Launch Today: കണ്ണൂർ വിമാനത്താവളത്തിന്റെ ഉദ്ഘാടനത്തിന് കുടുംബ സമേതമായാണ് മുഖ്യമന്ത്രി എത്തിയത്\nDecember 09, 2018 02:30:39 pm\nKannur International Airport Opening Today by CM Pinrayi Vijayan: കണ്ണൂർ: കണ്ണൂർ രാജ്യാന്തര വിമാനത്താവളം ഇന്ന് നാടിന് സമർപ്പിച്ചു. അബുദാബിയിലേക്കാണ് ആദ്യ വിമാനം. എയർ ഇന്ത്യ എക്സ്പ്രസിന്റെ ഐഎക്സ് 715 വിമാനമാണ് കണ്ണൂർ രാജ്യാന്തര വിമാനത്താവളത്തിൽനിന്നും അബുദാബിയിലേക്ക് പറന്നത്. മുഖ്യമന്ത്രി പിണറായി വിജയനും കേന്ദ്ര വ്യോമയാന മന്ത്രി സുരേഷ് പ്രഭുവും ചേർന്ന് വിമാനം ഫ്ലാഗ് ഓഫ് ചെയ്തു.\nRead: സ്വപ്നച്ചിറകിലേറി കണ്ണൂർ, ആദ്യ വിമാനം അബുദാബിയിലേക്ക്\nവിമാനത്താവളത്തിന്റെ ഉദ്ഘാടനത്തിന് കുടുംബ സമേതമായാണ് മുഖ്യമന്ത്രി എത്തിയത്. വിമാനത്താവളത്തിനു മുന്നിൽ പതാക ഉയർത്തിയ മുഖ്യമന്ത്രി ഗാർഡ് ഓഫ് ഓണർ സ്വീകരിച്ചു. അതിനുശേഷം ടെർമിനലിനകത്ത് തിരി തെളിയിച്ച് ടെർമിനൽ ഉദ്ഘാടനം നടത്തി. ഈ സമയത്ത് നിരവധി മാധ്യമപ്രവർത്തകരും അവിടെ ഉണ്ടായിരുന്നു.\nമാധ്യമപ്രവർത്തകരുടെ തിരക്ക് കണ്ട്, ‘തിരക്ക് കൂട്ടേണ്ട, നമ്മൾ ഇനി ഇവിടെയൊക്കെ തന്നെ കാണും’ എന്നായിരുന്നു മുഖ്യമന്ത്രി തമാശരൂപേണ പറഞ്ഞത്. ഇതുകേട്ട് അവിടെ ഉണ്ടായിരുന്ന മന്ത്രി ഇ.പി.ജയരാജൻ, എ.കെ.ശശീന്ദ്രൻ, കെ.കെ.ശൈലജ എന്നിവർ ചിരിക്കുകയും ചെയ്തു.\nആദ്യ വിമാനത്തിലെ യാത്രക്കാരെല്ലാം തന്നെ നേരത്തേ എത്തിയിരുന്നു. രാവിലെ ആറു മണിയോടുകൂടി വായന്തോട് ജംങ്ഷനിൽനിന്നും യാത്രക്കാരെ കിയാൽ അധികൃതർ ചേർന്ന് സ്വീകരിച്ചു. ഇവരെ ബസ്സുകളിൽ കണ്ണൂർ രാജ്യാന്തര വിമാനത്താവളത്തിൽ എത്തിച്ചു. ഇവിടെ മന്ത്രി ഇ.പി.ജയരാജന്റെ നേതൃത്വത്തിൽ ബൊക്കയും മാലയും നൽകി ഇവരെ സ്വീകരിച്ചു. മന്ത്രി കെ.കെ.ശൈലജ ടീച്ചർ, പി.കെ.ശ്രീമതി, കടന്നപ്പളളി രാമചന്ദ്രൻ, കിയാൽ എംഡി എഡി എന്നിവരും സന്നിഹിതരായിരുന്നു. ഇവർക്ക് പ്രത്യേക ഉപഹാരം നൽകി. ആദ്യ വിമാനത്തിൽ യാത്ര ചെയ്യാൻ കഴിയുന്നതിന്റെ സന്തോഷത്തിലാണ് യാത്രക്കാരെല്ലാം.


കഞ്ചാവും മയക്കുമരുന്ന് ഗുളികകളുമായി യുവാക്കള് പിടിയില് :: Janmabhumi Daily\nSaturday 29 April 2017 11:32 pm IST\nകൊച്ചി: ഒന്നേകാല് കിലോ കഞ്ചാവും നിരവധി മയക്കുമരുന്ന് ഗുളികകളുമായി കൊച്ചിയില് യുവാക്കള് പോലീസ് പിടിയിലായി. കോഴിക്കോട് പയ്യപ്പിള്ളി വീട്ടില് തോമസ് ജോസ്(19), ആന്ധ്രപ്രദേശ് ഗുണ്ടൂര് സ്വദേശി സൂര്യ കിരണ്(29), കൊല്ലം ആലുംകടവില് അഷ്‌റഫ്(18) എന്നിവരെയാണ് ഷാഡോ പോലീസിന്റെ സഹായത്തോടെ എറണാകുളം സെന്‍ട്രല് പോലീസ് പിടികൂടിയത്. വിദ്യാര്‍ത്ഥികളെ കേന്ദ്രീകരിച്ചുള്ള കഞ്ചാവ് മാഫിയക്കെതിരെ സിറ്റിപോലീസ് കമ്മിഷണര്‍ക്ക് ലഭിച്ച രഹസ്യവിവരത്തിന്റെ അടിസ്ഥാനത്തില് ഷാഡോ പോലീസ് പ്രതികളെ നിരീക്ഷിച്ചുവരികയായിരുന്നു. സ്ത്രീകളടക്കമുള്ളവര്‍ക്ക് കഞ്ചാവ് എത്തിച്ചുകൊടുക്കുന്നതിന്റേയും, അത് ഉപയോഗിക്കാന് പഠിപ്പിക്കുന്നതിന്റേയം ദൃശ്യങ്ങള് പോലീസിന് ലഭിച്ചിട്ടുണ്ട്. വിദ്യാര്‍ത്ഥികളെ ഇടിനിലക്കാരാക്കി പ്രവര്‍ത്തിക്കുന്ന മയക്കുമരുന്ന് മാഫിയക്കെതിരെ ഷാഡോ പോലീസ് ശക്തമായ നിരീക്ഷണമാണ് കൊച്ചി സിറ്റിയില്‌ഴ നടത്തിവരുന്നത്. ജില്ലാ െ്രെകംബ്രാഞ്ച് അസിസ്റ്റന്റ് കമ്മീഷണര് എം രമേശ്കുമാറിന്റെ നിര്‍ദേശ പ്രകാരം ഷാഡോ എസ്‌ഐ ഹണി.കെ.ദാസിന്റെ നേത്രത്വത്തിലാണ് രഹസ്യ നിരീക്ഷണം നടത്തിയത്. എറണാകുളം സെന്‍ട്രല് എസ്‌ഐ നിതഷ്, ഷാഡോ അഡീഷല് എസ്‌ഐ നിത്യാനന്ദപൈ, സിവില് പോലീസ് ഓപീസര്‍മാരായ അഫ്‌സല്, ഹരിമോന്, വിശാല്,യൂസഫ്, സുനില്, രാഹുല് എന്നിവരാണ് പ്രതികളെ പിടികൂടിയത്.\nലഹരി ഗുളികകളുമായി യുവാക്കള് പിടിയില്\nകഞ്ചാവും വാഹനങ്ങളുമായി മൂന്നുപേര് പിടിയില്


Explained: How much will one dose of Covishield and Covaxin cost? | കോവിഡ് പ്രതിരോധം: വാക്‌സിന് ചെലവെത്ര? - Financialviews.in\nകോവിഡ് പ്രതിരോധം: വാക്‌സിന് ചെലവെത്ര?\nകോവിഡിനെതിരെ പ്രതിരോധകുത്തിവെയ്പ്പിന് ഇന്ത്യ തയ്യാറെടുക്കുകയാണ്. കോവിഷീല്‍ഡ്, കോവാക്സിന് മരുന്നുകള് കേന്ദ്ര സര്‍ക്കാര് വാങ്ങി വിതരണം ചെയ്യാന് തുടങ്ങി. രാജ്യത്തെ ജനതയുടെ 0.6 ശതമാനം ആളുകള്‍ക്കാണ് ആദ്യഘട്ടത്തില് കോവിഡ് പ്രതിരോധ കുത്തിവെയ്പ്പ് ലഭിക്കുക. പറഞ്ഞുവരുമ്പോള് സെറം ഇന്‍സ്റ്റിറ്റ്യൂട്ട് നിര്‍മ്മിക്കുന്ന കോവിഷീല്‍ഡ് മുന്‍പ് പ്രവചിച്ച വിലയില്‍ത്തന്നെയാണ് വില്‍പ്പനയ്ക്കെത്തുന്നത്. ഇതേസമയം, ഭാരത് ബയോടെക്കിന്റെ കോവാക്സിന് ആദ്യം പ്രവചിച്ചിരുന്നതിലും നാലിരട്ടി വിലയുണ്ട്.\nനേരത്തെ, കോവാക്സിന് 'ബാക്കപ്പ്' വാക്സിനായി ഉപയോഗിക്കാനായിരുന്നു കേന്ദ്രം ആലോചിച്ചത്. എന്നാല് കോവാക്സിനും കോവിഷില്‍ഡും ഒരുപോലെ ഉപയോഗിക്കാനാണ് പുതിയ തീരുമാനം. സര്‍ക്കാര് നല്‍കിയ ആദ്യ ഓര്‍ഡറില് 33 ശതമാനം കോവാക്സിനാണെന്നും ഇവിടെ പ്രത്യേകം സൂചിപ്പിക്കണം.\nതിങ്കളാഴ്ച്ചയാണ് കൊവിഡ് പ്രതിരോധ വാക്സിന് ഇന്ത്യാ ഗവണ്‍മെന്റ് ആദ്യ ഓര്‍ഡര് നല്‍കിയത്. സെറം ഇന്‍സ്റ്റിറ്റ്യൂട്ടിന്റെ കോവിഷീല്‍ഡിന് മൂന്നു ഡോളറാണ് ഡോസിന് വില. എന്നാല് ഭാരത് ബയോടെക്ക് തദ്ദേശീയമായി വികസിപ്പിച്ചെടുത്ത കോവാക്സിന് വില 4.2 ഡോളര് തൊടും. നേരത്തെ, ഒരു ഡോളറായിരിക്കും ഭാരത് ബയോടെക്ക് വാക്സിന് വിലയെന്ന് സൂചനകളുണ്ടായിരുന്നു. എന്തായാലും പുതിയ വില അടിസ്ഥാനപ്പെടുത്തുമ്പോള് ഇന്ത്യ മൊത്തം വാക്സിന് പ്രതിരോധം ഉറപ്പുവരുത്താന് കേന്ദ്രത്തിന് 8.2 മുതല് 11.6 ബില്യണ് ഡോളര് വരെ ചിലവു വരും.\nഎന്നാല് വിപണിയില് കൂടുതല് വാക്സിനുകള് ലഭ്യമായിത്തുടങ്ങിയാല് കോവിഡ് വാക്സിനുകള്‍ക്ക് വില കുറയാം. ഉയര്‍ന്ന തോതില് സര്‍ക്കാര് ഓര്‍ഡറുകള് നല്‍കുന്നപക്ഷവും വാക്സിനുകള്‍ക്ക് വില കുറയാന് സാധ്യതയേറെയാണ്. നിലവില് ജനതയുടെ 0.6 ശതമാനം ആളുകള്‍ക്ക് മാത്രമേ സര്‍ക്കാര് വാങ്ങി വിതരണം ചെയ്തിരിക്കുന്ന വാക്സിനുകള് തികയുകയുള്ളൂ. രണ്ടാഴ്ച്ചക്കാലംകൊണ്ടു വാങ്ങിയ വാക്സിനുകളെല്ലാം തീരും.\nജനുവരി അവസാന വാരത്തോടെ കൂടുതല് ഉയര്‍ന്ന ഓര്‍ഡറുകള്‍ക്ക് കേന്ദ്രം മുന്‍കയ്യെടുക്കുമെന്നാണ് ഇപ്പോഴത്തെ സൂചന. എന്തായാലും ജനതയുടെ രണ്ടു ശതമാനത്തിന് വാക്സിനെത്തിക്കാനുള്ള ചിലവുകള് പൂര്‍ണമായും വഹിക്കുമെന്ന് കേന്ദ്ര സര്‍ക്കാര് വ്യക്തമാക്കിയിട്ടുണ്ട്. അതായത് സംസ്ഥാനങ്ങളില് നിന്നും കേന്ദ്രം പണംപിരിക്കില്ല. എന്തായാലും വാക്സിന് ചിലവുകള് സംസ്ഥാനങ്ങളും പങ്കിടാന് ആരംഭിക്കുന്നതോടെ വാക്സിന് വിലകുറയുമെന്നാണ് വിദഗ്ധരുടെ അഭിപ്രായം. ഒരുപക്ഷെ കുറഞ്ഞ വിലയില് വാക്സിന് ലഭ്യമാക്കാന് സംസ്ഥാനങ്ങള് ടെണ്ടര് നടപടികളെ കുറിച്ചും ആലോചിച്ചേക്കും.\nRead more topics: # Coronavirus, # Covid-19, # കോവിഡ്-19, # കോവിഡ് വാക്‌സിന്, # covid vaccine,


തലചായ്ക്കാനിടമില്ല.സത്യത്തിന്റെ കൂടെനിന്നു, അതാണോ ഞാന്‍ചെയ്ത തെറ്റ് .ഫ്രാങ്കോ കേസിലെ മുഖ്യസാക്ഷി സിസ്റ്റര് ലിസി വടക്കേലിന് പറയാനുള്ളത് - Pravasishabdam\nHome Don't Miss തലചായ്ക്കാനിടമില്ല.സത്യത്തിന്റെ കൂടെനിന്നു, അതാണോ ഞാന്‍ചെയ്ത തെറ്റ് .ഫ്രാങ്കോ കേസിലെ മുഖ്യസാക്ഷി സിസ്റ്റര് ലിസി വടക്കേലിന് പറയാനുള്ളത്\nകോട്ടയം: ഫ്രാന്‍സിസ്‌കന് ക്ലാരിസ്റ്റ് കോണ്‍ഗ്രിഗേഷന്(എഫ്.സി.സി.) അംഗമായ സിസ്റ്റര് ലിസി ലോക വനിതാ ദിനത്തില് തലചായ്ക്കാനിടംതേടി ഹൈക്കോടതിയില് അഭയംതേടാനൊരുങ്ങുന്നു.ജലന്ധര് ബിഷപ്പ് ഫ്രാങ്കോ മുളയ്ക്കല് പീഡിപ്പിച്ചെന്ന് ആരോപിച്ച കുറവിലങ്ങാട്ടെ കന്യാസ്ത്രീ, സിസ്റ്റര് ലിസിയോട് മനസ്സുതുറന്ന് എല്ലാം പറഞ്ഞിരുന്നു. തുടര്‍ന്ന് സിസ്റ്റര് ലിസിയില്‍നിന്ന് പോലീസ് മൊഴിയെടുത്തു. അതാണ് സഭയെ പ്രകോപിപ്പിച്ചത്.സത്യത്തിന്റെ കൂടെനിന്നു, അതാണോ ഞാന്‍ചെയ്ത തെറ്റ്. 34 വര്‍ഷമായി ഗ്രാമങ്ങള്‍തോറും അലഞ്ഞുതിരിഞ്ഞ് സുവിശേഷദൗത്യം നിര്‍വഹിച്ചു. രാജ്യത്തെവിടെയും സുവിശേഷപ്രവര്‍ത്തനം നടത്താന് അധികാരം നല്‍കിയുള്ള കത്ത് എനിക്ക് സഭ തന്നിട്ടുണ്ട്.എന്നാല്, എല്ലാ ചുമതലകളില്‍നിന്നും ഇപ്പോഴെനിക്ക് വിലക്കേര്‍പ്പെടുത്തി. ആരോഗ്യം ക്ഷയിച്ചുവരുകയാണ്. 55 വയസ്സുണ്ടെനിക്ക്. ഈ പ്രായത്തില് ഒറ്റപ്പെടുത്തുകയും സമ്മര്‍ദത്തിലാക്കുകയും ഭീഷണി മുഴക്കുകയും ചെയ്യുമ്പോള് വല്ലാതെ തളര്‍ന്നുപോകുന്നു.\n2011 മുതല് എനിക്ക് ആ സിസ്റ്ററെ അറിയാം. എന്റെ ആത്മീയപുത്രിയാണവള്. ജലന്ധറില് പുതിയ ബാച്ച് കന്യാസ്ത്രീകളെ സുവിശേഷപ്രഘോഷണം പഠിപ്പിക്കാന് എന്നെ നിയോഗിച്ചപ്പോള് സിസ്റ്റര് അവിടെ മദര് ജനറാളായിരുന്നു.അന്നത്തെ ബിഷപ്പ് സിംഫോറിന് കീപ്രത്ത്, ‘സഭയുടെ അനുഗ്രഹമാണ് ഈ സിസ്റ്റര്’ എന്നുപറഞ്ഞാണ് അവളെ പരിചയപ്പെടുത്തിയത്. പിന്നീട് സിസ്റ്റര് കുറവിലങ്ങാട്ട് ചുമതലയേറ്റശേഷം അവിടത്തെ വൃദ്ധസദനത്തില് ഏകദിനപ്രാര്‍ഥന നടത്താന് എന്നെ വിളിച്ചു. ഞങ്ങള് ഒറ്റയ്ക്ക് സംസാരിച്ചപ്പോള്, ബിഷപ്പ് ഫ്രാങ്കോ പീഡിപ്പിച്ച കാര്യങ്ങള് സിസ്റ്റര് പറഞ്ഞു. ഞാന് കൗണ്‍സലിങ് നടത്തുന്ന വ്യക്തികൂടിയായതിനാലാണ് പറഞ്ഞത്.\nപറഞ്ഞകാര്യങ്ങള് സത്യസന്ധമായിത്തന്നെ ഞാന് പോലീസില് അറിയിച്ചു. അത് അറിഞ്ഞതോടെ സഭയില്‍നിന്ന് സമ്മര്‍ദങ്ങള് തുടങ്ങി. ഭീഷണിയും ചുമതലകളില്‍നിന്ന് മാറ്റിനിര്‍ത്തലുമുണ്ടായി.മാനസികമായി പ്രയാസങ്ങള് തുടങ്ങിയതോടെ കടുത്ത രക്തസമ്മര്‍ദമായി. ഉറക്കക്കുറവ് അനുഭവപ്പെട്ടപ്പോള് മഠാധികൃതര് മാനസികാശുപത്രിയില് പോകാന് നിര്‍ബന്ധിച്ചു, എനിക്ക് ഭ്രാന്തുണ്ടെന്ന് വരുത്തിത്തീര്‍ത്താല് ഞാന് കൊടുത്ത മൊഴി അപ്രസക്തമാകുമല്ലോ. ഞാന് വഴങ്ങിയില്ല.\nഅതിനിടെയാണ് 83 വയസ്സുള്ള അമ്മയ്ക്ക് രോഗം മൂര്‍ച്ഛിച്ചത്. ഗുരുതരാവസ്ഥയിലായിട്ടും അമ്മയെ കാണാന് പോകാന് അനുവദിച്ചില്ല. നാട്ടിലെത്തിയതോടെ വിലക്കുകളുടെ പ്രവാഹമായി. എന്റെ മൊബൈല്‍ഫോണ് പിടിച്ചുവാങ്ങിക്കൊണ്ടുപോയി.ഐ.സി.യു.വില് കിടക്കുന്ന അമ്മയുടെ വിവരം അറിയിക്കാന്‍പോലും വീട്ടുകാര്‍ക്ക് നിവൃത്തിയില്ലാത്ത സ്ഥിതി. തുടര്‍ന്ന് സഹോദരന് പോലീസില് പരാതിനല്‍കി. പോലീസ് മഠത്തിലെത്തി ഫോണ് തിരികെവാങ്ങി നല്‍കി.\nസിസ്റ്റര് അനധികൃതമായി 15 വര്‍ഷമായി ജ്യോതിഭവനില് താമസിക്കുകയാണെന്ന് മഠാധികൃതര് പരാതി നല്‍കിയിരുന്നു. അത് പച്ചക്കള്ളമാണെന്ന് സിസ്റ്റര് ലിസി പറയുന്നു. കേരളത്തില് പ്രേഷിതപ്രവര്‍ത്തനം നടത്തുമ്പോള് ജ്യോതിഭവനില് താമസിക്കണമെന്ന് നിര്‍ദേശമുള്ളതാണ്. മരിക്കാന് എനിക്ക് പേടിയില്ല. പക്ഷേ, അതൊരു സ്വാഭാവിക മരണമാകുമോ എന്നു ഞാന് പേടിക്കുന്നു. ഒരുപക്ഷേ, കുര്യാക്കോസ് കാട്ടുതറ അച്ചന്റെ ദുരൂഹമരണം പോലെ തെളിയിക്കപ്പെടാത്ത ഒരന്ത്യം- പൂര്‍ത്തിയാക്കാനാവാതെ സിസ്റ്റര് കരഞ്ഞു.\nPrevious articleകോപ്പിയടിച്ചെന്ന് സംശയം, വിദ്യാര്‍ത്ഥിനിയുടെ വസ്ത്രം അഴിച്ച് പരിശോധിച്ചു, മനംനൊന്ത് വിദ്യാര്‍ത്ഥിനി ജീവനൊടുക്കി\nNext articleദാഹിച്ചപ്പോള് വെള്ളം നല്‍കിയില്ല, മണിക്കൂറുകളോളം ഇരിക്കാന് സമ്മതിക്കാതെ നിര്‍ത്തി, ഉറങ്ങാനും അനുവദിച്ചില്ല, പാക്ക് സൈന്യത്തിന്റെ പിടിയില് അഭിനന്ദന് നേരിടേണ്ടി വന്നത് കൊടിയ പീഡനം


Bigg Boss Malayalam Season 3: Manikuttan Was The First Who Called The Doctor When Rithu Ask For The Help | മണിക്കുട്ടനാണ് ആദ്യം ഇറങ്ങി ഓടിയത്; ബിഗ് ബോസില് റിതുവിന് പരിക്ക് പറ്റിയ സംഭവത്തെ കുറിച്ച് വെളിപ്പെടുത്തി ആരാധകര് - Malayalam Filmibeat\nNews മന്ത്രിസഭാ പുനഃസംഘടന: കേന്ദ്രത്തിൽ തിരക്കിട്ട ചർച്ചകൾ, ലക്ഷം നിയമസഭാ തിരഞ്ഞെടുപ്പ്\nമണിക്കുട്ടനാണ് ആദ്യം ഇറങ്ങി ഓടിയത്; ബിഗ് ബോസിൽ റിതുവിന് പരിക്ക് പറ്റിയ സംഭവത്തെ കുറിച്ച് ആരാധകര്\n| Published: Friday, May 21, 2021, 15:53 [IST]\nബിഗ് ബോസ് താല്‍കാലികമായി നിര്‍ത്തി വെക്കുന്നതിന് തൊട്ട് മുന്‍പ് കിടിലനൊരു ടാസ്‌ക് കൊടുത്തിരുന്നു. ടിക്കറ്റ് ടു ഫിനാലെ എന്ന പേരില് നടത്തിയ ടാസ്‌കില് വിജയിക്കുന്ന ആള്‍ക്ക് നേരിട്ട് ഫിനാലെയിലേക്ക് പോകാന് സാധിക്കും. അവസാനം നടന്ന ടാസ്‌കില് അനൂപും റിതു മന്ത്രയുമാണ് അവസാന റൗണ്ടിലെത്തിയത്. ഈ മത്സരത്തിനിടയില് റിതുവിന്റെ കൈയ്ക്ക് ചെറിയൊരു അപകടം പറ്റിയിരുന്നു.\nകൈ തിരിഞ്ഞു പോയെന്ന് പറഞ്ഞ് റിതു പെട്ടെന്ന് കരഞ്ഞതോടെ സഹമത്സരാര്‍ഥികള് ചുറ്റും കൂടി. എന്നാല് മണിക്കുട്ടനും ഡിംപലും ഈ സമയത്ത് മാറി നിന്നാണ് ചിലരുടെ ആരോപണം. അത് തെറ്റാണെന്നും ഡോക്ടറെ വിളിക്കാമെന്ന് പറഞ്ഞ് ആദ്യം ചാടി എഴുന്നേറ്റ് ഓടിയത് മണിക്കുട്ടനാണെന്നും പറയുകയാണ് ആരാധകര്. തെളിവ് സഹിതം പുറത്ത് വിട്ടാണ് മണിക്കുട്ടന്റെ കരുതലിനെ കുറിച്ച് ഫാന്‍സ് പറയുന്നത്.\nറിതുവിന് പരിക്കേറ്റപ്പോള് തിരിഞ്ഞു നോക്കിയില്ല. മണിക്കുട്ടനെയും ഡിംപലിനെയും കുറ്റപ്പെടുത്തുന്ന എല്ലാവരുടെയും ശ്രദ്ധയ്ക്ക്. ബിഗ് ബോസിനെ വിളിച്ച് ഒരു ഡോക്ടറുടെ അടുത്ത് വരാന് ആദ്യം ക്യാമറയിലേക്ക് ഓടിയത് മാനികുട്ടനാണ്. റിതുവിന്റെ പക്ഷപാതപരമായ ക്യാപ്റ്റന്‍സിയെ ചോദ്യം ചെയ്യാനുള്ള അവകാശം മണിക്കുട്ടന് ഉണ്ട്. സ്വന്തം നിസ്സാര പ്രശ്നങ്ങള് വലുതാക്കുന്നതിന് ഇടയിലും മറ്റുള്ളവരുടെ കാര്യങ്ങളെ നിസ്സാരമായിട്ടാണ് അവര് കാണുന്നത്.\nഡിംപല് വീട്ടില് ഇല്ലാതിരുന്നിട്ടും, തന്റെ അഭിപ്രായങ്ങളില് സ്വതന്ത്രനാകാന് മണിക്കുട്ടന് റിതുവിനെ ഉപദേശിച്ചിരുന്നു. നിരവധി തവണ, ഒപ്പം ശക്തമായിരിക്കാനും. എന്നിട്ടും അവള് റംസാനുമായി നെഗറ്റീവ് ഫ്രണ്ട്ഷിപ്പിനെ പിന്തുണയ്ക്കുകയും ഫിറോസിന്റെ ഗ്രൂപ്പിന്റെ ഭാഗമാകുകയും ചെയ്തു. കൂടാതെ മണിക്കുട്ടന് റിതുവിനെ 'സഹോദരി' എന്ന് വിളിക്കുന്നത് സൂര്യ വിട്ടു പോയതിനു ശേഷം ആരംഭിക്കുന്ന പ്രണയ കിംവദന്തികളെ തടയുകയെന്നതാണ്.\nതന്നോട് സംസാരിക്കുന്ന എല്ലാവരേയും മണിക്കുട്ടന് ബഹുമാനിക്കുന്നു. അവള് സംസാരിക്കുമ്പോള് ഡിംപലിനോട് മറുപടി നല്‍കാത്തതിന്റെ കാരണം, അവന് ഒരു നല്ല ശ്രോതാവായതിനാലും അവളുമായി ഗോസിപ്പുകളില് പങ്കെടുക്കാന് ആഗ്രഹിക്കാത്തതിനാലുമാണ്. റംസാന്റെ വാക്കുകള് അന്ധമായി വിശ്വസിക്കുകയും അവനെ പിന്തുടരുകയും ചെയ്യുന്ന റിതു ഒരു കപടവിശ്വാസിയാണെന്ന് പറയാം.\nഈ പറയുന്നവരോട് ആ രംഗം ഒന്നൂടെ കാണാന് പറയൂ. റംസാന് ഡോക്ടറെ കാണാം എന്ന് പറയുമ്പോള് മണിക്കുട്ടന് ഓടി ഉള്ളിലോട്ട് പോകുന്നുണ്ട്. റിതു വേണ്ടാന്നു പിന്നേം പിന്നേം പറഞ്ഞപ്പോള് മണിക്കുട്ടന് ആ ഡോറിന്റെ അവിടെ നില്‍ക്കുന്നുണ്ട്. റിതു യെസ് പോകാമെന്ന് പറഞ്ഞാല് അപ്പോള് തന്നെ വാതില് തുറന്ന് ബിഗ് ബോസിലെ ഡോക്ടറോട് കാര്യം പറയാന് റെഡി ആയിട്ടുള്ള നില്‍പായിരുന്നു അത്. ഇതൊന്നും പലരും കാണാഞ്ഞിട്ടല്ല, കണ്ടില്ലെന്നു നടിക്കുന്നതാണ്. ഉറങ്ങുന്നവരെയാണ് വിളിച്ചു ഉണര്‍ത്താന് പറ്റു.. എന്നും ആരാധകര് പറയുന്നു.\nBigg Boss Malayalam Season 3: Manikuttan Was The First Who Called The Doctor When Rithu Ask For The Help\nStory first published: Friday, May 21, 2021, 15:53 [IST]


ലോകമനസാക്ഷിയെ മുഴുവന് കണ്ണീരിലാഴ്ത്തിയ അവന് അയ്ലാന് കുര്‍ദി – TruevisionNews\nLATEST NEWS കോടിയേരിക്ക് കോടി ഊരാക്കുടുക്ക് ആകുമോ? ബിനോയ് കോടിയേരി ഗള്‍ഫ് കമ്പനിയില് നിന്നും 13 കോടി തട്ടിയതായി പരാതി ആതിര കുഞ്ഞിനേയും ജുവലറിയില് ഉപേക്ഷിച്ച് പോയത് ഉറ്റസുഹൃത്തിന്റെ ഭര്‍ത്താവിനൊപ്പം; കോഴിക്കോട്ടെ ഒളിച്ചോട്ടത്തില് ഞെട്ടിക്കുന്ന വിവരങ്ങള് പുറത്ത് കോഴിക്കോട്ട് വീണ്ടും എടിഎം കവര്‍ച്ച; 149,000 രൂപ മോഷണം പോയി\nലോകമനസാക്ഷിയെ മുഴുവന് കണ്ണീരിലാഴ്ത്തിയ അവന് അയ്ലാന് കുര്‍ദി\nലോകമനസാക്ഷിയെ മുഴുവന് കണ്ണീരിലാഴ്ത്തിയ ഒരു ചിത്രം. പശ്ചിമേഷ്യന് അഭയാര്‍ഥികളുടെ മുഴുവന് ദുരന്തങ്ങളും തുറന്നുകാട്ടിയ ഒരു പിഞ്ചുശരീരം. തുര്‍ക്കിയുടെ തീരത്ത് അടിഞ്ഞ പിഞ്ചുകുഞ്ഞിന്റെ ഞെട്ടിക്കുന്ന ചിത്രങ്ങള് മാധ്യമങ്ങളില് നിറഞ്ഞപ്പോള് ലോകം മുഴുവന് അവനുവേണ്ടണ്്ടി ശബ്ദിച്ചു. ആ കുഞ്ഞ് ആരെന്ന് ലോകം മുഴുവന് തിരഞ്ഞു. ആ അന്വേഷണങ്ങള്‍ക്ക് ഒടുവില് ഉത്തരം ലഭിച്ചിരിക്കുന്നു. സിറിയയിലെ കൊബാനി സ്വദേശിയായ അയ്ലാന് കുര്‍ദി എന്ന മൂന്നുവയസുകാരനാണ് ലോകത്തിന്റെ നൊമ്പരമായത്. ഐഎസ് ഭീകരരുടെ പിടിയിലായ കൊബാനി നഗരത്തില്‍നിന്നു യൂറോപ്പിലേക്ക് അഭയം തേടി പുറപ്പെട്ട കുടുംബത്തിലെ അംഗമായിരുന്നു അവന്. സഹോദരന് അഞ്ചുവയസുള്ള ഗാലിബ്, പിതാവ് അബ്ദുള്ള, മാതാവ് റിഹാന് എന്നിവരടങ്ങിയതായിരുന്നു അയ്ലാന്റെ കുടുംബം. മൂന്നുവയസിനിടയില് യുദ്ധവും സ്ഫോടനങ്ങളും അവന് മതിയാവോളം കണ്ടണ്്ടു. ഒടുവില് സമാധാനത്തിന്റെ കര തേടിയുള്ള യാത്രയിലായിരുന്നു അയ്ലാനും കുടുംബവും. കാനഡയിലെ ഒരു ബന്ധു ഇവരെ അവിടേക്കു ക്ഷണിച്ചിരുന്നുവെങ്കിലും വീസ നിരസിച്ചതിനെ തുടര്‍ന്ന് പോകാനായില്ല. ഒടുവില് ജീവിതപ്രതീക്ഷകളുമായി യൂറോപ്പിലേക്കു ബോട്ടുകയറാന് തീരുമാനിച്ചു. നാടും വീടുമുപേക്ഷിച്ച് അയ്ലാനും കുടുംബവും തുര്‍ക്കിയിലാണ് ആദ്യമെത്തിയത്. തുടര്‍ന്ന് നൂറുകണക്കിനു മൈലുകള് തുര്‍ക്കിയിലൂടെ സഞ്ചരിച്ച ശേഷം ആക്യാര്‍ലാര് തുറമുഖത്തെത്തി. അവിടെനിന്ന് ഈജിയന് കടലിലൂടെ ഗ്രീസിലെ കോസ് ദ്വീപിലേക്ക്. യൂറോപ്പിലേക്കു നേരിട്ടു കടക്കുക അത്ര എളുപ്പമല്ല. സുരക്ഷാ പരിശോധനകളും നിയമക്കുരുക്കുകളുമില്ലാതെ അവിടെയെത്താനുള്ള ഏകമാര്‍ഗം കടലാണ്. എന്നാല് കടല്‍വഴി എത്തിയാലും അധികൃതരുടെ കണ്ണുവെട്ടിക്കാന് പ്രയാസമാണ്. ഈ സാഹചര്യത്തില് അനധികൃതമായി നുഴഞ്ഞുകയറാനുള്ള ഏറ്റവും അനുയോജ്യമായ സ്ഥലം കോസ് ദ്വീപാണ്. തുര്‍ക്കിയിലെ ബോദ്റുമില് നിന്ന് കോസിലേക്ക് ദൂരം വളരെ കുറവാണ്. 13 മൈല്. ഇവിടെയെത്താനും നേരായ മാര്‍ഗങ്ങള് നടപ്പില്ല. കള്ളക്കടത്തുകാരും മറ്റും ഉപയോഗിക്കുന്ന അനധികൃത ബോട്ട് ഏജന്‍സികള്‍ക്ക് തങ്ങളുടെ സ്വത്തുകള് വരെ വിറ്റു പണം നല്കിയാണ് ഇവര് കോസിലേക്ക് ബോട്ടുകയറുന്നത്. അവിടെയെത്താനാകുമെന്ന് ഒരു ഉറപ്പുമില്ല. പ്രക്ഷുബ്ധമായ കടല്, രോഗം, സുരക്ഷാ ഏജന്‍സികളുടെ ആക്രമണം.. എന്തും നേരിടേണ്ടണ്്ടിവന്നേക്കാം. അഭയാര്‍ഥിക്യാമ്പിലെത്തിയാലും അവിടെ സുഖകരമായ ജീവിതമാകില്ല ഉണ്ടണ്ടാകുന്നത്. അഞ്ചു കുട്ടികളടക്കം ഇരുപതോളം പേരാണ് ബോട്ടിലുണ്്ടായിരുന്നത്. പെട്ടെന്ന് പ്രക്ഷുബ്ധമായ മെഡിറ്ററേനിയന് കടലില് ബോട്ട് മുങ്ങി. 12 പേര് മുങ്ങിമരിച്ചു. തുര്‍ക്കിയിലെ ബോദ്റുമിലെ അലി ഹോക്ക പോയിന്റ് തീരത്ത് മൃതദേഹങ്ങള് വന്നടിഞ്ഞു. അയ്ലന്റെ മൃതദേഹവും തീരത്ത് അടിഞ്ഞു. അതേസമയം, അബ്ദുള്ള അപകടത്തില് നിന്നു രക്ഷപെട്ടു. അയ്ലാന്റെ മൃതദേഹം പോലീസുകാര് മാറ്റുന്നതിനു തൊട്ടുമുമ്പാണ് ഒരു വാര്‍ത്താ ഏജന്‍സിയുടെ ഫോട്ടോഗ്രാഫര് കുട്ടിയുടെ ചിത്രം പകര്‍ത്തിയത്. ചുവന്ന ടീഷര്‍ട്ടും നീല നിക്കറും ധരിച്ച് മുഖം മണലിലാഴ്ന്ന് കമിഴ്ന്നു കിടക്കുന്ന നിലയിലായിരുന്നു മൃതദേഹം. ചിത്രങ്ങള് ട്വിറ്ററില് വൈറലായതോടെ ലോകമെങ്ങുമുള്ള മാധ്യമങ്ങളില് ചിത്രം പ്രത്യക്ഷപ്പെട്ടു. മാനവികത തീരത്തടിഞ്ഞു എന്നര്‍ഥം വരുന്ന #ഗശ്യശ്യമഢൌൃമിഹിമിെഹശസ എന്ന ഹാഷ്ടാഗിലാണ് ചിത്രങ്ങള് സോഷ്യല് മീഡിയയില് പ്രത്യക്ഷപ്പെട്ടത്. ഇതോടെ ലോകത്തിന്റെ വിവിധ ഭാഗങ്ങളില് നിന്നുള്ളവര് അയ്ലാന് ആദരാഞ്ജലിയര്‍പ്പിച്ചുള്ള സോഷ്യല് മീഡിയ കാംപയിനില് പങ്കാളികളായി. സംഘര്‍ഷഭരിതമായ പശ്ചിമേഷ്യന് രാജ്യങ്ങളില് നിന്നും ദിവസേന ആയിരക്കണക്കിന് അഭയാര്‍ഥികളാണ് യൂറോപ്പിലേക്കു കടല്‍മാര്‍ഗം യാത്രതിരിക്കുന്നത്. എന്നാല്, പലപ്പോഴും ഇവര്‍ക്കു മരണത്തെ നേരിടേണ്്ടിവരുന്നു. ഈ വര്‍ഷം മാത്രം ഇത്തരത്തില് ഏകദേശം 2,500 അഭയാര്‍ഥികളാണ് കടലില് മരിച്ചുവീണത്.\nകോടിയേരിക്ക് കോടി ഊരാക്കുടുക്ക് ആകുമോ? ബിനോയ് കോടിയേരി ഗള്‍ഫ് കമ്പനിയില് നിന്നും 13 കോടി തട്ടിയതായി പരാതി\nഅടിസ്ഥാന രഹിതമായ വാര്‍ത്തകള് പ്രചരിപ്പിക്കരുത്; ശ്രീനിവാസനെ ആശുപത്രിയില് പ്രവേശിപ്പിച്ചതിന്റെ കാരണം വ്യക്തമാക്കി വിനീത് ശ്രീനിവാസന്\nതിരുവനന്തപുരം: സിപിഎം സംസ്ഥാന സെക്രട്ടറി കോടിയേരി ബാലകൃഷ്ണന്‍റെ മകൻ ബിനോയ് കോടിയേരി 13കോടി …Read More »\nഭാവനയുടെ വിവാഹത്തിന് ക്ഷണിക്കാത്തതിനെ കുറിച്ച് തുറന്നുപറഞ്ഞ് ഇന്നസെന്റ്\nകൊച്ചി: ഭാവനയുടെ വിവാഹത്തിനും വിവാഹസല്‍ക്കാരത്തിനും തന്നെ ക്ഷണിച്ചിരുന്നില്ലന്ന് താരസംഘടനയായ അമ്മയുടെ പ്രസിഡന്റും എംപിയുമായ …Read More »\nകൊച്ചി: നടന് ശ്രീനിവാസനെ ആശുപത്രിയില് പ്രവേശിപ്പിച്ചതിനെ തുടര്‍ന്ന് പ്രചരിക്കുന്ന വാര്‍ത്തകള്‍ക്കെതിരെ മകനും നടനുമായ …Read More »\nഒറ്റ ക്ലിക്കിലൂടെ ലോകമനസ് കീഴടക്കിയ ചിത്രങ്ങളിലൂടെ\nനഷ്ടപ്പെട്ടതിലും വലുത് എനിക്കൊന്നുമില്ല; അയ്ലാന് കുര്‍ദിയുടെ പിതാവ്


കോവിഡ് ചികിത്സയിലിരിക്കെ വിചാരണത്തടവുകാരൻ അടക്കം 8പേർ മരിച്ചു - India Vision Media\nകോവിഡ് ചികിത്സയിലിരിക്കെ വിചാരണത്തടവുകാരൻ അടക്കം 8പേർ മരിച്ചു\nപൂജപ്പുര സെന്‍ട്രല് ജയിലിലെ മണികണ്ഠന് (72) ആണ് മരിച്ചത്. ജയിലില് ആദ്യം രോഗം ബാധിച്ചത് മണികണ്ഠനായിരുന്നു ചിറയിന്‍കീഴ് സ്വദേശി ഇദ്ദേഹത്തിന് കോവിഡ് സ്ഥിരീകരിച്ചതിനെ തുടർന്ന് നാല് ദിവസം മുൻപാണ് ആശുപത്രിയിൽ പ്രവേശിപ്പിച്ചത്\nസംസ്ഥാനത്ത് വിചാരണ തടവുകാരനടക്കം 8 കോവിഡ് പേര് കോവിഡ് ചികിത്സയിലിരിക്കെ മരിച്ചു. പൂജപ്പുര സെന്‍ട്രല് ജയിലിലെ മണികണ്ഠന് (72) ആണ് മരിച്ചത്. ജയിലില് ആദ്യം രോഗം ബാധിച്ചത് മണികണ്ഠനായിരുന്നു ചിറയിന്‍കീഴ് സ്വദേശി ഇദ്ദേഹത്തിന് കോവിഡ് സ്ഥിരീകരിച്ചതിനെ തുടർന്ന് നാല് ദിവസം മുൻപാണ് ആശുപത്രിയിൽ പ്രവേശിപ്പിച്ചത്. ഹൃദയ സംബന്ധമായ അസുഖങ്ങളുണ്ടായിരുന്ന ആളാണ് ഇദ്ദേഹം. പൂജപ്പുര ജയിലില് ആദ്യം കോവിഡ് സ്ഥിരീകരിച്ച തടവുകാരനാണ് ഇന്ന് മരിച്ച മണികണ്ഠന്.കോന്നി എലിയറക്കൽ സ്വദേശിനി ഷെബർബാനാണ് മരിച്ച മറ്റൊരാള്. 48 വയസ്സായിരുന്നു. കിഡ്നി സംബന്ധമായ അസുഖത്തെ തുടർന്ന് ഇന്നലെ കോട്ടയം മെഡിക്കല് കോളജില് പ്രവേശിപ്പിച്ചു. പരിശോധനയിൽ കോവിഡ് സ്ഥീരികരിക്കുകയായിരുന്നു. ചിറയിൻകീഴ് പുരവൂർ സ്വദേശി കമലമ്മയും കോവിഡ് ബാധയെ തുടര്‍ന്ന് മരിച്ചു. 85 വയസ്സായിരുന്നു.\nവാളാട് സ്വദേശി പടയൻ വീട്ടിൽ ആലി ആണ് വയനാട്ടില് മരിച്ചത്. 73 വയസ്സായിരുന്നു. കഴിഞ്ഞ ജൂലൈ 28നാണ് ഇദ്ദേഹത്തെ കോവിഡ് സ്ഥിരീകരിച്ച് ആശുപത്രിയിൽ പ്രവേശിപ്പിച്ചത്. ഇന്ന് പുലർച്ചെ മൂന്ന് മണിയോടെ മരണം സംഭവിച്ചു. അർബുദ രോഗ ബാധിതനായിരുന്നു.കെ.കണ്ണപുരം സ്വദേശി എലിയത്ത് കൃഷ്ണനാണ് കണ്ണൂരില് മരിച്ചത്. കണ്ണൂർ ഗവ. മെഡിക്കൽ കോളജ് ആശുപത്രിയിൽ ചികിത്സയിലായിരുന്നു. കെ.കണ്ണപുരത്തെ പൊതു ശ്മശാനത്തിൽ സംസ്കരിച്ചു.ആലപ്പുഴ പത്തിയൂർ സ്വദേശി സദാനന്ദൻ ആണ് ആലപ്പുഴയില് മരിച്ചത്. 63 വയസ്സായിരുന്നു. ഹൃദ്‌രോഗം , കരൾ രോഗം, വൃക്ക സംബന്ധമായ അസുഖങ്ങളുണ്ടായിരുന്നു. സ്വകാര്യ ആശുപത്രിയിലെ ചികിത്സയ്ക്കിടെ രോഗം ബാധിച്ചതിനെ തുടർന്ന് ആലപ്പുഴ മെഡിക്കൽ കോളജിൽ പ്രവേശിപ്പിച്ചതായിരുന്നു. തുടര്‍ന്നാണ് മരണം സംഭവിച്ചത്.ഇന്നലെ രാത്രിയും ഒരു കോവിഡ് മരണം ഉണ്ടായി. മലപ്പുറം പരപ്പനങ്ങാടി സ്വദേശി ഫാത്തിമ ആണ് മരിച്ചത്. മഞ്ചേരി മെഡിക്കൽ കോളജിൽ ചികിത്സയിലിരിക്കെയാണ് മരണം. ശ്വാസകോശ സംബന്ധമായ അസുഖങ്ങളുണ്ടായിരുന്നു.തൃശൂരില് ഒരു കോവിഡ് മരണം കൂടി. അമല ആശുപത്രിയില് ചികിത്സയിലായിരുന്ന കൊടുങ്ങല്ലൂര് സ്വദേശി ശാരദയാണ് മരിച്ചത്.\nപെട്ടുമുടി ദുരന്തത്തിൽ കാണാതായ രണ്ടുപേരുടെ മൃതദേഹം കുടി കണ്ടെടുത്തു മരണം 58 ആയി


താരങ്ങളെക്കൊണ്ട് വരെ ചൂലെടുപ്പിച്ച് ലോക്ഡൗണ്; രസകരമായ ചിത്രം.... | katrina kaif shares funny image in which she judges mops in her home\nതാരങ്ങളെക്കൊണ്ട് വരെ ചൂലെടുപ്പിച്ച് ലോക്ഡൗണ്; രസകരമായ ചിത്രം....\nലോക്ഡൗണ് ആരംഭിച്ച സമയത്ത് തന്നെ വീട് വൃത്തിയാക്കുന്നതിന്റേയും പാത്രം കഴുകുന്നതിന്റേയുമെല്ലാം ചിത്രങ്ങളും വീഡിയോകളും കത്രീന തന്റെ ഇന്‍സ്റ്റഗ്രാം പേജിലൂടെ പങ്കുവച്ചിരുന്നു. സാധാരണഗതിയില് താരപദവികളിലിരിക്കുന്നവര് ചെയ്യാന് മടിക്കുന്നതോ, പരസ്യപ്പെടുത്താന് മടിക്കുന്നതോ ആയ ജോലികളാണ് യാതൊരു സങ്കോചവുമില്ലാതെ കത്രീന ചെയ്യുന്നത്. എന്നുമാത്രമല്ല, അതിന്റെയെല്ലാം വിശേഷങ്ങള് ആരാധകരുമായി പങ്കുവയ്ക്കുന്നതിലും താരത്തിന് പ്രശ്‌നമൊന്നുമില്ല എന്നതാണ് സത്യം\nMumbai, First Published May 12, 2020, 6:38 PM IST\nപാചകപരീക്ഷണങ്ങളും ഫിറ്റ്‌നസ് പരിശീലനങ്ങളുമൊക്കെയാണ് ഈ ലോക്ഡൗണ് കാലത്ത് സെലിബ്രിറ്റികളുടെ പ്രധാന വിനോദങ്ങള്. എന്നാല് ചില താരങ്ങളെങ്കിലും വന്നുവീണ ഈ അവധിദിനങ്ങള് പുതിയ പാഠങ്ങള് പഠിക്കാനായും മാറ്റിവച്ചിട്ടുണ്ട്.\nപൂന്തോട്ട പരിപാലനവും, പാചകവുമൊന്നുമല്ലാതെ കയ്യും മെയ്യുമനങ്ങി ചെയ്യാവുന്ന ജോലികളും താരങ്ങള്‍ക്ക് ഇണങ്ങുമെന്നാണ് ഇക്കൂട്ടര് കാണിക്കുന്നത്. ബോളിവുഡിന്റെ പ്രിയതാരം കത്രീന കെയ്ഫാണ് ഈ പട്ടികയില് എടുത്ത് പറയപ്പെടേണ്ട ഒരാള്.\nലോക്ഡൗണ് ആരംഭിച്ച സമയത്ത് തന്നെ വീട് വൃത്തിയാക്കുന്നതിന്റേയും പാത്രം കഴുകുന്നതിന്റേയുമെല്ലാം ചിത്രങ്ങളും വീഡിയോകളും കത്രീന തന്റെ ഇന്‍സ്റ്റഗ്രാം പേജിലൂടെ പങ്കുവച്ചിരുന്നു. സാധാരണഗതിയില് താരപദവികളിലിരിക്കുന്നവര് ചെയ്യാന് മടിക്കുന്നതോ, പരസ്യപ്പെടുത്താന് മടിക്കുന്നതോ ആയ ജോലികളാണ് യാതൊരു സങ്കോചവുമില്ലാതെ കത്രീന ചെയ്യുന്നത്. എന്നുമാത്രമല്ല, അതിന്റെയെല്ലാം വിശേഷങ്ങള് ആരാധകരുമായി പങ്കുവയ്ക്കുന്നതിലും താരത്തിന് പ്രശ്‌നമൊന്നുമില്ല എന്നതാണ് സത്യം.\nഇപ്പോഴിതാ ഇന്‍സ്റ്റഗ്രാം സ്‌റ്റോറിയായി കത്രീന പങ്കുവച്ചിരിക്കുന്ന ഒരു ചിത്രമാണ് ആരാധകര് കൗതുകപൂര്‍വ്വം ഏറ്റെടുത്തിരിക്കുന്നത്. വീട് വൃത്തിയാക്കാനുപയോഗിക്കുന്ന വിവിധ തരം മോപ്പുകളും ചൂലുമെല്ലാം നിരത്തിവച്ച് അവയെ വിലയിരുത്തുകയാണ് കത്രീന. നന്നായി 'വര്‍ക്ക്' ചെയ്യുന്നത്, വലിയ കുഴപ്പമില്ലാത്തത് എന്നിങ്ങനെയെല്ലാം ഇവയെ താരം പട്ടികപ്പെടുത്തിയിരിക്കുകയാണ്.\nലോക്ഡൗണ് കാലത്ത് പങ്കുവച്ച വീട് വൃത്തിയാക്കുന്ന വീഡിയോ ജാഡയല്ലെന്ന് ഇതോടെ ആരാധകര് ഉറപ്പിച്ചിരിക്കുകയാണ്. ഇത്രയും ദിവസം 'ക്ലീനിംഗ്' തുടര്‍ച്ചയായി ചെയ്തതോടെ പുതിയ പലതും താരം പഠിച്ചിട്ടുണ്ടെന്ന് തന്നെയാണ് ഇവര് പറയുന്നത്.\nലോക്ഡൗണ് തുടങ്ങിയപ്പോള് തന്നെ വീട്ടില് ജോലിക്ക് നിന്നിരുന്ന സഹായിയെ വീട്ടില് പറഞ്ഞുവിട്ടെന്നും സഹോദരിക്കൊപ്പം താനാണിപ്പോള് ഗൃഹഭരണം നടത്തുന്നതെന്നും കത്രീന പറഞ്ഞിരുന്നു. ഇതിന് പിന്നാലെ പാചകം ചെയ്യുന്നതിന്റേയും വീട്ടുജോലികള് ചെയ്യുന്നതിന്റേയുമെല്ലാം ചെറുവീഡിയോകളും താരം പങ്കുവച്ചിരുന്നു.\nAlso Read:- ലോക്ക്ഡൗണ് കാലത്തെ ബോളിവുഡ് താരങ്ങള് വിനിയോഗിക്കുന്നത് ഇങ്ങനെയാണ്...\nLast Updated May 12, 2020, 6:38 PM IST\nപിടി തരാതെ കത്രീനയുടെ വിഭവങ്ങള്; വീഡിയോ...\n'ഇതെന്താണെന്ന് ഞങ്ങള്‍ക്കും മനസിലായിട്ടില്ല'; ലോക്ക്ഡൗണ് കാലത്തെ പാചക പരീക്ഷണവുമായി താരം\nബച്ചൻ ദമ്പതികൾക്കൊപ്പം അണിഞ്ഞൊരുങ്ങി മഞ്ജു വാര്യരും റെബ മോണിക്കയും; ചിത്രങ്ങൾ വൈറൽ\nജാഥ പോലെ കല്യാണങ്ങള്; ഇത് കാണുമ്പോള് കത്രീനയ്ക്ക് പറയാനുള്ളത് ഇത്രമാത്രം...


കേന്ദ്ര സംസ്ഥാന സർക്കാരുകൾക്കെതിരെ കോഴിക്കോട് ജില്ല കോൺഗ്രസ് കമ്മിറ്റിയുടെ ശക്തമായ പ്രക്ഷോഭം – Jaihind TV\nകേന്ദ്ര സംസ്ഥാന സർക്കാരുകൾക്കെതിരെ കോഴിക്കോട് ജില്ല കോൺഗ്രസ് കമ്മിറ്റിയുടെ ശക്തമായ പ്രക്ഷോഭം\nകേന്ദ്ര സംസ്ഥാന സർക്കാരുകൾക്കെതിരെ കോഴിക്കോട് ജില്ല കോൺഗ്രസ് കമ്മിറ്റി ശക്തമായ പ്രക്ഷോഭം സംഘടിപ്പിക്കുന്നു. പൗരത്വ ബില്ലിനെതിരെയും സ്ത്രീകൾക്കെതിരെ വർധിച്ചു വരുന്ന അക്രമങ്ങൾക്കെതിരെയും കൂടാതെ വിലക്കയറ്റത്തിനെതിരെയും ഒരു മാസം നീണ്ടു നിൽക്കുന്ന വലിയ പ്രധിഷേധ പരിപാടികൾക്കാണ് കോൺഗ്രസ് ഒരുങ്ങുന്നത്.\nരാജ്യം നേരിടുന്ന പ്രശ്നങ്ങൾ ചർച്ച ചെയ്യപ്പെടാതിരിക്കാൻ വിഭജന ചേരിതിരിവിലേക്കു കൊണ്ടുപോകാനുള്ള ബോധ പൂർവമായ ശ്രമമാണ് കേന്ദ്ര സർക്കാർ നടത്തുന്നത്. ഇത്തരം വിഷയങ്ങളിൽ പ്രധാനമന്ത്രിയും ആഭ്യന്തര മന്ത്രിയും ഇതുവരെ പ്രതികരിച്ചിട്ടില്ല. കേന്ദ്ര സംസ്ഥാന സർക്കാരുകളുടെ ജനദ്രോഹ നയങ്ങങ്ങൾക്കെതിരെ വലിയ പ്രക്ഷോഭമാണ് കോഴിക്കോട് ജില്ല കോൺഗ്രസ് കമ്മിറ്റിയുടെ അഭുമുഖ്യത്തിൽ നടത്തുന്നത്. രാജ്യത്തു വർധിച്ചു വരുന്ന സ്ത്രീ അക്രമങ്ങൾക്കെതിരെ ഡിസംബർ 14 ന് മാ നിഷാദ പരിപാടി ജില്ലയിലെ എല്ലാ മണ്ഡലങ്ങളിലും നടക്കും. ഡിസംബർ 15ന് കോൺഗ്രസ് കമ്മിറ്റിയുടെ മണ്ഡലം പ്രസിഡന്‍റുമാർ പങ്കെടുക്കുന്ന ക്യാമ്പ് എക്സിക്യൂട്ടീവ് കൊയിലാണ്ടിയിൽ നടക്കും.\nഡിസംബർ 21 കോഴിക്കോട് ജില്ല കോൺഗ്രസ് കമ്മിറ്റിയുടെ നേതൃത്വത്തിൽ കല്ലെക്ടറേറ്റിന് മുന്നിലേക്ക് നടത്തുന്ന മാർച്ച് ഡോ. ശശി തരൂർ എംപി ഉദ്ഘാടനം ചെയ്യും. വാളയാർ കുഞ്ഞുങ്ങൾക്ക് നീതി നൽകുക, മാർക്ക് തട്ടിപ്പ് കേസിലെ പ്രതികളെ നിയമത്തിനു മുന്നിൽ കൊണ്ടുവരണം, സ്ത്രീ വേട്ട, വിലക്കയറ്റം, തുടങ്ങിയ വിഷയങ്ങൾ ഉന്നയിച്ചാണ് മാർച്ച്. ഡിസംബർ 28 ന് കോൺഗ്രസ് ജന്മദിനത്തോടനുബന്ധിച്ചു 26 ബ്ലോക്ക് കോൺഗ്രസ് കമ്മിറ്റിയുടെ നേതൃത്വത്തിൽ ഇന്ത്യയെ മുറിക്കരുത് എന്നാ മുദ്രാവാക്യവുമായി പൗരത്വ ബില്ലിനെതിരെ ഓപ്പണ് ഫോറം നടത്തും. ജനുവരി അവസാനത്തോട് കൂടി കോഴിക്കോട് ജില്ല കോൺഗ്രസ് കമ്മിറ്റി 700 മീറ്റർ പദയാത്ര നടത്തും. പദയാത്രയിൽ ദേശീയ സംസ്ഥാന നേതാക്കൾ പങ്കെടുക്കും.


കുതിച്ചുയർന്ന് കൊവിഡ് കണക്ക് ; രാജ്യത്ത് രോഗികളുടെ എണ്ണം നാല് ലക്ഷം കടന്നു ; 3523 മരണം – Jaihind TV\nകുതിച്ചുയർന്ന് കൊവിഡ് കണക്ക് ; രാജ്യത്ത് രോഗികളുടെ എണ്ണം നാല് ലക്ഷം കടന്നു ; 3523 മരണം\nന്യൂഡല്‍ഹി : രാജ്യത്ത് കൊവിഡ് രോഗികളുടെ എണ്ണം നാല് ലക്ഷം കടന്നു. 24 മണിക്കൂറിനിടെ 4,01,933 പേര്‍ക്ക് രോഗം സ്ഥിരീകരിച്ചു. 3523 പേര് മരിച്ചു. 32,68,710 പേര് ചികിത്സയിലുണ്ട്. 2,11,853 പേരാണ് ആകെ മരണപ്പെട്ടത്.\nഅതേസമയം മൂന്നാം ഘട്ട കൊവിഡ് പ്രതിരോധ കുത്തിവെപ്പിന്റെ ഭാഗമായി 18 വയസിന് മുകളിലുള്ളവര്‍ക്ക് ഇന്നുമുതല് വാക്‌സിന് നല്‍കുമെന്ന കേന്ദ്ര സര്‍ക്കാരിന്റെ പ്രഖ്യാപനം പാഴ്വാക്കായി. വാക്‌സിന് സ്റ്റോക്കില്ലാത്തതിനാല് ഈ മാസം പോലും കുത്തിവയ്പ് തുടങ്ങാനാവില്ലെന്ന് പല സംസ്ഥാനങ്ങളും അറിയിച്ചു. ബിജെപി ഭരിക്കുന്ന മധ്യപ്രദേശ്, കര്‍ണാടക, ഗോവ എന്നീ സംസ്ഥാനങ്ങളടക്കമുള്ളവയാണ് വാക്‌സിന് ദൗര്‍ലഭ്യം ചൂണ്ടിക്കാട്ടിയിട്ടുള്ളത്.\nവാക്‌സിന് ലഭിക്കാത്തതിനാല് കേരളത്തിലും ശനിയാഴ്ച ആരംഭിക്കാനിരുന്ന പതിനെട്ടിനുമേല് പ്രായമായവര്‍ക്കുള്ള കൊവിഡ് പ്രതിരോധ മരുന്നുവിതരണം വൈകുമെന്ന് അധികൃതര് അറിയിച്ചിട്ടുണ്ട്. കമ്പനികളില്‍നിന്ന് നേരിട്ട് ഒരുകോടി ഡോസ് വാങ്ങാനുള്ള നടപടികള് സ്വീകരിച്ചിരുന്നെങ്കിലും വാക്‌സിന് എന്ന് എത്തിക്കാനാകുമെന്ന് കമ്പനികള് മറുപടി നല്‍കാത്ത സാഹചര്യത്തിലാണ് വാക്‌സിനേഷന് വൈകുന്നത്.


ആരാധകരെ തൃപ്തിപ്പെടുത്താനുറച്ച് മൂന്നാം തലമുറ സ്വിഫ്റ്റ് | Reporter Live\nആരാധകരെ തൃപ്തിപ്പെടുത്താനുറച്ച് മൂന്നാം തലമുറ സ്വിഫ്റ്റ്\nBy അവിനാശ് ഗിരിജ\tMarch 2, 2018 4:28 pm A+ A-\nസ്വിഫിറ്റിന്റെ പുതിയ മോഡല്\nസ്വിഫ്റ്റിന്റെ പുതിയ മോഡല് ഇന്ത്യന് വിപണിയിലേത്തി. നിരവധി പുതിയ ഫീച്ചേഴ്സ്സുമായി ആരാധകരെ തൃപ്തിപ്പെടുത്തുവാനുറച്ചു തന്നെയാണ് സുസുക്കിയുടെ ഇന്ത്യയിലെ മൂന്നാം തലമുറ സ്വിഫ്റ്റിന്റെ വരവ്. പഴയ സ്വിഫ്റ്റിനെ അപേക്ഷിച്ച് കൂടിയ വീല് ബെയ്സാണ് പുതിയ സ്വിഫ്റ്റിനുളളത്. മൊത്തം നീളത്തില് അല്‍പം കുറവുണ്ടെങ്കില്ലും ഒറ്റനോട്ടത്തില് അത് തോന്നാത്ത വിധമാണ് പുതിയ സ്വിഫ്റ്റ് രൂപകല്‍പ്പന. പ്രിസിഷന് കട്ട് അലോയ്‌സ്, എല്‍ഈഡി ടെയില് ലാംബ്, എന്നിവ പുതിയ സ്വിഫ്റ്റിന്റെ പുതുമകളില് ചിലതാണ്.\nപ്രീമിയം നിലവാരത്തിലാണ് ഇന്റീരിയര് രൂപകല്‍പന. ടച്ച് സ്‌ക്രീന് ഇന്‍ഫോടെയ്മന്റ് സിസ്റ്റം, ഫാറ്റ് ബോട്ടം സ്റ്റീയറിങ്ങ് വീല്, എബിഎസ്സ് , ഇബിഡി, റ്റൂ എയര് ബ്യാഗ് തുടങ്ങിയവ ബെയ്‌സ്‌മോഡല് മുതല് ലഭ്യമാണ്.പെട്രോളിലും ഡീസലിലും ഓട്ടോമാറ്റിക് ട്രാന്‍സ്മിഷ്യന് ലഭ്യമാണ്.\nകെ 12 വിവിറ്റി പെട്രോള്, ഡിഡിഐഎസ് 190 ഡീസല് എഞ്ചിന് എന്നിവകളിലൂടെ കാര്യക്ഷമത വര്‍ദ്ധിപ്പിച്ചു. പെര്‍ഫോമന്‍സിലും ഇന്ധനക്ഷമതയിലും കരുത്തു കാട്ടുവാന് പുതിയ സ്വിഫ്റ്റിന് കഴിഞ്ഞിട്ടുണ്ട്. പുതിയ മോഡലിന്റെ മൊത്തം ഭാരം 80 കിലോ കുറഞ്ഞിട്ടുമുണ്ട്. സ്റ്റയിലിങ്ങിന്റെയും, പെര്‍ഫോമന്‍സിന്റെയും കാര്യത്തില് പുതിയ സ്വിഫ്റ്റും ഒരു താരം തന്നെയാവും എന്ന കാര്യത്തില് സംശയമില്ല.\n(ചിത്രങ്ങള്: അജേഷ് മുറിത്തോട്ടം)\nMar 2, 2018 4:28 pm\n‘മാരുതി സുസുക്കി സെലേരിയോ എക്‌സ്’- ഓട്ടോബാന്- Autobahn\nമാരുതി എസ് ക്രോസ്-ഓട്ടോബാന്\n“2020ല് എറ്റിയോസ് പിന്‍വലിക്കും; അതിനുമുമ്പേ ബജറ്റ് സെഡാന് വിഭാഗത്തില് പകരംവയ്ക്കാന് യാരിസ് എത്തും


ചെന്നൈ: ചെന്നൈയില് പ്രവര്‍ത്തകരെ അഭിവാദ്യം ചെയ്യുന്നതിനിടെ അമിത് ഷായ്ക്ക് നേരെ പ്ലക്കാര്‍ഡ് എറിഞ്ഞു. ഉദ്യോഗസ്ഥര് തടഞ്ഞതിനാല് പ്ലക്കാര്‍ഡ് ഷായുടെ ദേഹത്ത് വീണില്ല. പ്ലക്കാഡ് എറിഞ്ഞ യുവാവിനെ പോലിസ് കസ്റ്റഡിയില് എടുത്തു. മുഖ്യമന്ത്രി എടപ്പാടി പളനിസ്വാമി, ഉപമുഖ്യമന്ത്രി ഒ പനീര്‍സെല്‍വം ഉള്‍പ്പടെയുള്ളവര് വിമാനത്താവളത്തില് എത്തിയാണ് ചെന്നൈയില് എത്തിയ അമിത് ഷായെ സ്വീകരിച്ചത്. എംജിആറിന്റേയും ജയലളിതയുടെയും അനുസ്മരണ സമ്മേളനത്തില് മുഖ്യാതിഥിയായാണ് അമിത് ഷാ ചെന്നൈയില് എത്തിയത്. ബിജെപി കോര് കമ്മിറ്റി യോഗവും സര്‍ക്കാര് പരിപാടികളുമാണ് സന്ദര്‍ശന പട്ടികയില് എങ്കിലും നിര്‍ണായക സഖ്യ ചര്‍ച്ചകളാണ് മുഖ്യം .\nസ്റ്റാലിനുമായി അകന്ന് നില്‍ക്കുന്ന എം കെ അളഗിരി അമിത് ഷായെ ചെന്നൈയിലെത്തി കാണും. സ്റ്റാലിന് വിട്ടുവീഴ്ചയ്ക്ക് ഒരുങ്ങാത്തതിനാല്, പുതിയ പാര്‍ട്ടി പ്രഖ്യാപിച്ച് എന്‍ഡിഎയില് ചേരാനാണ് തീരുമാനം. ഇതിന് മുന്നോടിയായി അളഗിരിയുടെ അടുത്ത അനുയായിയും മുന് ഡിഎംകെ എംപിയുമായിരുന്ന കെ പി രാമലിംഗം ബിജെപിയില് ചേര്‍ന്നിട്ടുണ്ട്. അളഗിരിക്കൊപ്പമുള്ള മുഴുവന് നേതാക്കളും ഡിഎംകെ വിടുമെന്ന് രാമലിംഗം അവകാശപ്പെട്ടു. എന്നാല് അളഗിരിയുടെ വിമത നീക്കങ്ങള് ഒന്നും ഡിഎംകെയെ ബാധിക്കില്ലെന്ന നിലപാടിലാണ് സ്റ്റാലിന്.\nചെന്നൈ: മുന് എം പിയും ഡി എം കെ നേതാവുമായ കെ പി രാമലിംഗം ബി ജെ പിയില് ചേര്‍ന്നു. ബി ജെ പി സംസ്ഥാന അധ്യക്ഷന് എല്. മുരുകന്റെ സാന്നിധ്യത്തിലാണ് അദ്ദേഹം പാര്‍ട്ടി അംഗത്വം സ്വീകരിച്ചത്. ഈ വര്‍ഷം ആദ്യം രാമലിംഗത്തെ പാര്‍ട്ടിയില് നിന്നും സസ്‌പെന്‍ഡ് ചെയ്തിരുന്നു. എം.കെ. അഴഗിരിയുമായി അടുത്ത ബന്ധമുണ്ടെന്നും അദ്ദേഹത്തെ ബിജെപിയിലേക്കു കൊണ്ടുവരാന് ശ്രമിക്കുമെന്നും അംഗത്വം സ്വീകരിച്ചതിന് ശേഷം അദ്ദേഹം പറഞ്ഞു.


ഇംഗ്ലണ്ട് പര്യടനം: കൂടുതൽ കളിക്കാരെ അയക്കുന്നില്ലെന്ന് ബിസിസിഐ\nകോവിഡ് സാഹചര്യത്തിൽ ഇംഗ്ലണ്ടിനെതിരെ നടക്കുന്ന അഞ്ച് മത്സരങ്ങളുടെ ടെസ്റ്റ് പരമ്പരക്ക് ഇന്ത്യ 20 അംഗ സംഘത്തെയാണ് അയച്ചിരിക്കുന്നത്\nUpdated: July 16, 2021 11:05:32 am\nകൊൽക്കത്ത: കോവിഡ് ഭീഷണി നിലനിൽക്കുമ്പോഴും ഇംഗ്ലണ്ടിലേക്ക് കൂടുതൽ താരങ്ങളെ അയക്കുന്നില്ലെന്ന് ബിസിസിഐ. മൂന്ന് ആഴ്ചത്തെ അവധിക്ക് ശേഷം തിരികെ ബയോ ബബിളിൽ പ്രവേശിച്ച ഇന്ത്യൻ ടീമിൽ ഇപ്പോൾ ഒരു വിക്കറ്റ് കീപ്പർ ഇല്ല.\nജൂലൈ എട്ടിന് കോവിഡ് പോസിറ്റീവായ റിഷഭ് പന്ത് ക്വാറന്റൈനിലും പോസിറ്റീവായ ട്രെയിനിങ് അസിസ്റ്റന്റ് ദയാനന്ദ് ഗറാണിയുമായി അടുത്ത സമ്പർക്കത്തിൽ വന്നതിനാൽ വൃദ്ധിമാൻ സാഹ ഐസൊലേഷനിലുമാണ്. ബുധനാഴ്ചയാണ് ഗറാണിക്ക് കോവിഡ് സ്ഥിരീകരിച്ചത്. ലണ്ടനിലെ ടീം ഹോട്ടലിൽ ക്വാറന്റൈനിലാണ് അദ്ദേഹം.\nഎന്നാൽ നിലവിൽ ടീമിലേക്ക് കൂടുതൽ താരങ്ങളെ ഉൾപ്പെടുത്തേണ്ട ആവശ്യമില്ലെന്നാണ് ബിസിസിഐ കരുതുന്നത്. പന്തിന് രോഗലക്ഷണങ്ങൾ ഇല്ലെന്നതും പന്തിന്റെ ക്വാറന്റൈൻ ഉടൻ അവസാനിക്കുമെന്നതുമാണ് കാരണം. അധിക താരങ്ങളെ ഇംഗ്ലണ്ടിലേക്ക് അയക്കുന്നുണ്ടോ എന്ന ചോദ്യത്തിന് ‘ഇല്ല’ എന്ന മറുപടിയാണ് ഒരു ബിസിസിഐ വക്താവിൽ നിന്നും ഇന്ത്യൻ എക്സ്പ്രസിന് ലഭിച്ചത്.\nകോവിഡ് സാഹചര്യത്തിൽ ഇംഗ്ലണ്ടിനെതിരെ നടക്കുന്ന അഞ്ച് മത്സരങ്ങളുടെ ടെസ്റ്റ് പരമ്പരക്ക് ഇന്ത്യ 20 അംഗ സംഘത്തെയാണ് അയച്ചിരിക്കുന്നത്. കോവിഡ് കേസുകൾ വർധിച്ചു നിൽക്കുന്ന സാഹചര്യത്തിൽ ഇന്ത്യ ഇപ്പോഴും യുകെയുടെ റെഡ് ലിസ്റ്റിൽ വരുന്ന രാജ്യമാണ്. ഇന്ത്യയിൽ നിന്നും ഇംഗ്ലണ്ടിലേക്ക് കർശനമായ യാത്രാ നിയന്ത്രണങ്ങളും സുരക്ഷാ പ്രോട്ടോക്കോളുകളും നിലനിൽക്കുന്നുണ്ട്. അതിനാൽ, 20 അംഗ സംഘത്തോടൊപ്പം കൂടുതലായി നാല് കളിക്കാരെ കൂടി ബിസിസിഐ അയച്ചിട്ടുണ്ട്. അടിയന്തര ഘട്ടങ്ങളിൽ പകരക്കാരായി ഇവരെയാണ് ഇറക്കുക.\nകഴിഞ്ഞ ഓസ്‌ട്രേലിയൻ പരമ്പരയിലും ഇന്ത്യ വലിയ ടീമിനെയാണ് അയച്ചത്. ടീമിലെ പ്രധാന ബോളർമാരെ പരുക്ക് പിടികൂടിയപ്പോൾ ശാർദൂൽ താക്കൂർ, വാഷിങ്ടൺ സുന്ദർ, ടി.നടരാജൻ എന്നിവർക്ക് ടീമിൽ അവസരം ലഭിച്ചിരുന്നു. ഇന്ത്യയുടെ ഏറ്റവും മികച്ച ടെസ്റ്റ് പരമ്പരകളിൽ ഒന്നായാണ് പരമ്പര അവസാനിച്ചത്.\nRead Also: അദ്ദേഹത്തിൽ നിന്ന് പരിശീലനം നേടാൻ കഴിഞ്ഞത് ഭാഗ്യം: ദ്രാവിഡിനെക്കുറിച്ച് സഞ്ജു\nയുകെയിൽ ഇപ്പോൾ കോവിഡിന്റെ ഡെൽറ്റ വകഭേദം വ്യാപിച്ചു കൊണ്ടിരിക്കുകയാണ്. കുടുംബവുമായി ഇംഗ്ലണ്ടിലേക്ക് എത്തിയ ഇന്ത്യൻ ടീം അംഗങ്ങൾ എല്ലാവരും രണ്ടു ഡോസ് വാക്സിനുകളും സ്വീകരിച്ചിട്ടുണ്ട്. എന്നാൽ കഴിഞ്ഞ മൂന്ന് ആഴ്ചത്തെ അവധി സമയങ്ങളിൽ താരങ്ങൾ ആളുകൾ കൂട്ടം കൂടുന്ന സ്ഥലങ്ങൾ സന്ദർശിച്ചുവെന്നതാണ് ആശങ്കയാകുന്നത്. റിഷഭ് പന്തും ജസ്പ്രീത് ബുമ്രയും യൂറോ കപ്പ് മത്സരങ്ങൾ കാണാൻ പോയിരുന്നു. മുഖ്യ പരിശീലകനായ രവി ശാസ്ത്രി വിമ്പിൾഡൺ മത്സരം കാണാനും പോയിരുന്നു.\n“അവധി സമയത്ത് ടീം ഹോട്ടലിൽ ഇല്ലായിരുന്ന പന്ത് ജൂലൈ 8നാണ് പോസിറ്റീവ് ആയത്. രോഗ ലക്ഷണങ്ങൾ ഇല്ലാത്ത അദ്ദേഹം നിലവിൽ ഐസൊലേഷനിലാണ്. ബിസിസിഐയുടെ മെഡിക്കൽ ടീം അദ്ദേഹത്തെ നിരീക്ഷിക്കുന്നുണ്ട്. രണ്ടു ആർടി-പിസിആർ പരിശോധന ഫലങ്ങൾ നെഗറ്റീവ് ആയാൽ അദ്ദേഹം ദർഹാമിൽ ടീമിനൊപ്പം ചേരും” ബിസിസിഐ ഔദ്യോഗിക പത്രക്കുറിപ്പിൽ പറഞ്ഞു.\nസഹാക്ക് പുറമെ, ഗറാണിയുമായി അടുത്ത സമ്പർക്കത്തിൽ വന്ന ബോളിങ് പരിശീലകനായ ഭാരത് അരുൺ, സ്റ്റാൻഡ്ബൈ ഓപ്പണറായെത്തിയ അഭിമന്യു ഈശ്വരൻ എന്നിവരും ലണ്ടനിലെ ടീം ഹോട്ടലിൽ പത്തു ദിവസത്തെ ഐസൊലേഷനിലാണ്. ടീമിൽ ഓപ്പണറായി ഉൾപ്പെടുത്തിയിരിക്കുന്ന ശുഭ്മാൻ ഗിൽ കാലിനു പരുക്കേറ്റ് കഴിയുന്ന സാഹചര്യത്തിൽ അഭിമന്യു ഈശ്വരനെ ടീമിലേക്ക് ഉൾപെടുത്താൻ സാധ്യതയുണ്ട്. എന്നാൽ ഗില്ലിനെ ടീമിൽ നിന്നും ഒഴിവാക്കിയിട്ടില്ല.\nഅഭിമന്യു ഈശ്വരന്റെ കാര്യത്തിൽ ടീം മാനേജ്‍മെന്റും സെലക്ടർമാരുമാണ് തീരുമാനം എടുക്കേണ്ടതെന്നാണ് ബിസിസിഐ പറഞ്ഞത്. ജൂൺ 23ന് ലോക ടെസ്റ്റ് ചാമ്പ്യൻഷിപ് അവസാനിച്ച ശേഷം ബയോ ബബിളിൽ നിന്നും പുറത്തുകടക്കാൻ ബിസിസിഐ താരങ്ങൾക്ക് അനുമതി നൽകിയിരുന്നു.\nWeb Title: No additions allowed despite covid cases says bcci


aana doctor | കാടിന്റെ വേദാന്തം - MarunadanMalayalee.com\nSeptember 14, 201906:55 PM IST Permalink\nജയമോഹന്റെ 'നൂറുസിംഹാസനങ്ങൾ' വായിച്ചിട്ടില്ലേ? ജാതി, അപരനിന്ദയായി മാത്രമല്ല ആത്മനിന്ദയായും ഫണം നീർത്തിയാടുന്ന ദലിത് ജീവിതത്തിന്റെ നരകയാഥാർഥ്യങ്ങളെക്കുറിച്ചെഴുതപ്പെട്ട, നമ്മുടെ കാലത്തിന്റെ ക്ലാസിക്. സി. അയ്യപ്പന്റെ ചില കഥകളൊഴികെ ഒന്നും നൂറുസിംഹാസനങ്ങളോടു തുലനം ചെയ്യാൻ മലയാളത്തിൽ അതിനുമുൻപോ പിൻപോ എഴുതപ്പെട്ടിട്ടില്ല. അത്രമേൽ ആഘാതശേഷിയുള്ള ഭാവവും ഭാവനയുമാണ് ജയമോഹന്റേത്.\nകൊളോണിയലിസം അടിമകൾക്കുമേൽ സൃഷ്ടിച്ച ശരീരത്തിന്റെയും ആത്മാവിന്റെയും ഹിംസകളുടെ ഖണ്ഡകാവ്യമായെഴുതപ്പെട്ട ജയമോഹന്റെ തന്നെ 'മിണ്ടാച്ചെന്നായ്' പോലെയോ അതിലധികമോ ഹൃദയദ്രവീകരണശേഷിയുള്ള രചന. മിസിസ് കൊളിൻസും ആർച്ച് ഡീക്കൻ കോശിയും മുതൽ രാജു കെ. വാസുവും പ്രദീപൻ പാമ്പിരികുന്നും വരെയുള്ളവരെഴുതിയ ദലിതപാഠങ്ങളുടെ മലയാളചരിത്രം നോക്കൂ. വാക്കുകളിൽനിന്നു ചോര കിനിയുന്ന കഥകളുടെയും നോവലുകളുടെയും കറുത്ത കുർബാനപോലെ അവ മനുഷ്യർക്കും ദൈവങ്ങൾക്കുമിടയിൽ അസ്തിത്വത്തിന്റെ ഉടമ്പടികളെഴുതുന്നു. ജയമോഹൻ തന്റെ അനുപമമായ സങ്കരഭാഷയിൽ മറ്റൊരു മലയാളിക്കും കഴിയാത്ത വിധം ഭാവതീവ്രവും അനുഭവതീഷ്ണവും ചരിത്രബദ്ധവുമായി കീഴാളജീവിതത്തിന്റെ മാനസികചരിത്രം രചിക്കുന്നു. നാഞ്ചിനാടിന്റെ ആത്മേതിഹാസങ്ങൾ.\nമനുഷ്യരിൽ നിന്നു മൃഗങ്ങളിലേക്കു സംക്രമിപ്പിക്കുന്ന ഭാവനയുടെ ജീവിതവിചാരങ്ങൾ തിടംവച്ചു നിൽക്കുന്ന 'ആനഡോക്ടർ' എന്ന നോവൽ സൃഷ്ടിക്കുന്നതും മറ്റൊരു ഭാവസന്ദർഭമല്ല. 'നൂറുസിംഹാസനങ്ങൾ' പോലെതന്നെ, യഥാർഥത്തിൽ ജീവിച്ചിരുന്ന ഒരു മനുഷ്യന്റെ കഥയാണിതും. 1923-ൽ ജനിച്ച് 2002-ൽ മരിക്കുന്നതുവരെ, അരനൂറ്റാണ്ടിലധികം കാലം ആനകൾക്കായി സ്വന്തം ജീവിതം ഉഴിഞ്ഞുവച്ച വി. കൃഷ്ണമൂർത്തിയെന്ന ഡോക്ടറുടെ ജീവിതം. ജയമോഹന് കഥയെന്നാൽ ജീവിതം തന്നെ. എഴുത്തെന്നാൽ പറച്ചിലും. 'ഡോക്ടർ കെ.' എന്നറിയപ്പെട്ട ആനഡോക്ടറെക്കുറിച്ച് ജയമോഹൻ നോവലിനൊടുവിൽ ചേർക്കുന്ന കുറിപ്പ് ആദ്യം വായിക്കണം.\n'ആനഡോക്ടർ എന്നറിയപ്പെട്ട ഡോക്ടർ വി. കൃഷ്ണമൂർത്തി (1923-2002) തമിഴകത്തിലെ പ്രധാന മൃഗഡോക്ടറും വനസംരക്ഷകനുമായിരുന്നു. ആനകൾക്കായി ജീവിച്ചു. അദ്ദേഹം ടോപ്‌സ്‌ലിപ്പിൽ കഴിഞ്ഞ വീട് ഇന്ന് അദ്ദേഹത്തിന്റെ സ്മാരകമാണ്.\nപഴയ മദിരാശി പ്രസിഡൻസിയിൽ വൈദ്യനാഥയ്യരുടെ മകനായി ജനിച്ചു. മദ്രാസ് വെറ്റനറി കോളേജിൽനിന്ന് ബിരുദം നേടി. 1952-ൽ ഇന്ത്യൻ വനംവകുപ്പിൽ ഡോക്ടറായി പണിയിൽ കയറി തേക്കടിയിലും ടോപ്‌സ്‌ലിപ്പിലുമായി താമസിച്ച് ജോലി ചെയ്തു.\nആനകൾക്കായി ജീവിതം മാറ്റിവെച്ചയാളാണ് ഡോക്ടർ കെ. വന്യമൃഗങ്ങൾക്ക് പോസ്റ്റ്‌മോർട്ടം വേണം എന്ന് എഴുതിയും പോരാടിയും വിജയിച്ചു. പോസ്റ്റമോർട്ടം ചെയ്ത് തുടങ്ങിയപ്പോഴാണ് തമിഴ്‌നാട്ടിലും കേരളത്തിലും മരിക്കുന്ന ആനകളിൽ പകുതിയോളം ആനകൾ വേട്ടക്കാരുടെ ഇരകളാണെന്നു മനസ്സിലായത്. 1953 മുതൽ 1956 വരെ അദ്ദേഹം പതിനെട്ട് ആനകളുടെ ജഡം പരിശോധിച്ചപ്പോൾ അവയിൽ പന്ത്രണ്ട് ആനകൾ മനുഷ്യരാൽ കൊല്ലപ്പെട്ടവ എന്നു വ്യക്തമായി.\nആനകൾക്കു പറ്റിയ സ്ഥലം കാടുകളാണ് എന്ന് കൃഷ്ണമൂർത്തി പറഞ്ഞു. ക്ഷേത്രങ്ങളിലെ ആനകളെ കൊല്ലത്തിലൊരിക്കൽ കാടുകളിലേക്ക് കൊണ്ടുചെന്ന് ഒരു മാസം താമസിപ്പിക്കുന്ന പദ്ധതി അദ്ദേഹം ഉണ്ടാക്കിയതാണ്. പതിനഞ്ച് ആളുകളെ കൊന്ന മുതുമലയിലെ മേഘ്‌ന ആനയെ മെരുക്കാൻ അദ്ദേഹത്തിനു കഴിഞ്ഞത് വാർത്തയായി. ജയലളിതയുടെ മരണത്തിനുശേഷം ആനകളുടെ വനയാത്രാപദ്ധതി നിർത്തലാക്കപ്പെട്ടു.\nഡോക്ടർ കെ. 1972-ൽ വാഷിങ്ടണിലെ സ്മിത്‌സോണിയൻ ഇൻസ്റ്റിറ്റ്യൂട്ടിന്റെ സ്‌കോളർഷിപ്പ് നേടി. നാട്ടാനകളെ പരിരക്ഷിക്കുന്നതിനെപ്പറ്റി ധാരാളം പഠനക്യാമ്പുകൾ നടത്തി. അതിനൊരു പദ്ധതി ഉണ്ടാക്കി സർക്കാരിനെക്കൊണ്ട് സ്വീകരിപ്പിച്ചു. അൻപതോളം പഠനങ്ങൾ അദ്ദേഹം എഴുതിയിട്ടുണ്ട്. ഒടുവിലത്തെ ലേഖനം 1999-ൽ നേച്ചർ മാസികയിൽ പ്രസിദ്ധീകരിച്ചതാണ്. International Union for the Conservation of Natural Resources, Asian Elephant Specialist Group തുടങ്ങി പല സംഘടനകളിലെ അംഗമായിരുന്നു. 2000-ൽ വനരക്ഷകർക്കുള്ള ഏറ്റവും വലിയ അംഗീകാരമായ വേണുമേനോൻ അലൈസ് അവാർഡ് അദ്ദേഹത്തിന് ലഭിച്ചു.\n2002 ഡിസംബർ 9ന് ഡോക്ടർ കെ. നിര്യാതനായി. വയസ്സ് എഴുപത്തിമൂന്ന്. ഇംഗ്ലീഷ് പത്രങ്ങളിലെ ഏതാനും വാർത്തകളൊഴിച്ചാൽ തമിഴ്‌നാട്ടിൽ പൊതുവേ ആരും ശ്രദ്ധിക്കാതെ കടന്നുപോയ ഒരു ജീവിതമായിരുന്നു'.\n'നൂറുസിംഹാസനങ്ങളി'ലേതുപോലെതന്നെ ഒരു സിവിൽ സർവീസ് ഓഫീസറാണ് 'ആനഡോക്ടറി'ലും ആഖ്യാതാവ്. 'സിംഹാസനങ്ങൾ' ആത്മകഥാപരമാണെങ്കിൽ 'ഡോക്ടർ' ജീവചരിത്രപരമാണെന്നു മാത്രം. തിരുവനന്തപുരം നഗരത്തിൽ എച്ചിൽ തെണ്ടി ജീവിക്കുന്ന നായാടികൾക്കിടയിൽ നിന്ന് അന്നം തേടി, നാരായണഗുരുവിന്റെ ശിഷ്യനായ പ്രജാനന്ദന്റെ ആശ്രമത്തിലെത്തുന്ന കാപ്പൻ എന്ന കുട്ടി അവിടെ താമസിച്ച് ധർമപാലൻ എന്നു പേരുമാറ്റി, പഠിച്ച്, ഐ.എ.എസ്. നേടിയ യഥാർഥ കഥയാണ് നൂറുസിംഹാസനങ്ങളിലുള്ളത്. സർവീസ് ജീവിതത്തിൽ അയാൾ നേരിടേണ്ടിവരുന്ന ജാതിവെറിയുടെ തലച്ചോർ മരവിപ്പിക്കുന്ന അനുഭവമുഹൂർത്തങ്ങൾ. ഒപ്പം വ്യക്തിജീവിതത്തിലെ കരളറുന്ന കഷ്ടകാണ്ഡങ്ങളും. ജാതി, മദഗജംപോലെ അയാളെ അകത്തും പുറത്തും, ആത്മാവിലും ശരീരത്തിലും ചവിട്ടിക്കൂട്ടുന്നു.\n'ആനഡോക്ടർ', മനുഷ്യരിലേക്കല്ല, മൃഗങ്ങളിലേക്കാണ് വേദനയുടെയും വെറിയുടെയും ചൂഷണത്തിന്റെയും സ്‌നേഹത്തിന്റെയും മിശ്രജീവിതവികാരങ്ങൾ സംക്രമിപ്പിക്കുന്നത്. 'നൂറുസിംഹാസനങ്ങളി'ൽനിന്ന് അസാധാരണമായ ഒരു തുടർച്ചയുണ്ട് 'ആനഡോക്ടറി'ലേക്ക്. കീഴാളമനുഷ്യരുടെയും മൃഗങ്ങളുടെയും നോവുകളെ സമീകരിച്ചും ചരിത്രവൽക്കരിച്ചും നിൽക്കുന്ന ചില നിമിത്തങ്ങളെക്കുറിച്ചു സൂചിപ്പിച്ചുകൊണ്ട് പ്രജാനന്ദൻ ധർമപാലനോടു പറയുന്നു:\n'ഹോസ്റ്റലിലും ഞാൻ ഒറ്റയ്ക്കായിരുന്നു. ഹോസ്റ്റലിൽ ഉണ്ടായിരുന്ന ഏക നായാടി ഞാനായിരുന്നു. എന്റെ ജീവിതത്തിൽ ഒരിക്കലും ഞാൻ പിച്ചക്കാരനല്ലാത്ത മറ്റൊരു നായാടിയെ കണ്ടിട്ടില്ല. ഹോസ്റ്റലിൽ എന്നോടൊപ്പം മുറിപങ്കിടാൻ ഒരു ആദിവാസിയും മുൻപോട്ടു വന്നില്ല. എനിക്ക് കക്കൂസ് ഉപയോഗിക്കാൻ അനുവാദമില്ലായിരുന്നു. വെളുപ്പാൻകാലത്ത് തീവണ്ടിപ്പാളത്തിനടുത്ത് ചെന്നിരുന്നുവേണം വെളിക്കിറങ്ങാൻ. മൂത്രമൊഴിക്കണമെങ്കിൽപ്പോലും പുറത്തുള്ള ചവറ്റുകൂനയിലേക്കു പോകണം. എന്നോടു സംസാരിക്കുമ്പോൾ ആർക്കും ഒരുതരം അധികാരത്തിന്റെ സ്വരം ഉണ്ടായിവരും. അധികാരത്തിന്റെ മുന്നിൽ ഞാൻ എപ്പോഴും നിശ്ശബ്ദനായിരുന്നു.\nആ നാളുകളിൽ ഞാൻ അമ്മയെ കണ്ടിട്ടേയില്ല. അമ്മയെപ്പറ്റി ഒരു ദിവസംപോലും ഓർത്തിട്ടുമില്ല. ഞാൻ ഒരു കറുത്ത ചെറിയ എലിയാണ്. എലിയുടെ ദേഹത്തിലും നോട്ടത്തിലും ചലനങ്ങളിലും ശബ്ദത്തിലും ഒക്കെ ഒരു ക്ഷമാപണം ഉണ്ട്. 'ഒന്ന് ജീവിച്ചോട്ടെ' എന്ന മട്ടുണ്ട്. കാലുകൾക്കു താഴേയാണ് അതിന്റെ ലോകം. ചവറുകളിലാണ് അതിന്റെ ജീവിതം. എലിയുടെ നട്ടെല്ല് ഞാൻ എപ്പോഴും ശ്രദ്ധിക്കും. നട്ടെല്ലു വളയ്‌ക്കേണ്ട കാര്യമില്ല. വളച്ചുതന്നെയാണ് ദൈവം കൊടുത്തിട്ടുള്ളത്.\nഞാൻ എം.എ. എക്കണോമിക്‌സ് പൂർത്തിയാക്കിയപ്പോൾ പ്രജാനന്ദൻ എന്നെ കാണണമെന്നു പറഞ്ഞയച്ചു. ഞാൻ തിരുവനന്തപുരത്തേക്കു പോയി. അന്ന് അദ്ദേഹം ഏതാണ്ട് ഒറ്റയ്ക്കാണ്. ഈഴവർക്കു മനസ്സിലാകുന്ന നാരായണഗുരുവല്ലായിരുന്നു അദ്ദേഹം പറഞ്ഞിരുന്ന നാരായണഗുരു. ആശ്രമത്തിൽ ഒന്നുരണ്ടാളുകളേയുള്ളു. രണ്ടുമൂന്ന് സായിപ്പന്മാരുണ്ടായിരുന്നു. ഞാൻ പ്രജാനന്ദനെ കാണുന്നത് ഒരുപാടു കാലം കഴിഞ്ഞായിരുന്നു. അദ്ദേഹം നന്നേ വയസ്സായി തളർന്നിരുന്നു. കൈയും കാലും മെലിഞ്ഞ് മാംസം തൂങ്ങിക്കിടന്നു. ഒരു സായിപ്പ് അദ്ദേഹത്തെ തൂക്കിയെടുത്തുകൊണ്ടുവന്ന് കസേരയിൽ ഇരുത്തി. അദ്ദേഹത്തിന്റെ തല വിറച്ചുകൊണ്ടിരുന്നു. മുടി പൂർണമായും പൊഴിഞ്ഞുപോയിരുന്നു. ശരീരം കൂനിയതുകൊണ്ട് മുഖം മുൻപോട്ട് തള്ളിനിന്നു. മൂക്ക് വായയിലേക്കു മടങ്ങി, ചുണ്ടുകൾ അകത്തേക്കു പതിഞ്ഞ് അദ്ദേഹത്തിന്റെ വായ തീരേ കാണാനില്ലായിരുന്നു.\n'വളർന്നുപോയി അല്ലേ?' എന്നു പ്രജാനന്ദൻ ചോദിച്ചു. നന്നായി തമിഴുഭാഷ അറിയാം എന്നൊരു ചിന്ത അദ്ദേഹത്തിനുണ്ട്. മിക്കവാറും തിരുവനന്തപുരത്തുകാർക്കുള്ള വിശ്വാസമാണത്. എല്ലാവരെയുംപോലെ അദ്ദേഹം പറഞ്ഞത് ഒന്നുരണ്ട് തമിഴു വാക്കുകൾ ഉള്ള ഒരു മലയാളമായിരുന്നു. എന്നെ ഒരു തമിഴനായി അദ്ദേഹം മനസ്സിൽ ഭാവിച്ചിട്ടുണ്ടാവാം. ഞാനും എന്നെ പൂർണമായും കേരളത്തിൽനിന്നും, മലയാളത്തിൽനിന്നും, വേർപെടുത്തിക്കഴിഞ്ഞിരുന്നു. എന്റെ നിറവും ഉച്ചാരണവും എന്നെ തമിഴിനോടാണ് കൂടുതൽ അടുപ്പിച്ചത്.\nപ്രജാനന്ദന്റെ തലയും കൈയും വിറച്ചുകൊണ്ടിരുന്നു. 'ഡിഗ്രി എപ്പോൾ കൈയിൽ കിട്ടും?' എന്ന് അദ്ദേഹം ചോദിച്ചു. ഞാൻ 'ജൂണിൽ കിട്ടും' എന്നു പറഞ്ഞു. 'എന്തുചെയ്യാനാണ് ഉദ്ദേശ്യം?' ഞാൻ ഒന്നും മിണ്ടാതെ നിന്നു. എനിക്ക് ഒരുദ്ദേശ്യവും ഉണ്ടായിരുന്നില്ല. 'നീ സിവിൽ സർവീസിലേക്കു പോവുക' എന്നു സ്വാമി പറഞ്ഞു. അദ്ദേഹം കൈ പൊക്കിയപ്പോൾ സന്നിബാധ വന്നതുപോലെ കൈ ആടി. ഞാൻ സംസാരിക്കാൻ ശ്രമിച്ചുവെങ്കിലും വാക്കുകൾ വന്നില്ല. 'ക്ഷമിക്കണം ഗുരു' എന്നു ഞാൻ പറഞ്ഞു.\n'നിന്റെ നാവിൽ ഇംഗ്ലീഷ് വരുന്നില്ല. പിന്നെ നീ എന്താണ് പഠിച്ചത്? നല്ല ഇംഗ്ലീഷ് പറയാത്തവൻ ആധുനിക മനുഷ്യനല്ല. ഇംഗ്ലീഷ് പറയാത്തോളം കാലം നീ വെറുമൊരു നായാടിയാണ്'. അദ്ദേഹത്തിന് ശബ്ദമുയർത്തിയപ്പോൾ ശ്വാസം മുട്ടി. 'നാരായണഗുരുദേവൻ എല്ലാവരോടും ഇംഗ്ലീഷ് പഠിക്കാൻ പറഞ്ഞത് വെറുതേയല്ല'. ഞാവ് വെറുതേ ഒന്നു വണങ്ങി. 'ഇംഗ്ലീഷ് പഠിക്കുക. കഴിയുമെങ്കിൽ നാൽപ്പതു വയസ്സ് കഴിഞ്ഞതിനുശേഷം സംസ്‌കൃതവും പഠിക്കുക....' സംസാരിച്ചതിന്റെ തളർച്ചയിൽ അദ്ദേഹം പുറകിലേക്കു ചാഞ്ഞു. കൈകളുടെ വിറയൽ വല്ലാതെ കൂടി. രണ്ടു കൈകളെയും അദ്ദേഹം തുടയുടെ താഴെ വെച്ചു. അപ്പോൾ രണ്ടു കൈമുട്ടുകളും വിറച്ചു. 'നീ സിവിൽ സർവീസ് എഴുതിക്കോ... വെറുതെയങ്ങ് ജയിച്ചാൽ പോരാ. റാങ്കു വേണം. നിന്റെ ഉത്തരക്കടലാസിലേക്ക് ഒരാളും സാധാരണയായി കുനിഞ്ഞു നോക്കാൻ പാടില്ല'. ഞാൻ 'ശരി' എന്നു മാത്രം പറഞ്ഞു. 'ഞാൻ ജയിംസിനോട് പറഞ്ഞിട്ടുണ്ട്. ട്രസ്റ്റിൽനിന്നു നിനക്ക് നാലു കൊല്ലം ചെറിയൊരു തുക തരും...'.\nഞാൻ ഉറച്ച ശബ്ദത്തിൽ 'നാലു കൊല്ലം വേണ്ട, രണ്ടു കൊല്ലം മതി' എന്നു പറഞ്ഞു. ഞാൻ പറഞ്ഞതു മനസ്സിലാക്കി സ്വാമി ചെറുതായൊന്നു പുഞ്ചിരിച്ചു. അതേയെന്നു തലയാട്ടിയതിനുശേഷം അടുത്തേക്ക് വരൂ എന്നതുപോലെ അദ്ദേഹം വിളിച്ചു. ഞാൻ അടുത്തേക്ക് ചെന്നപ്പോൾ മെലിഞ്ഞ കൈ നീട്ടി എന്നെ കെട്ടിപ്പിടിച്ചു. അദ്ദേഹത്തിന്റെ കൈ ഒരു മുതിർന്ന പക്ഷിയുടെ തൂവൽ പൊഴിഞ്ഞ ചിറകുമാതിരി എന്റെ തോളിലിരുന്ന് നടുങ്ങി. എന്റെ കഴുത്തിൽ ചുറ്റിപ്പിടിച്ച് തോളോടു ചേർത്ത് അദ്ദേഹം 'നന്നായി വരട്ടേ' എന്നു പറഞ്ഞു. ഞാൻ മുട്ടിൽ ഇരുന്ന് അദ്ദേഹത്തിന്റെ മടിയിൽ തലവെച്ചു. എനിക്ക് കരയണമെന്നു തോന്നി. വിറയ്ക്കുന്ന ശബ്ദത്തിൽ സ്വാമി പറഞ്ഞു, 'ധൈര്യം വേണം. ഒടുങ്ങാത്ത ധൈര്യം വേണം..... ഒരുപാട് കൊല്ലം ഓടിയതല്ലേ? ഇനിയൊന്ന് ഇരിക്കണം....' ഞാൻ കരഞ്ഞുതുടങ്ങി. അദ്ദേഹത്തിന്റെ മടിയിൽ എന്റെ കണ്ണുനീർത്തുള്ളികൾ പൊഴിഞ്ഞു.\nഅദ്ദേഹം കൈകൊണ്ട് എന്റെ കാതുകൾ ഒന്നു പിടിച്ചുവലിച്ചു. ചെറിയ കുട്ടിയായിരിക്കുമ്പോൾ പലപ്പോഴും എന്നോട് അദ്ദേഹം അങ്ങനെ കളിച്ചിട്ടുണ്ട്. 'അമ്മയെ വിടരുത് കേട്ടോ... അവളെ ഒപ്പം കൂട്ടിക്കോ... എന്തുവന്നാലും അവളെ വിട്ടുകളയരുത്. അവൾക്ക് നാം രണ്ടാളും ഇതുവരെ ചെയ്തതു മുഴുവൻ കൊടിയ പാപമാണ്. അവൾ ഒന്നുമറിയാത്ത കാട്ടുമൃഗംപോലെയാണ്. മൃഗങ്ങളുടെ ദുഃഖത്തെ നമുക്കു പറഞ്ഞുതീർക്കാൻ പറ്റില്ല. അതുകൊണ്ട് അതിന്റെ ആഴം അഗാധമാണ്' '\nവാക്കുകളിൽ പറഞ്ഞുതീർക്കാൻ കഴിയാത്ത മൃഗങ്ങളുടെ ഈ മഹാദുഃഖങ്ങളെക്കുറിച്ചാണ് 'ആനഡോക്ടർ'.\nപുതുതായി നിയമനം കിട്ടി വന്ന ഫോറസ്റ്റ് ഓഫീസറുടെ കഥ പറയുന്നത് യാദൃച്ഛികമായി അയാൾ കണ്ടുമുട്ടുന്ന ഡോക്ടർ കെ.യുടെ കഥയും ജീവിതവും സഹ്യന്റെ സഹനകാവ്യവും കാടിന്റെ വേദാന്തഗീതവുമായി മാറ്റിയെഴുതുകയാണ് ജയമോഹൻ.\nടോപ്‌സ്‌ലിപ്പിലെ കൊടുംവനങ്ങൾക്കുള്ളിൽ വച്ചാണ് ആനഡോക്ടറെ ഫോറസ്റ്റ് ഓഫീസർ കണ്ടുമുട്ടുന്നത്. നാലഞ്ചു സന്ദർഭങ്ങളാണ് ഇവരുടെ സമാഗമവേളകളായി നോവലിലുള്ളത്. ഒന്നാം സന്ദർഭം, ടോപ്‌സ്‌ലിപ്പിൽ ചത്തു ചീഞ്ഞുകിടന്ന ഒരു കാട്ടാനയുടെ പോസ്റ്റ്‌മോർട്ടം നടത്താൻ ഡോക്ടർ എത്തുമ്പോഴാണ്. രണ്ടാം സന്ദർഭം ഓഫീസറുടെ ദേഹം ചെന്തട്ടിയെന്ന ചെടിയിൽ തൊട്ട് ചൊറിഞ്ഞുവീർത്തപ്പോൾ. മറ്റൊന്ന് ഒരു വനയാത്രയിൽ ചെന്നായ്ക്കൾ ഡോക്ടറെ വളഞ്ഞ് തങ്ങളുടെ നേതാവിനെ ചികിത്സിക്കാൻ കൂട്ടിക്കൊണ്ടുപോയപ്പോഴായിരുന്നു. ഇനിയുമൊന്ന്, മുതുമലയിൽ ബിയർ കുപ്പി കാലിൽ കയറി മരണത്തോടടുത്ത കൊമ്പനെ ചികിത്സിക്കാൻ ഡോക്ടർ പോയ സന്ദർഭം. അഞ്ചാമത്തേത്, മുതുമലയിൽ നിന്ന് പരിക്കേറ്റ കുട്ടിയാനയെയും കൊണ്ട് മുപ്പതോളം ആനകളുടെ കൂട്ടം കിലോമീറ്ററുകൾ താണ്ടി ഡോക്ടറെ തേടിവന്നത്. ഓരോ സന്ദർഭവും കാടിനെക്കുറിച്ചുള്ള ഓരോ തത്വചിന്തകൾ ഓഫീസറെ പഠിപ്പിക്കുകയായിരുന്നു. മൃഗങ്ങളെഴുതുന്ന വേദാന്തങ്ങളായി, മനുഷ്യർക്കജ്ഞാതമായ പ്രകൃതിപാഠങ്ങളായി, അവ അയാളെ പുതിയൊരു ജീവിതദർശനത്തിലേക്കു നയിക്കുന്നു. ഡോക്ടറും ഓഫീസറും തമ്മിൽ നടക്കുന്ന സംഭാഷണങ്ങളും അവർക്കിടയിൽ രൂപപ്പെടുന്ന ആത്മബന്ധവും അസാധാരണമായ ഒരു മൃഗ-മനുഷ്യബന്ധത്തിന്റെ സംസ്‌കാരഭൂമികക്കു ജന്മം കൊടുക്കുകയാണ്.\nഒന്നാം സന്ദർഭം നോക്കുക: 'ഞാൻ ആളുകളുടെ തോളിന്റെ വിടവിലൂടെ അപ്പുറത്തു നോക്കി. ആദ്യം എനിക്ക് ഒന്നും മനസ്സിലായില്ല. താഴെ ഇരുപതടി നീളവും പത്തടി വീതിയുമുള്ള കറുത്ത ചെളിക്കുണ്ടിന്റെ ഉള്ളിൽ കഷണ്ടിയുള്ള ഒരാൾ മുട്ടുവരെ വരുന്ന ഗംബൂട്ടും കൈയിൽ റബ്ബർ ഉറകളും ഇട്ട് കുനിഞ്ഞുനിന്ന് എന്തോ ചെയ്യുകയായിരുന്നു. അദ്ദേഹത്തിന്റെ കൈയിലുണ്ടായിരുന്നത് വലിയൊരു കത്തിയാണ് എന്ന് അപ്പോഴാണ് അറിഞ്ഞത്. മുഖത്തും കൈയിലും കാലിലുമൊക്കെ കറുത്ത ചെളി പുരണ്ടിരുന്നു. ചെളിയല്ല അത് വലിയൊരു ചാണകക്കുഴിയാണ്.\nപെട്ടെന്നാണ് അത് എന്തെന്നു ഞാൻ അറിഞ്ഞത്. അത് ഒരാനയുടെ ചീഞ്ഞളിഞ്ഞ ജഡം അഴിഞ്ഞ് പരത്തിയിട്ട കൂടാരം പോലെ നാലുവശത്തും അതിനെ വിരിച്ച് നീട്ടിയിരുന്നു. നാലുഭാഹഗത്തും കാലുകളുടെ അവശിഷ്ടങ്ങൾ. അപ്പുറത്ത് മണ്ണിൽ പകുതി താഴ്ന്നിരുന്ന തല. പിന്നെ ഒന്നൊന്നായി തെളിഞ്ഞു. വാല്, നഖങ്ങൾ, തുമ്പിക്കൈ. കറുത്ത തോലിൽ നിറഞ്ഞിരുന്ന അളിഞ്ഞ മാംസം തിളയ്ക്കുന്നതായി തോന്നി. അതിനു ജീവനുണ്ടായിരുന്നു. കുമിളകളാണോ? നുര പൊന്തുകയാണോ? അതു മുഴുവൻ പുഴുക്കളായിരുന്നു. അളിഞ്ഞ മാംസം അപ്പടി പുഴുക്കൂട്ടമായി മാറിയിരുന്നു. അദ്ദേഹത്തിന്റെ കാലിലൂടെവരെ പുഴുക്കൾ പറ്റിക്കയറി ഞെളിഞ്ഞ് ഇഴഞ്ഞ് പൊഴിഞ്ഞു. കൈയിൽ മുട്ടുവരെ പുഴുകൊണ്ട് ചെയ്ത കൈയുറകൾ. കാതിന്റെ പിന്നിലും കവിളിലുമൊക്കെ പുഴുക്കൾ ഇഴഞ്ഞു. ഇടയ്ക്കിടയ്ക്ക് ഒന്നു കുടഞ്ഞ് അവയെ തട്ടിയിട്ട് അദ്ദേഹം പണിയെടുക്കുകയായിരുന്നു.\nപിന്നീട് എനിക്ക് അവിടെ നില്ക്കാൻ കഴിഞ്ഞില്ല. ഒന്നു പിന്നിലേക്കു വന്നത് ഓർമയുണ്ട്. കാലിന്റെ താഴേനിന്ന് മണ്ണ് പരവതാനിയിൽ പിടിച്ച് വലിച്ചതുപോലെ തെന്നിമാറി. മലർന്നടിച്ചു വീണപ്പോൾ എല്ലാവരും ഓടിക്കൂടി. എന്നെ രണ്ടാളുകൾ പൊക്കി ജീപ്പിലേക്കു കൊണ്ടുപോയി. തല പൊക്കാൻ നോക്കിയപ്പോൾ ഓക്കാനം വന്ന് വയറ് പിടഞ്ഞു. ഞാൻ എന്നെ താങ്ങിക്കൊണ്ട് പോയവരുടെ മീതെ ഛർദിച്ചു. അവന്റെ ഷർട്ടിൽ പിടിച്ചിരുന്ന എന്റെ കൈ പിടഞ്ഞു. കണ്ണടച്ചപ്പോൾ പാതാളത്തിലേക്കു വീണുകൊണ്ടേ പോകുന്നതുപോലെ തോന്നി'.\nഡോക്ടറുമായുള്ള ആദ്യ കൂടിക്കാഴ്ചയിൽ ഓഫീസർക്കു തിരിഞ്ഞുകിട്ടിയ ജ്ഞാനം, മനുഷ്യന്റെ നിസ്സാരതയെയും പുഴുവുൾപ്പെടെയുള്ള ജീവികളുടെ നിസ്സീമമായ ജീവിതത്വരകളെയും കുറിച്ചായിരുന്നു. മരണത്തെക്കാൾ ക്രൂരമായ വേദനയെക്കുറിച്ചുള്ള ഒരുപനിഷത്തായി മാറി, ഡോക്ടറുടെ ഭാഷണം. 'Man isapathetic being'. ആനയുടെ ചീഞ്ഞ ജഡത്തിൽ ഞുളച്ചാർക്കുന്ന ലക്ഷക്കണക്കിനു പുഴുക്കളുടെ കടൽകണ്ടു ഭയന്ന ഓഫീസറോട് ഡോക്ടർ പറയുന്നു:\n' 'പുഴുക്കളെക്കണ്ട് ഭയന്നു അല്ലേ?' ഡോക്ടർ ചോദിച്ചു. 'എനിക്ക് ശീലമില്ല' എന്നു ഞാൻ പറഞ്ഞു. 'പുഴുക്കളെ എല്ലാവർക്കും അറപ്പാണ്. കാരണം, പുഴു ചീയലിന്റെ ഭാഗമാണ്. ചീയുക എന്നാൽ മരണം. ഒന്ന് നിന്നു ശ്രദ്ധിച്ചാൽ ഏതു ഭയത്തെയും കടന്നുപോകാം. ഭയം, അറപ്പ്, സംശയം, വെറുപ്പ് തുടങ്ങിയവയെ നാം ഒഴിവാക്കാനാണ് എപ്പോഴും ശ്രമിക്കുന്നത്. അതുകൊണ്ട് വേണ്ടത്ര ശ്രദ്ധ കൊടുക്കാറില്ല. അശ്രദ്ധയും അവയെ വളർത്തുന്നു. നിങ്ങളീ കാട്ടിൽ പുളിങ്കുരു പോലുള്ള ഒരു കറുത്ത വണ്ടിനെ കണ്ടിട്ടില്ലേ?' ഞാൻ തലകുലുക്കി. 'നമ്മുടെ വീടു മുഴുവൻ ആ വണ്ട് ഉണ്ടാവാം. പലപ്പോഴും നാം ഭക്ഷണംപോലും അതിനെ എടുത്തുമാറ്റിയിച്ച് കഴിക്കും. ആ വണ്ടിന്റെ പുഴുവാണ് നിങ്ങൾ കണ്ടത്. വണ്ട് അഡൽറ്റ് എങ്കിൽ പുഴു അതിന്റെ കുഞ്ഞാണ്. പുഴുക്കളെ നോക്കുമ്പോൾ നടക്കാനാവാത്ത, മൊഴി തിരിയാത്ത, വായ മാത്രമുള്ള ചെറിയ കുഞ്ഞാണെന്നേ എനിക്ക് തോന്നുകയുള്ളൂ. 'വളരുക' എന്ന ആശയത്തെയാണ് അവയ്ക്കു കൊടുത്തിട്ടുള്ളത്. തിന്നുക മാത്രമാണ് ധർമം. ബ്രഹ്മത്തിന്റെ നേരിട്ടുള്ള കൺട്രോളിലാണ്', ഡോക്ടർ ചിരിച്ചു. 'Dont Panic. എന്റെ അച്ഛൻ വേദാന്തിയായിരുന്നു. ഞങ്ങൾ സ്മാർത്തന്മാരാണ്. പക്ഷേ, ഞാൻ വേദാന്തമൊന്നും പറയാൻ പോകുന്നില്ല. But ltsien, ഇനി പുഴുക്കളെ വെറുക്കരുത്. അവ ഓമനകളാണ്; വെളുത്തു തുടുത്ത് വലിയ കണ്ണുകളോടെ. ഭക്ഷണം എന്ന അനുഭവം പൂർണമായും അവർക്കാണുള്ളത്. ഭക്ഷണത്തിൽത്തന്നെ കിടന്നുപുളഞ്ഞ് മുഴുവൻ ശരീരവുംകൊണ്ട് തിന്നുക. പുഴുവിന്റെ പുളച്ചിൽ കണ്ടാൽ കൊതി തോന്നും. അത്രയ്ക്കു സന്തോഷമൊന്നും നമുക്കില്ല. അത്രയ്ക്ക് സന്തോഷമുള്ള ചില മുഹൂർത്തങ്ങളിൽ നമ്മളും പുഴുക്കളെപ്പോലെ പുളയുകയാണ് ചെയ്യുന്നത്, അല്ലേ?' '.\nചെന്നായകളുമായി ചങ്ങാത്തം കൂടുന്ന ഡോക്ടർ അവിടെ നിന്നാണ് നായകളുടെ അപാരമായ സ്‌നേഹത്തിന്റെ കഥകളിലേക്കു പോകുന്നതും ലോഡ് ബൈറൺന്റെ 'epitaph toadog' എന്ന കവിതയുദ്ധരിച്ചുകൊണ്ട് മനുഷ്യൻ വെറുമൊരു കീടമാണെന്നു സ്ഥാപിക്കുന്നതും. 'Man, vain insect'. ബൈറൺന്റെ കവിതയിൽ നിന്നൊരു ഭാഗം കേൾക്കൂ:\n'Oh man! thou feeble tenant of an hour,\nPass on- It honors none you wish to mourn.\nI never knew but one-and here he lies'.\nമനുഷ്യർ കാട്ടിൽ പൊട്ടിച്ചെറിയുന്ന ബിയർ കുപ്പികൾ ആനകളെ ചതിക്കുന്നതിനെക്കുറിച്ചുള്ള അസ്ഥിമരവിപ്പിക്കുന്ന ഈ വിവരണം വായിക്കൂ:\n'മറ്റേത് മൃഗത്തെയുംകാൾ ആനയ്ക്ക് വളരെ മാരകമായ ആപത്താണ് മദ്യക്കുപ്പികളുടെ ചില്ല്. ആനയുടെ കാലിന്റെ അടിവശം ഒരു മണൽച്ചാക്കുപോലെയാണ്. അതുകൊണ്ടാണ് ആന പാറയിലുമൊക്കെ പൊത്തിപ്പിടിച്ചു കയറുന്നത്. ചില്ലുകൾ മരങ്ങളിൽപ്പെട്ട് പൊട്ടി തൊട്ടടുത്തുതന്നെ കിടക്കും. ബിയർകുപ്പികളുടെ അടിവശം ഭാരം കൂടിയതായതുകൊണ്ട് പൊട്ടിയ ഭാഗം മുകളിലേക്കു നില്ക്കുന്ന രീതിയിലാണ് അവ കിടക്കുക. ആന തന്റെ വലിയ ഭാരത്തോടെ കാലെടുത്ത് അതിന്റെ മീതേ വച്ചാൽ ചില്ലു നേരേ കയറി ഉള്ളിലേക്കു ചെല്ലും. ആനയ്ക്ക് മൂന്നു കാലിൽ നടക്കാനാവില്ല. രണ്ടുമൂന്നു തവണ ഞൊണ്ടിയതിനുശേഷം അത് കാലൂന്നുമ്പോൾ ചില്ല് നന്നായി ഉള്ളിലേക്കു കയറും. പിന്നെ അതിനു നടക്കാനാവില്ല. ഒരാഴ്ചകൊണ്ട് വ്രണം പഴുത്ത് പുഴു അകത്തേക്ക് കയറും. പുഴുക്കൾ മാംസം തുളച്ച് അകത്തേക്ക് കയറിക്കൊണ്ടേയിരിക്കും. ആനയുടെ ചോരക്കുഴലുകളിൽപ്പോലും പുഴുക്കൾ കയറിപ്പറ്റും. പിന്നെ ആന ജീവിക്കില്ല. ചീഞ്ഞ് ചലമൊഴുകുന്ന കാലുകളോടെ ആന കാട്ടിൽ അലഞ്ഞുതിരിയും. ഭക്ഷണമില്ലാതെ മെലിഞ്ഞു കോലം കെടും. ഒടുവിൽ ഏതെങ്കിലും മരത്തിൽ ചാഞ്ഞുനില്ക്കും. ഒരു ദിവസം ശരാശരി മുപ്പതു ലിറ്റർ വെള്ളം കുടിച്ച് ഇരുനൂറു കിലോ ഭക്ഷണം കഴിച്ച് അൻപതു കിലോമീറ്റർ നടന്നുജീവിക്കേണ്ട മൃഗമാണ്. അഞ്ചാറു ദിവസംകൊണ്ട് വെറും അസ്ഥികൂടമായി മാറും. പുറത്ത് എല്ലുകൾ പൊന്തി വരും. കവിളിൽ എല്ലുകൾ ഉന്തി പുറത്തേക്കു ചാടും. കണ്ണുകളിൽ അഴുക്ക് നിറയും. ഉണങ്ങിയ തുമ്പിക്കൈയിൽനിന്ന് നാറ്റം വന്നുതുടങ്ങും. കാതുകൾ ആടുന്നത് പതുക്കെയാവും. മസ്തകം താണുതാണ് വരും. തുമ്പിക്കൈ നിലത്ത് ഊന്നി തല ചെരിഞ്ഞ് അസ്തിവാരം പൊളിഞ്ഞ മൺവീടുപോലെ ചെരിഞ്ഞുതുടങ്ങും. മസ്തകം നിലത്തു തൊട്ടാൽ പിന്നെ മെല്ലെ ചരിഞ്ഞ് മണ്ണിൽ പതിയും. വയറ് പാറപോലെ പൊന്തി മുകളിലേക്കു വരും. നടുവു പൊട്ടിയ പാമ്പുപോലെ വായ് മണ്ണിൽക്കിടന്നിഴയും. മലമ്പാമ്പുപോലെ തുമ്പിക്കൈ പൂഴിയിൽ പുളയും. എന്തോ മണം തേടി ചെറിയ മൂക്ക് അനങ്ങിക്കൊണ്ടിരിക്കും. കണ്ണുകൾ ചുരുങ്ങി വിറച്ചുകൊണ്ടിരിക്കും. മറ്റാനകൾ ചുറ്റും നിന്ന് ചിന്നം വിളിച്ചുകൊണ്ടിരിക്കും. ആന ചാകുന്നത് മറ്റാനകളുടെ നിലവിളിയിലൂടെ നമുക്കറിയാൻ കഴിയും. ആന ചത്തുകഴിഞ്ഞ് ഒരുപാടു സമയം അവ അവിടെ നിന്ന് അലമുറയിടും. ചിലപ്പോൾ രണ്ടുമൂന്ന് ദിവസംതന്നെയാകും. പിന്നീട് അവ ജഡം അവിടെ ഉപേക്ഷിച്ചിട്ട് ഒരുപാട് അകന്നുപോകും. ചെല്ലുന്ന വഴി മുഴുവൻ അവ നിലവിളിക്കും. ഉഗ്രമായ കോപത്തോടെ വഴിയിൽ കാണുന്നവരെ ആക്രമിക്കും. ഞാൻ നാലാനകളുടെ മരണം കണ്ടിട്ടുണ്ട്. മദ്യപന്മാരോട് ഞാൻ ഒരു ദയയും കാട്ടാറില്ല. പിടിച്ചുകൊണ്ടുവന്ന ഒരു ചെറുക്കന്റെ രണ്ടു കാലിനും നടുക്ക് അരമണിക്കൂർ നേരം ഞാൻ ചവിട്ടുകയുണ്ടായി. മാരിമുത്തു പിടിച്ചില്ലെങ്കിൽ ഞാൻ അവനെ കൊല്ലുമായിരുന്നു.\nആനത്തോലിന്റെ കട്ടികാരണം മരിച്ച ആനയുടെ ജഡം ഒന്നു ചീയാതെ മൃഗങ്ങൾക്ക് അതിനെ തിന്നാൻ പറ്റില്ല. ടോപ്‌സ്‌ലിപ്പിൽ കടുവ ഒന്നുരണ്ടെണ്ണമേയുള്ളൂ. അവ പൊതുവേ ആനയെ തിന്നാറില്ല. ചീഞ്ഞ ആനയെ ചെന്നായകൾ തേടിവന്ന് കൂട്ടംകൂട്ടമായി ചുറ്റിനിന്ന് കടിച്ചുവലിച്ചു തിന്നും. പിന്നീട് കഴുകന്മാർ പറന്നിറങ്ങും. ശേഷിച്ചത് പുഴുക്കൾ തിന്നും. മനുഷ്യനെക്കാൾ നൂറ്റിയെഴുപതിരട്ടി കൂടുതൽ ന്യൂറോണുകളുള്ള തലച്ചോറ് നിറഞ്ഞ തല ചെന്നായകൾ കടിച്ചുപൊട്ടിച്ച് തിന്നും. കാടിന്റെ രാജാവ് വെറും വെളുത്ത എല്ലുകളായി ശേഷിക്കും'.\nപുഴുവിലും ചെന്നായയിലും ചത്ത ഗജത്തിലും നിന്നാണ് ജയമോഹൻ ജീവിച്ചിരിക്കുന്ന ആനകളിലേക്കു സഞ്ചരിക്കുന്നത്. വെറും കെട്ടുകഥയായി തോന്നാവുന്ന നഗ്നയാഥാർഥ്യങ്ങൾ.\nഒരു കഥയിൽ, മുതുമലയിലെ കൊമ്പന്റെ കുപ്പിച്ചില്ലു കയറി ചീഞ്ഞഴുകിയ കാൽ ഓപ്പറേറ്റ് ചെയ്ത് മരുന്നുവച്ചു കെട്ടുന്ന ഡോക്ടറോട് കാട്ടാനകൾ പ്രകടിപ്പിക്കുന്ന നന്ദിയുടെയും സ്‌നേഹത്തിന്റെയും അമ്പരപ്പിക്കുന്ന ഉപാഖ്യാനങ്ങളുണ്ട്. ആനകളെ കാട്ടിൽ സ്വസ്ഥമായി ജീവിക്കാനനുവദിക്കുകയെന്നതു മാത്രമേ മനുഷ്യർക്കു മുന്നിൽ ഡോക്ടർ നിവേദനമായി വയ്ക്കുന്നുള്ളു. തടി വലിപ്പിക്കാനും തിടമ്പെഴുന്നള്ളിക്കാനുമുള്ള യന്ത്രങ്ങളല്ല ആനകൾ. മനുഷ്യരുടെ കയ്യിൽ വന്നാൽ ശിലപോലുറഞ്ഞ ദുഃഖമാണ് ഓരോ ആനയും. വേദനയുടെ വനരോദനം. സംശയരഹിതമാംവിധം ഡോക്ടർ കെ. പറയും:\n' 'മനുഷ്യസംസ്‌കാരത്തിന്റെ വളർച്ചയിൽ മൃഗങ്ങൾക്കു വലിയ പങ്കുണ്ട്. ഉഴാനും ഭാരം വലിക്കാനും മൃഗം ഉണ്ടായിരുന്നതുകൊണ്ടാണ് നമ്മുടെ ചരിത്രം ഉണ്ടായതുതന്നെ. പക്ഷേ, ഇന്ന് യന്ത്രങ്ങൾ മൃഗങ്ങളുടെ പണി ചെയ്യുന്നു. കാളവണ്ടിയും കുതിരയും ഇന്ന് ഒരിടത്തുമില്ല. പണ്ട് വലിയ ഭാരമെടുക്കാൻ ആന വേണ്ടിവന്നു. ഇന്ന് ആനയെക്കാൾ നന്നായി ക്രെയിനുകൾ ഭാരം പൊക്കുന്നു. ഇന്ന് ആന വെറും അലങ്കാരമാണ്. അഹങ്കാരപ്രകടനം മാത്രമാണ്. മൃഗശാലകളിൽ വിനോദവസ്തു. ചിലപ്പോൾ ദൈവത്തിന്റെ കള്ളസ്വരൂപം....' ഡോക്ടർ പറഞ്ഞു, 'ആനയെ വളർത്തുന്നത് മുഴുവനായി നിരോധിക്കണം. ഉത്സവത്തിനും കാഴ്ചശാലയ്ക്കും ആനയെ വിട്ടുകൊടുക്കരുത്. ആന നമുക്കായി ഒരുപാട് കഷ്ടപ്പെട്ടിട്ടുണ്ട്. യുദ്ധങ്ങളിൽ ആയിരക്കണക്കിന് ആനകൾ ചത്തൊടുങ്ങിയിട്ടുണ്ട്. ആയിരം ആനയെ കൊന്നവനാണ് വീരൻ എന്നാണ് തമിഴുകാവ്യത്തിന്റെ വ്യാകരണം പറയുന്നത്. അതിനെപ്പറ്റിയാണ് 'പരണി' എന്ന യുദ്ധകാവ്യം പാടേണ്ടത്. ആയിരം ആനയെ കൊന്നതുകൊണ്ടാണ് കരുണാകരൻ എന്ന വീരനെപ്പറ്റി ജയങ്കൊണ്ടാർ 'കലിങ്കത്തുപരണി' എന്ന യുദ്ധകാവ്യം രചിച്ചത്. നമ്മുടെ ഭാരം അവ വഹിച്ചു. നമ്മുടെ ദൈവങ്ങളുടെ ഭാരവും അവയാണ് വഹിച്ചത്. നന്ദിയുണ്ടെങ്കിൽ നാം ആനയോട് ഇനിയെങ്കിലും കനിവു കാട്ടണം. അവ കാടുകളിൽ കഴിയട്ടെ. അവയ്ക്കുവേണ്ടി സംരക്ഷിക്കപ്പെട്ട കാടുകൾ നമുക്ക് ഉണ്ടാക്കാം. നമ്മുടെ കുട്ടികൾ ദുഃഖം നിറഞ്ഞുനില്ക്കുന്ന ആനകളെ മാത്രമേ ഇതുവരെ കണ്ടിട്ടുള്ളൂ. കാട്ടിൽ വെള്ളത്തിൽ മീനെന്നപോലെ സന്തോഷത്തോടെ കഴിയുന്ന ആനകളെ നാം അവർക്ക് കാട്ടിക്കൊടുക്കാം', ഡോക്ടർ സംസാരിച്ചുകൊണ്ടേയിരുന്നു, 'ആനയുടെ വീട് കാടാണ്. ആനയ്ക്ക് ഒട്ടും ചേരാത്ത സ്ഥലം ക്ഷേത്രം. ആനയുടെ കണ്ണിൽ എപ്പോഴും പച്ചയും വെള്ളയും കാണണം. ചുറ്റിലും ഇലകളുടെ ഗന്ധമുണ്ടാവണം. എങ്കിലേ അത് സന്തോഷമായിട്ടിരിക്കുകയുള്ളൂ. തമിഴ്‌നാട്ടിൽ പല ക്ഷേത്രങ്ങളിലും കൽമണ്ഡപങ്ങളിൽ ആനയെ കെട്ടിയിടുകയാണ്. തലയ്ക്കു മുകളിൽ ആകാശമില്ലെങ്കിൽ ആന തളരും അതിനു രോഗങ്ങളുണ്ടാവും. ഡയബെറ്റിസ് പേഷ്യന്റുകളാണ്. അവയ്ക്ക് ഉണക്കപ്പുല്ല് കൊണ്ടിടുകയാണ്. മധുരയിൽ ഒരു ക്ഷേത്രത്തിൽ ആന കടലാസു തിന്നുന്നത് ഞാൻ കണ്ടു. അതേ, പഴയ കടലാസുകൾ. നിരന്തരം പട്ടിണിക്കിട്ട് കടലാസു മാത്രം കൊടുത്തു ശീലിപ്പിച്ചതാണ്. ചോദിച്ചാൽ, ആനയ്ക്ക് ഭക്ഷണത്തിനായി സർക്കാർ നീക്കിവെച്ചിട്ടുള്ള പണം എത്ര എന്നറിയാമോ? മാസം എഴുനൂറു രൂപ. തമിഴ്‌നാട്ടിൽ ആന തെരുവിൽനിന്ന് പിച്ചയെടുക്കുന്നത് എല്ലാ ക്ഷേത്രനഗരങ്ങളിലുമുള്ള സ്ഥിരം കാഴ്ചയാണ്. ഒരാൾക്കും അതിൽ പരാതിയില്ല. ആനയുടെ തുമ്പിക്കൈയിൽ പത്തുപൈസ വെച്ചുകൊടുക്കുകയാണ് അല്പന്മാർ... ക്ഷേത്രമാണ് ആനയുടെ നരകം. അത് തടഞ്ഞേ മതിയാവൂ..'.\n'മതാവകാശം എന്നൊക്കെ പറഞ്ഞ് ചിലർ എതിർക്കും. അവരാണ് നൂറുകൊല്ലം മുൻപ് ദേവദാസിമാർ ഉണ്ടെങ്കിലേ ദൈവം സുഖിക്കുകയുള്ളൂ എന്നു പറഞ്ഞ് തെരുവിലിറങ്ങിയത്; ഇരുനൂറു കൊല്ലം മുൻപ് ഭർത്താവിന്റെ ചിതയിൽ ഭാര്യയെ എടുത്തിട്ട് കത്തിച്ചത്. ആനയെ മോചിപ്പിച്ചേ പറ്റൂ. ആന കാടിന്റെ രാജാവാണ്. അവനെ പിച്ചക്കാരനാക്കി വെച്ചിരിക്കുന്നത് ഈ രാഷ്ട്രീയത്തിനുതന്നെ അപമാനമാണ്. നമ്മുടെ നേതാക്കളോട് പറഞ്ഞിട്ടു കാര്യമില്ല. ഇവന്മാർ വെള്ളമടിക്കാനും പെണ്ണുപിടിക്കാനും മാത്രമാണ് കാട്ടിലേക്കു വരുന്നത്. സായിപ്പിനോടു പറയണം. അവിടെയുള്ള ജേണലുകളിൽ വരണം. അവനാണ് ഇന്നും ഈ ചെറ്റകളുടെ യജമാനൻ''.\nകൊമ്പനെ ചികിത്സിച്ച്, ഒന്നര വർഷത്തിനുശേഷം ഒരു രാത്രി, മുതുമലയിൽ നിന്നുള്ള ആനക്കൂട്ടം കാലിൽ കുപ്പി കയറിപ്പഴുത്ത കുട്ടിക്കൊമ്പനെയും കൊണ്ട്, മണിക്കൂറുകൾ നടന്ന്, മൈലുകൾ താണ്ടി ഡോക്ടറുടെ താമസസ്ഥലത്തു വന്നു. ഡോക്ടർ അവന് സർജറി നടത്തി, കുപ്പിച്ചില്ലെടുത്തു മാറ്റി, ബാൻഡേജ് ഇട്ടുകൊടുത്തു. ഓഫീസർ കണ്ട കാഴ്ച കാണൂ:\n'ആനകളുടെ ഓർമയെപ്പറ്റിയും ചെറിയ അടയാളങ്ങളെപ്പോലും മനസ്സിലാക്കി, അവ കിലോമീറ്ററുകളോളം യാത്ര ചെയ്യുന്നതിനെപ്പറ്റിയും ഞാൻ ധാരാളം കേട്ടിട്ടുണ്ട്. രണ്ടു ദിവസംകൊണ്ട് നൂറു കിലോമീറ്റർ നടക്കാനാവും. മുന്നൂറു കിലോമീറ്റർ നടന്ന് ഒരാളെ അന്വേഷിച്ചുപോയ ആനയുടെ കഥ ഡോക്ടർതന്നെ പറഞ്ഞിട്ടുണ്ട്. എന്നാലും മുതുമലയിൽ നിന്ന് എങ്ങനെയാണ് അവ വന്നത് എന്ന് എനിക്കു ചിന്തിക്കാൻ പോലും കഴിഞ്ഞില്ല. ഞങ്ങൾ പോയത് ജീപ്പിലായിരുന്നു. അതു നടന്ന് ഒന്നരക്കൊല്ലം കഴിഞ്ഞു. മുതുമലയിൽനിന്ന് ടോപ്‌സ്‌ലിപ്പിലേക്കു വരണമെങ്കിൽ വഴിക്ക് പത്തു സ്ഥലത്തെങ്കിലും ഗ്രാമങ്ങൾക്കുള്ളിൽ കയറണം. നാലിടത്ത് റോഡ് മുറിച്ചുകടക്കണം.\nഞങ്ങൾ മടങ്ങി വീടിന്റെയുള്ളിൽ കയറുന്നതിനു മുൻപ് ഡോക്ടർ കെ. തിരിഞ്ഞുനോക്കി. ഇരുട്ടിൽ കറുത്ത ചലനങ്ങൾ കണ്ടു. ഒരു വലിയ ആനക്കൂട്ടംതന്നെ അവിടെ ഉണ്ടായിരുന്നു. ഞാൻ ടോർച്ചു പൊന്തിച്ചപ്പോൾ നോ എന്ന് ഡോക്ടർ കെ. പറഞ്ഞു. ആനകൾ കുട്ടിയുടെ അടുക്കലെത്തി. അതിനെ വളഞ്ഞുനിന്നു. 'വിളിച്ചുകൊണ്ടു പോകട്ടെ. വരൂ', ഡോക്ടർ പറഞ്ഞു. ഞങ്ങൾ ഉള്ളിലേക്കു കടക്കാൻ തിരിഞ്ഞപ്പോൾ പെട്ടെന്ന് മുപ്പതോളം ആനകൾ ഒരുമിച്ച് തുമ്പിക്കൈ പൊക്കി ചിന്നം വിളിച്ചു. എന്റെ ദേഹം വിറച്ചു. കോൾമയിർക്കൊണ്ട് കണ്ണുനീരോടെ ഞാൻ നിന്നു. അറിയാതെ രണ്ടു കൈകളും നെഞ്ചോടു ചേർത്ത് കൂപ്പി. ആനക്കൂട്ടം പിന്നെയും ചിന്നംവിളി മുഴക്കി. അതെ, ദേവദുന്ദുഭികൾ മുഴങ്ങി. മാനത്തെ പെരുമ്പറകൾ ഗർജിച്ചു. കറുത്ത ആകാശത്ത് ആനമുഖമുള്ള കറുത്ത ദേവഗണങ്ങളുടെ മുഖങ്ങൾ തെളിഞ്ഞു. 'വരൂ' എന്ന് എന്റെ തോളത്ത് മുട്ടിയിട്ട് ഡോക്ടർ കെ. അകത്തേക്ക് കടന്നു'.\nഅരനൂറ്റാണ്ടിലധികം കാലം ആനകൾക്കും മറ്റു ജീവികൾക്കും വേണ്ടി ജീവിച്ച അസാധാരണനായ ഒരു മൃഗ-മനുഷ്യന്റെ കഥയിലൂടെ, കാടിനെക്കുറിച്ചും കാട്ടുമൃഗങ്ങളെക്കുറിച്ചും ജയമോഹൻ എഴുതുന്ന നമ്മുടെ കാലത്തിന്റെ കുറിഞ്ചിത്തിണ കാവ്യമാണ് 'ആനഡോക്ടർ'.\nആന്റിബയോട്ടിക്കുകൾ കാട്ടുമൃഗങ്ങളിൽ പരീക്ഷിക്കുന്നതിനെതിരാണ് ഡോക്ടർ കെ. അവ മൃഗങ്ങളുടെ സ്വാഭാവിക പ്രതിരോധശേഷി ഇല്ലാതാക്കും എന്നദ്ദേഹത്തിനറിയാം. ചെന്നായ്ക്കളുടെ ക്രൗര്യം, ആനകളുടെ പക, ചെന്തട്ടിയുടെ വേദന-ഓരോന്നും ഡോക്ടർ കെ.യുടെ ചിന്തയിലും അനുഭവത്തിലും ദയയും സ്‌നേഹവും സഹനവുമായി പരിണമിക്കുന്നു. അതാണ് കാട് അദ്ദേഹത്തിനു നൽകിയ സാംസ്‌കാരിക മൂലധനം. മൃഗങ്ങളുടെയും കാടിന്റെയും മനസ്സറിയുന്ന ഒരു മനുഷ്യന്റെ മഹാകാവ്യം പോലുള്ള ജീവിതനിയോഗമാണ് ആനഡോക്ടർ. സംഘകാലകവിതകൾ മുതൽ ബൈറൺ വരെയുള്ളവ സംസ്‌കൃതിയുടെ തിര്യക്‌വേദാന്തങ്ങളായി അദ്ദേഹം ചൂണ്ടിക്കാണിക്കുന്നു. നൂറുസിംഹാസനങ്ങളിൽ ഇംഗ്ലീഷ് കീഴാളനു വിമോചനം നൽകുന്നതിനെക്കുറിച്ചുള്ള പ്രജാനന്ദന്റെ പ്രഭാഷണത്തിനു സമാനമാണ് അറിവിനെ കാടിന്റെ ജൈവികതയുമായി സമീകരിക്കുന്ന ഡോക്ടർ കെ.യുടെ സമ്പ്രദായം. എന്തായിരുന്നു ഡോക്ടർ കെ.യുടെ ചരിത്രനിയോഗം? നോവൽ പറയുന്നു:\n'ഡോക്ടർ വി. കൃഷ്ണമൂർത്തി വനംവകുപ്പിലെ ഉദ്യോഗസ്ഥനായി മുപ്പതു കൊല്ലത്തിലേറെയായി പണിയെടുക്കുന്നു. അടുത്തൂൺപറ്റാൻ മൂന്നു കൊല്ലമേ ബാക്കിയുള്ളൂ. മൃഗസംരക്ഷണവകുപ്പിൽ ഡോക്ടർമാരുടെ പണി മെരുങ്ങിയ മൃഗങ്ങളെ ചികിത്സിക്കലാണ്. സ്വന്തം താത്പര്യം കൊണ്ട് കൃഷ്ണമൂർത്തി ആനകളിലേക്ക് തിരിഞ്ഞു. തമിഴ്‌നാട്ടിലെ വനംവകുപ്പിൽ ആനകളെപ്പറ്റി ഏറ്റവും നന്നായി അറിയാവുന്നയാൾ എന്ന് അദ്ദേഹം പേരെടുത്തു. എവിടെ ആനയ്ക്ക് എന്തു പ്രശ്‌നമുണ്ടായാലും അദ്ദേഹം തന്നെ പോകും. ഇന്ത്യയിലുടനീളം അദ്ദേഹം ആനകളെ ചികിത്സിക്കാൻ ചെല്ലാറുണ്ട്. ലോകത്തിൽ പല നാടുകളിൽനിന്നും അദ്ദേഹത്തിന്റെ അഭിപ്രായങ്ങൾ ആരായാറുണ്ട്. ആനകളെപ്പറ്റി നല്ല പഠനങ്ങൾ എഴുതിയിട്ടുണ്ട്.\nഡോക്ടർ കെ. എന്നാണ് അദ്ദേഹത്തെപ്പറ്റിയുള്ള കുറിപ്പുകളിൽ പരാമർശിക്കുന്നത്. അദ്ദേഹം ആനകൾക്ക് ആയിരത്തിലേറെ സർജറികൾ ചെയ്തിട്ടുണ്ട്. മുന്നൂറോളം ആനകൾക്ക് പ്രസവം നോക്കിയിട്ടുണ്ട്. അത്രയുംതന്നെ ആനകളുടെ പോസ്റ്റ്‌മോർട്ടം നടത്തിയിട്ടുണ്ട്. ആനകൾക്ക് പോസ്റ്റ്‌മോർട്ടം ചെയ്യാൻ ഇപ്പോഴുള്ള മെത്തഡോളജിതന്നെ അദ്ദേഹം ഉണ്ടാക്കിയതാണ്. പത്തിലേറെ തവണ ആനകൾക്ക് സ്റ്റീൽ എല്ലുകൾ വെച്ചുപിടിപ്പിച്ചിട്ടുണ്ട്. ഡോക്ടർ കെ. ആനകളുടെ ആരോഗ്യം സംരക്ഷിക്കാൻ വേണ്ടി ഉണ്ടാക്കിയ നടപടിച്ചിട്ടകളാണ് ഇന്ത്യ ഗവൺമെന്റ് ആധികാരികമായി അംഗീകരിച്ചിട്ടുള്ളത്. കാശിരംഗാകാട്ടിലെ ആനകൾക്കും അതേ നിയമങ്ങളാണ് പാലിക്കുന്നത്. ലോകം മുഴുവനുമുള്ള ആനപ്രേമികളുടെ പുസ്തകങ്ങളിലും ലേഖനങ്ങളിലും ഡോക്ടർ കെ. ആദരവോടെ പരാമർശിക്കപ്പെടുന്നുണ്ട്. തമിഴ്‌നാട് ഗവൺമെന്റ് ആനകൾക്കായി സംഘടിപ്പിച്ച വനവിശ്രമപദ്ധതിയുടെ വക്താവാണ് ഡോക്ടർ കെ. സുപ്രസിദ്ധ ബ്രിട്ടീഷ് വാർത്താചിത്രസംവിധായകനായ ഹാരി മാർഷൽ ബി.ബി.സിക്കുവേണ്ടി അദ്ദേഹത്തെപ്പറ്റി ഒരു ഡോക്യുമെന്ററി എടുത്തിട്ടുണ്ട്. ഒരു ചരിത്രപുരുഷൻ'.\nതന്റെ സുഹൃത്തുക്കളുടെ സഹായത്തോടെ ഡോക്ടർക്ക് പത്മ പുരസ്‌കാരം ലഭിക്കാൻ ഓഫീസർ നടത്തിയ നീക്കങ്ങളുടെ നാടകീയ വൈരുധ്യങ്ങളിലാണ് നോവൽ തുടങ്ങുന്നതും ഒടുങ്ങുന്നതും. അവയ്ക്കിടയിൽ, നിഷ്‌ക്കാമനും നിർമ്മമനുമായ ഡോക്ടർ തന്റെ ജീവിതം ആനകൾക്കും കാട്ടിലെ ഇതര ജീവികൾക്കും നീക്കിവച്ച് ഓഫീസറെ മാത്രമല്ല, മുഴുവൻ ഭരണകൂട-അധികാര സ്ഥാപനങ്ങളെയും അവയുടെ പ്രലോഭനങ്ങളെയും നിസങ്കോചം മറികടന്നുപോകുന്നു.\nജയമോഹൻ തന്റെ അനന്യമായ തമിഴ്-മലയാളത്തിന്റെ സഹ്യശിലാപാളികളിൽ ചിത്രശില്പങ്ങളായി കൊത്തിവയ്ക്കുന്നത് മലയാളി മുൻപൊരിക്കലും കേൾക്കാത്ത ഈ ചരിത്രപുരുഷന്റെ ചിന്താബന്ധുരമായ പ്രാണാന്വേഷണങ്ങളാണ്.\n'ഡോക്ടർ ഞങ്ങളെ കൈയാട്ടി അടുത്തേക്കു വിളിച്ചു. ഞാനും കുറുമ്പരും ഓടയിലിറങ്ങി അപ്പുറത്തു കയറി ഡോക്ടറുടെ അടുത്തേക്കു ചെന്നു. ഞങ്ങളെ കണ്ടപ്പോൾ മരം ചാരി നിന്ന ആന ഉറക്കെ ചിന്നം വിളിച്ച് ചെവിയനക്കി. തല താഴ്‌ത്തി കൊമ്പുകുലുക്കി മുൻപോട്ടു വരാൻ ശ്രമിച്ചു. പിടി വേദനയോടെ ചിന്നം മുഴക്കി അവിടെത്തന്നെ നിന്നു. ഞങ്ങൾ ഭയന്നു നിന്നപ്പോൾ ഡോക്ടർ മടിക്കേണ്ട എന്നു കൈകാട്ടി. ഒട്ടും പ്രതീക്ഷിക്കാതെ ആന ചാഞ്ഞുനിന്നിരുന്ന മരത്തിൽ ശരീരംകൊണ്ട് ഉന്തി എണീറ്റ് ഞങ്ങളെ നോക്കി വന്നു. മരം ഉലഞ്ഞ് ഇലകൾ പൊഴിഞ്ഞു. അതിന്റെ പുറകിലത്തെ കാല് നീര് വെച്ച് രണ്ടിരട്ടിയായി മാറിയിരുന്നു. കാല് വലിച്ചിഴച്ചുകൊണ്ട് രണ്ടടി നടന്നതിനുശേഷം അതു നിന്നു. 'വരൂ' എന്ന് ഡോക്ടർ ഞങ്ങളോട് പറഞ്ഞു. അദ്ദേഹം ഉദ്ദേശിക്കുന്നത് എന്ത് എന്ന് എനിക്കു മനസ്സിലായി. ഞാൻ പിന്നെയും, മുൻപോട്ടു പോയി. ആന ചിന്നം വിളിച്ചുകൊണ്ട് പിന്നെയും രണ്ടടി നടന്നു. ഞാൻ അടുക്കുന്തോറും അത് എന്നെ നോക്കി വന്നു. ചെളിയിൽ അതു വന്നപ്പോൾ ഡോക്ടർ അതിനെ നോക്കി വെടിവെച്ചു. ഗുളിക അതിന്റെ തോളിന്റെ പിന്നിൽ താണിറങ്ങി. അത് അനങ്ങാതെ നിന്നു. അതിന്റെ ദേഹം തണുപ്പിൽ എന്നപോലെ നടുങ്ങി. കാതുകൾ നിലച്ചു. പിന്നെ വേഗം വീശിത്തുടങ്ങുന്ന കാതുകളുടെ ചലനം കുറഞ്ഞുവന്നു. മുൻകാലു പൊക്കി മുൻപോട്ടു വെച്ച് തിരകളിൽ തോണിപോലെ മെല്ലെ ഉലഞ്ഞു. രണ്ടു തവണ നിലതെറ്റി വീഴാനൊരുങ്ങി ഉണർന്ന് പിടിച്ചുനിന്നു. പിന്നെ വലതുവശത്തേക്കു ചെരിഞ്ഞ് വലിയ ഒച്ചയോടെ ചെളിയിൽ വീണു. കരിമ്പാറ വീണപോലെ ചെളി തെറിച്ചുമാറി. പുൽത്തകിടിയിൽ തുമ്പിക്കൈ കിടന്ന് പുളഞ്ഞു. അതിന്റെ ചെറിയ മൂക്കുതുള മണംപിടിച്ച് അനങ്ങി. ചെറിയ ചുവന്ന വായ എന്തോ പറയുന്നതുപോലെ. തുമ്പിക്കൈയുടെ അനക്കം നിന്നപ്പോൾ വാഴപ്പൂവുപോലുള്ള വായ തുറന്ന് ഉള്ളിലെ ചുവന്ന മാംസം പുറത്ത് കണ്ടു. ആന നിശ്ചലമായപ്പോൾ ഡോക്ടർ അടുത്തേക്ക് ചെന്നു. ഒന്ന് മടിച്ചതിനുശേഷം ഞങ്ങളും അടുത്തെത്തി.\nഡോക്ടർ കെ. കാലുമടക്കി ചെളിയിൽ കുത്തിയിരുന്ന് വേഗം പണിയെടുത്തുതുടങ്ങി. ഒറ്റവാക്കിൽ അദ്ദേഹം ചോദിച്ചത് ഞാൻ എടുത്തുകൊടുത്തു. അകലെ മുളങ്കാട്ടിൽ ആനകൾ ഞങ്ങളെ നോക്കിക്കൊണ്ടു നില്ക്കുന്നത് ഞങ്ങൾ കണ്ടു. നോക്കാത്തപ്പോഴും അവയുടെ നോട്ടം എന്റെ ചുമലിൽ ഞാനറിഞ്ഞു. തണുത്ത മഞ്ഞുകാറ്റിന്റെ സ്പർശം പോലെ ഞങ്ങൾ ഏതോ തെറ്റാണ് ചെയ്യുന്നത് എന്ന് അവയിലൊന്നിന് തോന്നുകയാണെങ്കിൽ എന്തു ചെയ്യും. ആനയുടെ കാലിൽ മുക്കാൽ ഭാഗമുള്ള ബിയർകുപ്പി മുഴുവനായി അകത്തു കയറിയിരുന്നു. അതിന്റെ ചുറ്റും വ്രണം ചീഞ്ഞ് ചെറുതേനീച്ചയുടെ തട്ടുപോലെ പുഴുക്കൂട് ഉണ്ടായിരുന്നു. വാളുപോലെയുള്ള കത്തികൊണ്ട് ഡോക്ടർ കെ. ആ കൂട് വെട്ടിമാറ്റിയപ്പോൾ മോരുകലം പൊട്ടിയതുപോലെ വെളുത്ത ചലം പുറത്തേക്ക് ചീറ്റിയടിച്ചു. തേൻതട്ടുപോലത്തെ ചെറിയ അറകളിൽ വെളുത്ത പുഴുക്കളിരുന്ന് ഞെളിഞ്ഞ് പുളഞ്ഞു. ഡോക്ടർ ആ ചീഞ്ഞമാംസം മുഴുവൻ കോടാലികൊണ്ട് വെട്ടിമാറ്റി. എന്നോട് കാലു പിടിക്കാൻ പറഞ്ഞു. എന്റെ കൈ മുഴുവൻ ചലമൊഴുകി. പുഴുക്കൾ ഊർന്നുവന്ന് എന്റെ തോളുവരെയെത്തി. ഞാൻ അവയെ കുടഞ്ഞ് തെറിപ്പിച്ചു. മുഴുവൻ മാംസവും വെട്ടിനീക്കിയതിനുശേഷം കുത്തിക്കയറിയിരുന്ന ബിയർകുപ്പിയെ വലിച്ചൂരിയെടുത്തു. എന്റെ കൈയുടെയത്ര വലിയ കുപ്പിയായിരുന്നു. ചോര ചൂടുവെള്ളംപോലെ എന്റെ കൈയിലൂടെ ഒഴുകി. ചീഞ്ഞ മണമുള്ള ചോരയിൽ വെളുത്ത ചലം ധാരാളം കലർന്നിരുന്നു.\n'ഒരാഴ്ചയേ ആയിട്ടുള്ളൂ. അതുകൊണ്ട് രക്ഷപ്പെട്ടു' എന്ന് ഡോക്ടർ പറഞ്ഞു. ചലത്തിന്റെ നാറ്റം കുറഞ്ഞ് ചോരയുടെ മണം വന്നുതുടങ്ങി. ചുവന്ന ചോര എത്ര വിശുദ്ധമാണ് എന്നു ഞാൻ അന്നറിഞ്ഞു. വെട്ടിയെടുത്ത വ്രണം വലിയൊരു വായപോലെ, ചുവന്ന ചേറിന്റെ ചുഴിപോലെ തുറന്നിരിരുന്നു. തലയിണയുടെയത്ര വലിപ്പത്തിൽ പഞ്ഞി ചുരുട്ടിയെടുത്ത് പുണ്ണിൽ തിരുകിക്കയറ്റി. അതിൽ ചെറിയ കുടത്തിന്റെ വലിപ്പമുള്ള കുപ്പിയിൽനിന്ന് ഗന്ധകഗന്ധമുള്ള നീലനിറമരുന്ന് ഒഴിച്ചു. വലിയ ബാൻഡേജുതുണികൊണ്ട് ചുറ്റിക്കെട്ടാൻ ഞാനും സഹായിച്ചു. അതിന്റെ മീതെ പശയുള്ള ബാൻഡേജുകൊണ്ടു കെട്ടി കാലുകൊണ്ട് ചവിട്ടി നന്നായി ഒട്ടി ഉറപ്പിച്ചു. കൂടാരത്തുണികൊണ്ട് ഉണ്ടാക്കിയതുപോലെ തോന്നിയ അതിന്റെ കാലിൽ പല സ്ഥലത്തും സ്റ്റീൽ ക്ലിപ്പുകൾ കുത്തിത്തിരുകി കെട്ട് നന്നായി ഉറപ്പിച്ചു. താഴേനിന്ന് ചേറ് വാരിയെടുത്ത് നിറയെ പുരട്ടി തുണി കാണാത്തവിധം മൂടി. ആനയുടെ കാതിൽ അതിനെ വീണ്ടും കണ്ടുപിടിക്കാൻ വേണ്ട സിഗ്നലുള്ള കമ്മൽ കുത്തി അണിയിച്ചു. ഞങ്ങളുടെ കൈയും കാലും വസ്ത്രങ്ങളും മുഴുവൻ ചോരയും ചലവും പുരണ്ടിരുന്നു. എന്റെ മുഖത്തുതന്നെ ചോര തെറിച്ച് ഉണങ്ങിയിരുന്നു. ഡോക്ടർ കൈ പൊക്കിനോക്കി. വളരെ ചെറിയ വെളുത്ത പുഴു അദ്ദേഹത്തിന്റെ കൈയിൽ ഇഴയുകയായിരുന്നു. അത് ചൂണ്ടുവിരൽകൊണ്ട് തൊട്ടെടുത്ത് മുഖത്തിനു മുന്നിൽ തൂക്കിപ്പിടിച്ച് ചിരിച്ചുകൊണ്ട് അദ്ദേഹം ചോദിച്ചു. 'മക്കൾക്ക് തിന്നാൻ ആനതന്നെ വേണം അല്ലേ?' എന്നെ നോക്കി കണ്ണിറുക്കിയപ്പോൾ ഞാനും ചിരിച്ചുപോയി.\nസാധനങ്ങളൊക്കെ പെറുക്കിയെടുത്ത് ഓടയിലേക്കു മടങ്ങി കൈയും കാലും വസ്ത്രങ്ങളും കഴുകി. അപ്പോഴാണ് ദേഹം മുഴുവൻ അത്രയേറെ പുഴുക്കൾ ഒട്ടിയിരുന്നു എന്ന് ഞാൻ അറിയുന്നത്. ഓടയിലെ വെള്ളം ചോര കലർന്ന് ചുവന്നൊഴുകി. 'ചോരപ്പുഴ' എന്ന് ഡോക്ടർ പറഞ്ഞു. അദ്ദേഹം വളരെ ഉല്ലാസവാനായിക്കഴിഞ്ഞിരുന്നു. 'He will survive, Yes' എന്ന് തിരിഞ്ഞുനോക്കി പറഞ്ഞു. പിടിയാന ചിന്നംവിളിച്ചുകൊണ്ടു വന്ന് കിടന്ന ആനയുടെ അടുത്തുനിന്നു. മറ്റുള്ള ആനകളും വന്ന് ചുറ്റിലും കൂടി. കുട്ടികൾ അമ്മമാരുടെ കാലുകൾക്കു താഴെ മടിച്ചുനിന്നു. ആനമുത്തശ്ശി രോഗിയുടെ കാലിലെ ബാൻഡേജ് തൊട്ടുതലോടി പരിശോധിച്ചു. അത് ഒന്ന് ചിന്നംവിളിച്ചപ്പോഴും മറ്റാനകൾ മറുപടി പറഞ്ഞുവോ? ചില ആനകൾ അവിടെങ്ങും പരന്നുകിടന്ന ചോരയെ മണംപിടിച്ച് തുമ്പിക്കൈ പൊക്കി നിശ്വാസമിട്ടു. ഒരാന അവിടെ കിടന്ന എന്തിനെയോ വളരെ സൂക്ഷ്മതയോടെ എടുത്തുനോക്കി. അതൊരു മരുന്നുകുപ്പിയുടെ അടപ്പായിരുന്നു. രണ്ടു തവണ അതെടുത്ത് തലയിൽ വെച്ചിട്ട് അതിനെ നിലത്തിട്ട് ചവിട്ടി. ഒരാന മുൻപോട്ടു വന്ന് കാതുകൾ മുൻപോട്ടാക്കി ഞങ്ങളെ നോക്കി തുമ്പിക്കാ നീട്ടി മണമെടുത്തു.\n'ബാൻഡേജിനെ ഒന്നും ചെയ്യില്ല അല്ലേ?' എന്നു ഞാൻ ചോദിച്ചു. 'അതിനറിയാം' എന്ന് ഡോക്ടർ പറഞ്ഞു. 'ആനയ്ക്ക് പൊതുവേ വെളുത്ത നിറം ഇഷ്ടമല്ല. ചേറ് പുരട്ടിയിട്ടുള്ളതുകൊണ്ട് ഭയമില്ല'. ഞാൻ നോക്കിയപ്പോൾ ഒരു കുട്ടി അതിശ്രദ്ധയോടെ താഴെ കിടന്ന ആനയുടെ വാലെടുത്ത് പരിശോധിക്കുകയായിരുന്നു. 'ഭേദമാകുമോ?' ഡോക്ടർ തിരിഞ്ഞുനോക്കിയിട്ട് 'പതിനഞ്ചു ദിവസം കൊണ്ട് നടന്നുതുടങ്ങും. ആനയുടെ റെസിസ്റ്റൻസ് അത്യുഗ്രനാണ്. സാധാരണ മരുന്നുപോലും നന്നായി പ്രവർത്തിക്കും'. മുതുമലയിൽനിന്ന് ടോപ്‌സ്‌ലിപ്പിലേക്ക് ജീപ്പിൽ മടങ്ങുമ്പോൾ ഡോക്ടർ പറഞ്ഞു, 'എന്തൊരു ഡിവൈൻ ബീയിങ്. എന്നെങ്കിലും തമിഴ്‌നാട്ടിൽ ആന ഇല്ലാതെയായാൽ മുഴുവൻ സംഘംകവിതകളെയും എടുത്തിട്ട് കത്തിക്കേണ്ടിവരും' '.


ഫേസ്ബുക്ക് റെയ്ബനുമായി കൈകോര്‍ക്കുന്നു; 2021 ൽ സ്മാര്‍ട്ട് ഗ്ലാസുകള് വിപണിയിലെത്തിക്കും\nഫേസ്ബുക്ക് കണക്ട് വിർച്വൽ കോൺഫറൻസിലാണ് കമ്പനി ഇക്കാര്യം അറിയിച്ചത്\nPublished on : 20 Sep, 2020 , 5:48 pm\nവാഷിംഗ്ടൺ: ഫേസ്ബുക്ക് റെയ്ബനുമായി കൈകോര്‍ക്കുന്നു. റെയ്ബാൻ ഗ്ലാസുകളുടെ നിർമ്മാതാക്കളായ ലക്‌സോട്ടിക്കയുമായി ചേർന്ന് ഫേസ്ബുക്ക് സ്മാർട്ട് ഗ്ലാസുകൾ വിപണിയിലെത്തിക്കും. 2021 ആദ്യത്തോടെ ഗ്ലാസുകൾ വിപണിയിലിറക്കും. ഫേസ്ബുക്ക് കണക്ട് വിർച്വൽ കോൺഫറൻസിലാണ് കമ്പനി ഇക്കാര്യം അറിയിച്ചതെന്ന് 'ദിഇന്ത്യൻ എക്സ്പ്രസ്' റിപ്പോര്‍ട്ട് ചെയ്യുന്നു.\nസ്മാർട്ട് ഗ്ലാസ് വിപണിയിലെത്തിക്കാനായി ഫേസ്ബുക്കും ലക്‌സോട്ടിക്കയും ഒരുമിച്ച് പ്രവർത്തിക്കും. മികച്ച സാങ്കേതിക വിദ്യയെ മികച്ച ഗ്ലാസുമായി ഒരുമിപ്പിക്കാൻ സഹായിക്കുന്നതിന് ശരിയായ പങ്കാളികൾ ലക്‌സോട്ടിക്കയാണെന്ന് ഫേസ്ബുക്ക് സ്ഥാപകൻ മാർക്ക് സുക്കർബർഗ് അറിയിച്ചു. റെയ്ബാൻ ബ്രാൻഡ് ഉത്പന്നമായിട്ടായിരിക്കും സ്മാർട്ട് ഗ്ലാസുകൾ വിപണിയിലെത്തിക്കുക.\nഗ്ലാസിൽ ഇന്റഗ്രേറ്റഡ് ഡിസ്‌പ്ലേ ഉണ്ടാകില്ല. വോയ്‌സ് അസിസ്റ്റന്റ് അടിസ്ഥാനമാക്കിയായിരിക്കും ഇത് പ്രവർത്തിക്കുകയെന്നാണ് വിവരം. ഗ്ലാസുകൾ സ്മാർട്ട് ഫോണുകളുമായി ബന്ധിപ്പിച്ച് പ്രവർത്തിപ്പിക്കാൻ കഴിയും. സ്‌നാപ് സ്‌പെക്ടാക്കിൾസ്, ആമസോൺ എക്കോ ഫ്രെയിംസ് എന്നിവയ്ക്ക് സമാനമായിട്ടായിരിക്കും പ്രവർത്തന രീതിയെന്നാണ് റിപ്പോര്‍ട്ട്.


നമ്മുടെ കുട്ടികളെ സമ്പാദിക്കാൻ പഠിപ്പിക്കണ്ടേ?| financial planning in Malayalam| Manorama Online Sampadyam\nനമ്മുടെ കുട്ടികളെ സമ്പാദിക്കാൻ പഠിപ്പിക്കണ്ടേ?\nരാജ്യശ്രീ. എസ് December 02, 2021 07:36 AM IST\n"സമ്പാദിക്കാനല്ല, ശരിയായി ജീവിക്കാനാണു കുട്ടികളെ പഠിപ്പിക്കേണ്ടത്",.\nപറഞ്ഞത് മറ്റാരുമല്ല. ബഹുമാനപ്പെട്ട കേരളാ മുഖ്യമന്ത്രി പിണറായി വിജയൻ. കുട്ടികളിൽ സമ്പാദ്യം ശീലം വളർത്താനായി കേരളാ ബാങ്ക് ആവിഷ്ക്കരിച്ച വിദ്യാനിധി നിക്ഷേപപദ്ധതി ഉൽഘാടനം ചെയ്തുകൊണ്ട് അദ്ദേഹം പറഞ്ഞ വാക്കുകളാണിത്.\nശരിയായി ജീവിക്കാനാണ് കുട്ടികളെ പഠിപ്പിക്കേണ്ടതെന്ന അദ്ദേഹത്തിന്റെ നിർദേശത്തോട് നൂറു ശതമാനം യോജിപ്പു തന്നെയാണ്. അടുത്തിരിക്കുന്ന കുട്ടി വിഷമിക്കുന്നതു കണ്ടാൽ സ്വന്തം കൈയിൽ പണമുണ്ടെങ്കിൽ അവനെ സഹായിക്കേണ്ടത് തന്റെ കടമയാണെന്ന് കുട്ടികളെ പഠിപ്പിക്കണം എന്ന അദ്ദേഹത്തിന്റെ വാക്കുകളും സമൂഹം ശിരസാ വഹിക്കേണ്ടതുമാണ്. അതിലൊന്നും ആർക്കും വിയോജിപ്പുണ്ടാകില്ല.\nപക്ഷേ അതേ പ്രസംഗത്തിൽ അദ്ദേഹം പറഞ്ഞ മറ്റു ചില കാര്യങ്ങളെ അതേ പോലെ അംഗീകരിക്കാനാകുമോ?\nകുട്ടികൾക്ക് എന്തിനാണു സമ്പാദ്യമെന്നതു ഗൗരവമായി ചർച്ച ചെയ്യേണ്ട വിഷയമാണെന്നും അമിതമായ സമ്പാദ്യബോധം കുട്ടികളിലുണ്ടാക്കരുതെന്നും അദ്ദേഹം പറയുന്നു.\nശരിയാണ് അമിതമായാൽ അമൃതം വിഷം തന്നെയാണ്. പക്ഷേ മിതമായി സമ്പാദ്യം ശീലം കുട്ടികളിൽ വളർത്തേണ്ടത് ആവശ്യമല്ലേ? ഉള്ളതിൽ അൽപം നാളേയ്ക്കായി മാറ്റി വെയ്ക്കുന്ന ശീലം ബാല്യത്തിൽ വളർത്തുന്നതിൽ എന്താണ് അപാകത? ചുട്ടയിലെ ശീലം ചുടല വരെ എന്നല്ലേ? ഇന്നത്തെ ഈ കുട്ടികൾ നാളെ മുതിർന്നവരാകുമ്പോൾ സൂക്ഷിച്ചു ചെലവാക്കാനും ഭാവിക്കായി സമ്പാദിക്കാനും കഴിയും വിധം ആ ശീലം കുട്ടിക്കാലത്തു വളർത്തിയെടുക്കേണ്ടതല്ലേ? ഇത്തരം പാഠങ്ങൾ പഠിക്കാത്തതുകൊണ്ട് കൂടിയല്ലേ പലരും വലിയ സാമ്പത്തികപ്രശ്നങ്ങളിലും കടക്കെണിയിലും പെടുന്നത്. കൂട്ട ആത്മഹത്യയിൽ അഭയം പ്രാപിക്കുന്നത്. അവിടെ സർക്കാരിനു പോലും കാര്യമായി ഒന്നും ചെയ്യാനാകുന്നില്ല എന്നതും വസ്തുതയല്ലേ?\nമുൻകാലങ്ങളിൽ സഞ്ചയിക പോലുള്ള പഴയ പോസ്റ്റ് ഓഫീസ് പദ്ധതികൾ കുട്ടികളിൽ സമ്പാദ്യശീലം വളർത്തുന്നതിൽ വലിയ പങ്കു വഹിച്ചിട്ടുണ്ട്.\nഅതു മാത്രമല്ല, പോക്കറ്റ് മണിയടക്കം ഇന്ന് മിക്ക കുട്ടികളുടെ കൈയിലും കാര്യമായ തുക ഉണ്ടാകും. അതു മുഴുവൻ അനാവശ്യമായി ചെലവാക്കാൻ അവർക്ക് അവസരം നൽകണോ? മദ്യവും മയക്കുമരുന്നടക്കമുള്ള ദുഃശീലങ്ങളിലേയ്ക്ക് അവരെ കൊണ്ടു ചെന്ന് എത്തിക്കാതിരിക്കാൻ ഇത്തരം സമ്പാദ്യം ശീലം സഹായിക്കില്ലേ? അതുകൊണ്ടു മാത്രം ഇത്തരം പദ്ധതികൾക്കു വലിയ പ്രോൽസാഹനം നൽകേണ്ടതല്ലേ?\nഇനി കുട്ടികൾക്ക് എന്തിനാണ് സമ്പാദ്യം എന്ന മുഖ്യമന്ത്രിയുടെ ചോദ്യത്തിലേയ്ക്ക് വരാം.\nഇത്തരത്തിൽ മിച്ചം പിടിച്ചു കുടുക്കയിൽ സൂക്ഷിച്ചിരുന്ന തുകകൾ പ്രളയകെടുതിയിൽ മുഖ്യമന്ത്രിയുടെ ദുരിതാശ്വാസ നിധിയിലേയ്ക്ക് സംഭാവന ചെയ്ത കുട്ടികളുടെ വിവരങ്ങൾ എത്രയോ ദിവസം പത്രസമ്മേളനത്തിൽ അഭിമാനത്തോടെയും സ്നേഹത്തോടെയും മുഖ്യമന്ത്രി തന്നെ നമ്മോട് പറഞ്ഞിട്ടുണ്ട്. അതിനവർക്കു കഴിഞ്ഞത് സമ്പാദ്യശീലം അവർക്കുണ്ടായിരുന്നതുകൊണ്ടല്ലേ?\n"മാതാപിതാക്കൾ മക്കൾക്കായി സമ്പാദിക്കുന്നത് കേരളത്തിൽ ഏറ്റവും അപകടകരമായ അവസ്ഥയിലാണ്. മറ്റു പലയിടത്തും കുട്ടികൾ നിശ്ചിത പ്രായം കഴിഞ്ഞാൽ സ്വന്തം വഴി കണ്ടെത്തും. മാതാപിതാക്കളുടെ സമ്പാദ്യം വെച്ചല്ല അവർ കാര്യങ്ങൾ നടത്തുന്നത് " എന്നിങ്ങനെ മുഖ്യമന്ത്രി പറയുന്നതും യാഥാർത്ഥ്യങ്ങൾ തന്നെ ആണ്.\nജീവിക്കാൻ പണം കൂടിയേ തീരൂ\nപക്ഷേ അതിനു നമ്മുടെ കുട്ടികളെ പ്രാപ്തരാക്കേണ്ടതില്ലേ? അധ്വാനിക്കാനും വരുമാനമുണ്ടാക്കി എത്രയും നേരത്തെ സ്വന്തം കാലിൽ നിൽക്കാനും കുട്ടികളെ പ്രേരിപ്പിക്കേണ്ടേ? അതിനു പണത്തിന്റെ മൂല്യം അറിഞ്ഞ് അവരെ വളർത്തണം. അത്യാവശ്യത്തിനു ചെലവാക്കി ബാക്കി മിച്ചം പിടിക്കാനും നാളെയ്ക്കായി സൂക്ഷിക്കാനും പഠിക്കുന്നത് തെറ്റാണോ?\nജീവിക്കാൻ പണം കൂടിയേ തീരൂ എന്നതു സത്യം തന്നെയാണ്. സർക്കാർ അടക്കം ആരും അത് നമുക്കുകൊണ്ട് തരില്ല. നാം അധ്വാനിച്ചുണ്ടാക്കുകയും സൂക്ഷിച്ചുപയോഗിക്കുകയും വേണം. കൈയിൽ പണമുണ്ടെങ്കിലേ അടുത്തിരിക്കുന്നവനെ ആവശ്യം വരുമ്പോൾ സഹായിക്കാനാകൂ.\nഅതേസമയം പണം ആണ് എല്ലാം എന്ന ചിന്ത കുട്ടികളിൽ വളർന്നു വരാനും പാടില്ല. പകരം സ്വയം അധ്വാനിച്ചുണ്ടാക്കാനും ഉള്ളതുകൊണ്ട് സന്തോഷമായി ജീവിക്കാനും പഠിപ്പിക്കണം. അതിനു സ്കൂൾ തലം മുതൽ ശരിയായ മണി മാനേജ്മെന്റ് പാഠങ്ങൾ ഉൾപ്പെടുത്തുകയാണ് വേണ്ടത്.\nEnglish Summary: Learn Our Kids the Lessons of Money Management\nകേരളത്തിന്റെ നേട്ടങ്ങളെ വാഴ്ത്തി ഗവർണർ; മുഖ്യമന്ത്രിക്ക് പേരെടുത്തുപറഞ്ഞ് അഭിനന്ദനം


സമ്പൂർണ്ണ മാസഫലം: ജ്യോതിഷവശാൽ 2020 ആഗസ്റ്റ് മാസം നിങ്ങൾക്കെങ്ങനെ എന്നറിയാം - മലയാളം ഇ മാഗസിൻ.കോം\nമത്സരരംഗത്ത് വിജയസാധ്യത. ആരോഗ്യം മെച്ചപ്പെടും. അപ്രതീക്ഷിതമായ അംഗീകാരം. സഹോദരരില്‍നിന്ന് അപമാനം. പ്രൊമോഷന്, അനുയോജ്യമായ സ്ഥലംമാറ്റം എന്നിവയ്ക്ക് യോഗം. ആത്‌മീയമേഖലയില് ശ്രദ്ധ നേടും. വിദേശത്തുള്ളവര്‍ക്ക് തൊഴില്‍രംഗത്ത് അംഗീകാരം. രാഷ്‌ട്രീയമേഖലയില് ശോഭിക്കും. അധികാരസ്ഥാനത്തെ തര്‍ക്കം പരിഹരിക്കും. സാമ്പത്തികമായി നേട്ടം.\nദാമ്പത്യകലഹം ശമിക്കും. സന്താനഭാഗ്യം. പ്രേമബന്‌ധം ശക്തമാകും. തൊഴില്‍രംഗത്ത് സ്ഥിരതയും ഉന്നതിയും ഉണ്ടാകും. രാഷ്‌ട്രീയമേഖലയില് വിവാദങ്ങള്‍ക്ക് യോഗം. ഭൂമിസംബന്‌ധമായി അനുകൂലമായ തീരുമാനം. സഹോദരങ്ങളുമായി കലഹം ഉണ്ടാകും. നിയമ നീതിന്യായവുമായി ബന്ധപ്പെട്ട് പ്രവര്‍ത്തിക്കുന്നവര്‍ക്ക് പലതരത്തിലുമുള്ള വിഷമതകള് നേരിടേണ്ടിവരും. ബന്ധുക്കളുടെ വിയോഗത്തിന് സാധ്യതയുണ്ട്.\nമുന് കാല ചെയ്തികള് പലതും വിപരീതമായി ഭവിച്ചേക്കാന് സാധ്യതയുണ്ട്. വിവാഹതടസ്സം മാറും. യാത്രാദുരിതം ശമിക്കും. ഗൃഹനിര്‍മ്മാണത്തിലെ തടസ്സങ്ങളെ അതിജീവിക്കും. രാഷ്‌ട്രീയരംഗത്തെ തര്‍ക്കങ്ങള് പരിഹരിക്കപ്പെടും. പ്രേമബന്‌ധം ദൃഢമാകും. ആത്‌മീയമേഖലയില് പുരോഗതി. സാമ്പത്തികമായി ഭദ്രത ലഭിക്കുമെങ്കിലും ചില വിഷയങ്ങളില് അനാവശ്യമായ ചെലവു ചെയ്യാനുള്ള പ്രവണത ഏറും.\nരോഗങ്ങള് കുറയും. കടബാധ്യത പരിഹരിക്കപ്പെടും. കടം കൊടുത്ത തുക തിരികെ ലഭിക്കും. വിശിഷ്‌ടമായ സമ്മാനങ്ങള് ലഭിക്കും. കേസുകളില് പ്രതികൂലഫലം. കേസ് സംബന്ധമായി ധാരാളം യാത്ര ചെയ്യേണ്ടിവരും. ജീവിതത്തിലുണ്ടായ പല പരാജയങ്ങള്‍ക്കും പോംവഴി കാണാന് ശ്രമിക്കുമെങ്കിലും നിരാശയായിരിക്കും ഫലം. നഷ്‌ടപ്പെട്ട വസ്തുക്കള് തിരികെ ലഭിക്കും. മുന്‍കാല പ്രവൃത്തികള് ഗുണകരമായി അനുഭവപ്പെടും.\nഗൃഹനിര്‍മ്മാണത്തില് പുരോഗതി. ഭൂമിസംബന്‌ധമായ കച്ചവടം കൂടുതല് ഗുണകരമാകും. രാഷ്‌ട്രീയരംഗത്തെ അപമാനം മാറും. ഉപകാരം ചെയ്തവര്‍ക്ക് നന്ദി കാട്ടുന്ന രീതിയിലുള്ള പ്രവര്‍ത്തികള് ചെയ്യും. തീര്‍ത്ഥാടനവുമായി ബന്ധപ്പെട്ട പല ജോലികളിലും വ്യാപൃതനാവുന്നതണ്. ഉന്നതരുമായി ബന്ധപ്പെട്ട് പ്രവര്‍ത്തിക്കാന് അവസരം ലഭിച്ചേക്കും. ജീവിത പങ്കാളിയുമായി ചില്ലറ വാക്കുതര്‍ക്കം ഉണ്ടാവാന് സാധ്യതയുണ്ട്.\nഅനാവശ്യമായ വിവാദത്തില് ചെന്നുപെടും. രോഗം വര്‍ദ്ധിക്കും. തൊഴില്‍രംഗത്ത് പ്രതിസന്‌ധി. വിദ്യാതടസ്സം മാറും. പ്രേമം കലഹത്തിലവസാനിക്കും. പൂര്‍വിക സ്വത്ത് അനായാസം ലഭിക്കും. ഗുരുജനങ്ങളുടെ അപ്രീതിക്ക് സാധ്യത. വിവാഹാലോചനയുമായി ബന്‌ധപ്പെട്ട് അപമാനം നേരിടും. രോഗങ്ങള് കുറയും. വിദേശയാത്രയിലെ തടസ്സംമാറും. നിയമപാലകര്‍ക്ക് പ്രൊമോഷന് പ്രതീക്ഷിക്കാം. കടം കൊടുത്ത പണം തിരികെ ലഭിക്കും.\nകുടുംബാംഗങ്ങള്‍ക്കിടയില് സ്വൈരക്കേടുണ്ടാകാന് സാധ്യതയുണ്ട്. ആരോഗ്യനില വഷളാവാതെ സൂക്ഷിക്കുന്നത് ഉത്തമം. കച്ചവടം, കൃഷി എന്നിവയില് ഉദ്ദേശിച്ച ലാഭം ഉണ്ടായെന്നുവരില്ല. അകാരണമായ ഭയം മനസില് തോന്നും. സഹോദരങ്ങളില്‍നിന്ന് സഹായം ലഭിക്കും. ഭൂമിസംബന്‌ധമായ ക്രയവിക്രയത്തിലൂടെ ധനനഷ്‌ടം. നല്ല സുഹൃത്തുക്കളെ ലഭിക്കും. പ്രമുഖരുമായി സുഹൃദ്ബന്‌ധം സ്ഥാപിക്കാന് കഴിയും. കടബാധ്യത കുറയും.\nപണം സംബന്ധിച്ച കാര്യങ്ങളില് ജാഗ്രത പാലിക്കുക. ധന നഷ്ടത്തിനുള്ള സാധ്യതയുണ്ട്. ആഹാരക്രമം തെറ്റാതെ സൂക്ഷിക്കുക. ആരെയും അന്ധമായി വിശ്വസിക്കാതിരിക്കുന്നത് ഉത്തമം. വിദ്യാഭ്യാസരംഗത്ത് കൂടുതല് നേട്ടം. പരീക്ഷകളില് വിജയം. രോഗശാന്തി. സ്വന്തമായി വാഹനം വാങ്ങാന് യോഗം. രാഷ്‌ട്രീയരംഗത്ത് പ്രവര്‍ത്തിക്കുന്നവര്‍ക്ക് അപ്രതീക്ഷിത അനുഭവം. ഗൃഹനിര്‍മ്മാണത്തില് പുരോഗതി.\nഏര്‍പ്പെടുന്ന ഏതുകാര്യങ്ങളിലും കൂടുതല് ശ്രദ്ധ നല്‍കണം. സര്‍ക്കാര് കാര്യങ്ങളില് അനുകൂല തീരുമാനമുണ്ടാകും. പഴയ കടം വീട്ടും. സഹോദരീ സഹോദര സഹായം ലഭ്യമാകും. സന്താനങ്ങളുടെ ആരോഗ്യനില മെച്ചപ്പെടും. ചില്ലറ ആരോഗ്യ പ്രശ്‌നങ്ങള് ഉണ്ടാകും. പൊതുവേ നല്ല സമയമാണിത്. സ്വന്തത്തിലും ബന്ധത്തിലുമുള്ളവരോട് പല കാര്യങ്ങളിലും വിട്ടുവീഴ്ച ചെയ്യും. അയല്‍ക്കാരോടുള്ള ബന്ധം മെച്ചപ്പെടും.\nഎതിരാളികളുടെ പ്രവര്‍ത്തനങ്ങളെ പരാജയപ്പെടുത്തും. പ്രശ്‌നങ്ങള് തീര്‍ന്നുകിട്ടും. ചെലവുകളെ സമര്‍ത്ഥമായി നിയന്ത്രിക്കും. കുടുംബത്തില് സാധാരണ രീതിയിലുള്ള സന്തോഷം കളിയാടും. പെണ്‍കുട്ടികള്‍ക്ക് പല ശുഭകാര്യങ്ങളും നടക്കും. പുതിയ സംരംഭങ്ങളില് ഏര്‍പ്പെടാന് ആലോചിക്കും. പുതിയ ചിന്തകള് ഉടലെടുക്കും. സഹോദര സഹായം ലഭിക്കും. ചുറ്റുപാടുകള് പൊതുവേ നന്നായിരിക്കും.\nമാതാപിതാക്കളുടെ ആരോഗ്യനിലയില് ശ്രദ്ധ വേണം. വിമര്‍ശനങ്ങള് ഒഴിവാക്കുക. പൊതുവേ നല്ല സമയമാണിത്. ദാമ്പത്യ ബന്ധം മെച്ചപ്പെടും. ആദ്യപകുതിയില് അലച്ചിലും അനാവശ്യ പണച്ചിലവും ഉണ്ടാകും. പണമിടപാടുകളില് നല്ല ലാഭം ഉണ്ടാകും. പുതിയ സംരംഭങ്ങളില് ഏര്‍പ്പെടാന് തയ്യാറാകും. എങ്ങനെയെങ്കിലും തീര്‍ത്തേ മതിയാകൂ എന്നുള്ള വിചാരത്തോടെ പല കാര്യങ്ങളും ചെയ്‌തുതീര്‍ക്കും.\nദാമ്പത്യബന്ധത്തില് ഉയര്‍ച്ച ഉണ്ടാകുന്നതാണ്. ആത്മവിശ്വാസം വര്‍ദ്ധിക്കും. വിമര്‍ശനങ്ങളെ അവഗണിക്കുക. കലാരംഗത്തുള്ളവര്‍ക്ക് പൊതുവേ നല്ല സമയമാണിത്. എല്ലാ കാര്യങ്ങളിലും ഈയാഴ്ച നിങ്ങള്‍ക്ക് വിജയം ലഭിക്കുന്നതാണ്. പണമിടപാടുകളില് ലാഭം ഉണ്ടാകും. അവിവാഹിതരായ പെണ്‍കുട്ടികള്‍ക്ക് പല ചെറിയകാര്യങ്ങളിലും പ്രശ്‌നങ്ങള് ഉണ്ടാകും. ചുറ്റുപാടുമുള്ളവരുമായി നന്നായി അടുത്തിടപഴകും.\nദിവസഫലം: ജ്യോതിഷവശാൽ നിങ്ങളുടെ ഇന്ന് (2020 ആഗസ്റ്റ് 02 ഞായർ) എങ്ങനെ എന്നറിയാം


ജില്ല-താലൂക്ക് പഞ്ചായത്ത് തിരഞ്ഞെടുപ്പ് മാറ്റിവെക്കാൻ ആലോചന | 20Apr2021\nബെംഗളൂരു : കർണാടകത്തിൽ ജില്ലാ പഞ്ചായത്തുകളിലേക്കും താലൂക്ക് പഞ്ചായത്തുകളിലേക്കുമുള്ള തിരഞ്ഞെടുപ്പ് മാറ്റിവെക്കാൻ സർക്കാർ ആലോചിക്കുന്നു. കോവിഡ് വ്യാപനം വലിയരീതിയിൽ വർധിച്ചുവരുന്നതിന്റെ പശ്ചാത്തലത്തിലാണിത്.\nഇക്കാര്യം മന്ത്രിസഭ ചർച്ചചെയ്യുമെന്നും തീരുമാനം തിരഞ്ഞെടുപ്പു കമ്മ‌ിഷനെ അറിയിക്കുമെന്നും ഗ്രാമവികസന-പഞ്ചായത്തീരാജ് മന്ത്രി കെ.എസ്. ഈശ്വരപ്പ പറഞ്ഞു. മൂന്നരക്കോടിയിലധികം വോട്ടർമാർ വോട്ടുചെയ്യേണ്ട തിരഞ്ഞെടുപ്പാണിത്. നിലവിലുള്ള കോവിഡ് വ്യാപനത്തിന്റെ പശ്ചാത്തലത്തിൽ തിരഞ്ഞെടുപ്പ് നീട്ടിവെക്കണമെന്നാണ് ഉദ്യോഗസ്ഥരുടെ വിലയിരുത്തലെന്നും മന്ത്രി പറഞ്ഞു.\n2016-ലാണ് സംസ്ഥാനത്ത് ജില്ല-താലൂക്ക് പഞ്ചായത്തുകളിലേക്ക് അവസാനം തിരഞ്ഞെടുപ്പു നടന്നത്. അവയുടെ ഭരണസമിതിയുടെ കാലാവധി ഇപ്പോൾ പൂർത്തിയാകുകയാണ്. തിരഞ്ഞെടുപ്പ് നടത്താനായില്ലെങ്കിൽ പഞ്ചായത്തുകളിൽ അഡ്മിനിസ്‌ട്രേറ്ററെ നിയമിക്കേണ്ടിവരും. ഇതിന് നടപടി സ്വീകരിക്കുമെന്നും മന്ത്രി അറിയിച്ചു.\nകോവിഡ് വ്യാപനത്തിനിടെ, കഴിഞ്ഞ ഡിസംബറിൽ സംസ്ഥാനത്തെ ഗ്രാമപ്പഞ്ചായത്തുകളിലേക്ക് തിരഞ്ഞെടുപ്പു നടന്നിരുന്നു. 5762 ഗ്രാമപ്പഞ്ചായത്തുകളിലേക്കായിരുന്നു തിരഞ്ഞെടുപ്പ്. അന്നും തിരഞ്ഞെടുപ്പ് നടത്താനാവില്ലെന്ന് സർക്കാർ നിലപാടെടുത്തതാണ്. പക്ഷേ, തിരഞ്ഞെടുപ്പു നടത്താൻ ഹൈക്കോടതി സംസ്ഥാന തിരഞ്ഞെടുപ്പു കമ്മിഷന് നിർദേശം നൽകുകയായിരുന്നു.


റഹ്‌മത്ത് മൻസിലിൽ ആശ്വാസത്തിന്റെ പെരുന്നാൾ | 24May2020\nറഹ്‌മത്ത് മൻസിലിൽ ആശ്വാസത്തിന്റെ പെരുന്നാൾ\n# പ്രജിത്ത് ചെറുവാഞ്ചേരി\nചെറുവാഞ്ചേരി ചീരാറ്റയിലെ ഷംസുദ്ദീനും കുടുംബവും\nചെറുവാഞ്ചേരി: മനുഷ്യൻ ഒന്നുമല്ലെന്ന് തെളിയിച്ച ദിവസങ്ങളായിരുന്നു തന്റെ ആശുപത്രി ജീവിതമെന്ന് ചീരാറ്റയിലെ ഷംസുദ്ദീനെന്ന 81-കാരൻ പറയുന്നു. സർക്കാരിന്റെയും ആരോഗ്യപ്രവർത്തകരുടെയും അതിരില്ലാത്ത സ്നേഹശുശ്രൂഷയിൽ തനിക്ക് കിട്ടിയത് പുനർജന്മംതന്നെയെന്ന് ഇദ്ദേഹം പറഞ്ഞു.\nകുടുംബത്തിലെ പത്തുപേർക്കും കോവിഡ് ബാധിച്ച കണ്ണൂർ പാട്യം ചെറുവാഞ്ചേരി റഹ്‌മത്ത് മൻസിലിലെ കാരണവരാണ് ഷംസുദ്ദീൻ. മക്കളും കൊച്ചുമക്കളുമായി 16 അംഗങ്ങളുള്ള വലിയ കുടുംബം. സംസ്ഥാനത്ത് ഒരുവീട്ടിൽ ഇത്രയധികംപേർക്ക് കോവിഡ് രോഗബാധയുണ്ടായത് ചെറുവാഞ്ചേരിയിൽ മാത്രമാണ്.\nമാർച്ച് 15-ന് ഷാർജയിൽനിന്നെത്തിയ 20-കാരിയായ വീട്ടമ്മയിൽനിന്ന് സമ്പർക്കത്തിലൂടെയാണ് മറ്റുള്ളവർക്ക് രോഗം പകർന്നത്. പതിനൊന്നുകാരനടക്കം കുടുംബത്തിലെ പത്തുപേരും രണ്ടാഴ്ചയ്ക്കുള്ളിൽ രോഗബാധിതരായി. ഇവർ അഞ്ചരക്കണ്ടി കോവിഡ് ആശുപത്രിയിൽ ആഴ്ചകളോളം ചികിത്സയിലായിരുന്നു. 42 ദിവസത്തിനുശേഷം കഴിഞ്ഞ 17-നാണ് ഷംസുദ്ദീൻ ആശുപത്രി വിട്ടത്. കുടുംബത്തിൽ അവസാനമായി രോഗമുക്തി നേടിയതും ഷംസുദ്ദീനാണ്.\nഇത്തവണ പെരുന്നാൾ സർക്കാർ നിർദേശിക്കുന്ന മാനദണ്ഡം പാലിച്ച് നല്ല രീതിയിൽ ആഘോഷിക്കുമെന്ന് ഇദ്ദേഹം പറയുന്നു. സഹജീവികളോട് കരുണ കാണിക്കാൻ അള്ളാഹു തരുന്ന സന്ദേശമാണ് ഈദുൽ ഫിത്തർ. ഈയവസരത്തിൽ കേരളത്തിൽ ജനിച്ചതിൽ അഭിമാനം കൊള്ളുന്നെന്നും അദ്ദേഹം പറഞ്ഞു.


"ലൈംഗിക ചൂഷണത്തിന് ഇരയായിട്ടുണ്ട്"; ഭാര്യയുടെ വാക്കുകൾ അയാളെ ഞെട്ടിച്ചു; ചെറുപ്പത്തിലേറ്റ പീഡനത്തിന്റെ പേരിൽ ദാമ്പത്യ ജീവിതത്തിൽ ഏറെ പ്രശ്നങ്ങൾ നേരിടേണ്ടി വന്ന ദമ്പതികളുടെ അനുഭവം പങ്കുവച്ച് ഡോ. മനോജ് വെള്ളനാട് - ഇ വാർത്ത | evartha - Dr manoj vellanad facebook post after effect of child abuse\nCitizen Report Crime Facebook Featured Health & Life Style Kerala Latest News Social Buzz Top Stories Women\nകുഞ്ഞുങ്ങൾക്കെതിരെ നടക്കുന്ന ലൈംഗികാതിക്രമ വാർത്തകൾ നമ്മൾ നിരന്തരം കേട്ടു കൊണ്ടിരിക്കുകയാണ്. വീടുകളിൽ വച്ചും ബന്ധുവീടുകളിൽ വച്ചും പൊതു ഇടങ്ങളിൽ വച്ചുമൊക്കെ കുട്ടികൾ ചിലപ്പോൾ ലൈംഗികമായി ദുരുപയോഗം ചെയ്യപ്പെടുന്നുണ്ട്.\nകുഞ്ഞുനാളിൽ നേരിടേണ്ടി വരുന്ന ലൈംഗിക ചൂഷണങ്ങൾ ജീവിതാന്ത്യം വരെയും പലരേയും നിഴൽ പോലെ പിന്തുടരാറുണ്ട്. എല്ലാം മറന്ന് പുതിയ ജീവിതത്തിലേക്ക് കടന്നാലും ആ വേദന കുത്തിനോവിക്കും. ഇത്തരത്തിൽ കുട്ടിക്കാലത്ത് ലൈംഗികമായി ദുരുപയോഗം ചെയ്യപ്പെട്ടതിന്റെ മാനസിക വേദന വിവാഹശേഷവും വിട്ടുമാറാത്ത ഒരു പെൺകുട്ടിയുടെ ദുരനുഭവം പങ്കുവയ്ക്കുകയാണ് ഡോ. മനോജ് വെളളനാട്.\nപകർച്ച വ്യാധിയുണ്ടാകുന്നതിനേക്കാൾ അധികം കുഞ്ഞുങ്ങൾ പീഡിപ്പിക്കപ്പെടുന്നുണ്ട് എന്ന വസ്തുതയും ഡോ. മനോജ് ചൂണ്ടിക്കാട്ടുന്നു. പെൺകുട്ടികൾ മാത്രമല്ല, അതേ അളവിൽ തന്നെ ആൺകുട്ടികളും പീഡനങ്ങൾക്കിരയാവുന്നുണ്ടെന്ന് ഓർമ്മ വേണമെന്നും ഡോ. ഫെയ്സ്ബുക്ക് കുറിപ്പിൽ പറയുന്നു.\nഡോ. മനോജ് വെളളനാടിൻറെ ഫെയ്സ്ബുക്ക് കുറിപ്പ് ;\nഅതിനുത്തരമായി സുഹൃത്ത് തുടർന്നു,\nവളരെ കുഞ്ഞായിരുന്നപ്പോഴാണ്. ഞാൻ നഴ്സറി സ്കൂളിൽ പഠിക്കുമ്പോ. വീട്ടിലെന്തോ പണിക്ക് വന്ന ഒരാൾ അവിടെ പിടിച്ചു. രണ്ടുവട്ടം.. ഭയങ്കര വേദനയായിരുന്നു. ഞാൻ എതിർത്തുനോക്കി. ഞാൻ കുറേ കരഞ്ഞു.. അമ്മയോട് പറയാനും പേടിയായിരുന്നു. അമ്മ എപ്പോഴും വഴക്കു പറയും. തൊട്ടതിനും പിടിച്ചതിനുമൊക്കെ അടിക്കും. ഇത് പറഞ്ഞാലും അടി എനിക്കായിരിക്കും കിട്ടുന്നത്.. അതോണ്ട് ആരോടും പറഞ്ഞില്ല. ആ സംഭവം കഴിഞ്ഞ് കുറച്ചു നാൾ കഴിഞ്ഞപ്പൊ എൻ്റെ വലിയച്ഛന്റെ മോനും.. അന്ന് ഞാൻ LP സ്കൂളിലായി. അയാൾ പിന്നെ പലപ്രാവശ്യം.. ഒരിക്കൽ പെറ്റിക്കോട്ടിൽ രക്തമായി. അതിനുശേഷം രക്തം കണ്ടാൽ തന്നെ പേടിയായിരുന്നു. പിറകിലെപ്പോഴും ആരോ ഫോളോ ചെയ്യുമ്പോലെയൊക്കെ തോന്നും. ആ പേടിയൊക്കെ കല്യാണത്തിന് കുറെ നാൾ മുമ്പ് വരെയും ഉണ്ടായിരുന്നു. അതു മാറിയപ്പൊ ഇതൊക്കെ മറന്നുവെന്നാണ് വിചാരിച്ചത്.. ഇങ്ങനെയൊക്കെ ആവുമെന്ന് ഞാൻ കരുതീല്ല.. ചേട്ടനോട് (Husband) പറഞ്ഞാലെങ്ങനെ എടുക്കുമെന്ന് പേടിച്ചിട്ടാണ് ഇതുവരെ പറയാതിരുന്നത്..\n3. ഇനി മറ്റാരെങ്കിലും ഈ ഭാഗങ്ങളിൽ സ്പർശിച്ചാൽ ഉറക്കെ തന്നെ ‘തൊടരുത്’ ‘ഓടിവരണേ’ ‘രക്ഷിക്കണേ’ എന്നൊക്കെ നിലവിളിക്കാൻ പറയുക. അവിടുന്ന് എത്രയും വേഗം അച്ഛനമ്മമാരുടെയോ അടുത്തറിയാവുന്ന മറ്റാരുടെയെങ്കിലും അടുത്തെത്താൻ പറയണം.\nഈ പീഡോഫീലിക് പെർവർട്ടുകളെ (ഇത് ചെയ്യുന്ന എല്ലാവരും പീഡോഫൈലുകൾ അല്ലാ.. Heterosexuals തന്നെയാണ് ഈ ക്രൈം ചെയ്യുന്നവരിൽ അധികവും) വെറുതെ വിടാൻ പാടില്ലാ. മുകളിൽ പറഞ്ഞ ആ ‘വലിയച്ഛൻ്റെ മകനെ’യും വെറുതെ വിടരുതെന്നാണ് ഞാനവരോട് പറഞ്ഞത്. പക്ഷെ ഇത്ര വർഷങ്ങൾക്കു ശേഷം ഇനിയെന്തു വേണമെന്ന് അവർ തീരുമാനിക്കട്ടെ. എന്തിനും എല്ലാ പിന്തുണയും നമുക്ക് കൊടുക്കാം..\nTopics: child abuse dr manoj vellanad stop child abuse


ബി.ജെ.പിക്കടി; അമുല് ഡയറി തെരഞ്ഞെടുപ്പ് തൂത്തുവാരി കോണ്‍ഗ്രസ്\n'അമുലി'ല് തൂത്തുവാരി കോണ്‍ഗ്രസ്; ഗുജറാത്തില് ബി.ജെ.പിക്ക് തിരിച്ചടി\n'കോണ്‍ഗ്രസിന്‍റെ സ്വീകാര്യതയും ശക്തമായ അടിത്തറയുമാണ് തെരഞ്ഞെടുപ്പ് വിജയത്തിലൂടെ വെളിവാകുന്നത്'\n01 Sep, 2020 at 10:47 AM\nഭരണകക്ഷിയായ ബി.ജെ.പിക്ക് അമുല് ഡയറി (കൈറ ഡിസ്ട്രിക്ട് കോ ഓപറേറ്റീവ് മില്‍ക്ക് പ്രൊഡ്യൂസേഴ്‌സ് യൂണിയന് ലിമിറ്റഡ്) തെരഞ്ഞെടുപ്പില് തിരിച്ചടി. ഡയറക്ടര് ബോര്‍ഡിലേക്ക് നടന്ന തിരഞ്ഞെടുപ്പില് 11 സീറ്റുകളില് 8 സീറ്റിലും കോണ്‍ഗ്രസ് പാനലില് നിന്നുള്ളവര് വിജയിച്ചു.\n12 സീറ്റുകളിലേക്കായിരുന്നു തെരഞ്ഞെടുപ്പ്. ഇതില് ഒരു സീറ്റില് ബി.ജെ.പി നേതാവ് രാംസിങ് പാര്‍മര് എതിരില്ലാതെ തിരഞ്ഞെടുക്കപ്പെട്ടിരുന്നു. രാംസിങ് പാര്‍മര് കോണ്‍ഗ്രസ് എം.എല്.എ രാജേന്ദ്രസിങ് പാര്‍മറുമായി ചേര്‍ന്നുണ്ടാക്കിയ പാനലാണ് വിജയിച്ചത്. അമുല് ഡയറി സൊസൈറ്റി ഡിപ്പാര്‍ട്ട്‌മെന്റ് ക്യാമ്പസില് തിങ്കളാഴ്ചയാണ് വോട്ടെണ്ണല് നടന്നത്.\nഅഞ്ച് വര്‍ഷത്തിന് ശേഷം ശനിയാഴ്ചയായിരുന്നു തെരഞ്ഞെടുപ്പ് നടന്നത്. ബി.ജെ.പി എം.എല്.എ കേസരിസിങ് സോളങ്കി കോണ്‍ഗ്രസ് നേതാവ് സഞ്ജയ് പട്ടേലിനോട് പരാജയപ്പെട്ടു. 2017ലെ നിയമസഭ തെരഞ്ഞെടുപ്പില് സഞ്ജയ് പട്ടേല് കേസരിസിങ് സോളങ്കിയോട് പരാജയപ്പെട്ടിരുന്നു.\nകോണ്‍ഗ്രസിന്റെ ശക്തമായ അടിത്തറയാണ് തെരഞ്ഞെടുപ്പ് വിജയത്തിലൂടെ മനസ്സിലാവുന്നതെന്ന് പ്രസിദ്ധനായ കോണ്‍ഗ്രസ് നേതാവ് ബിമല്‍ഷാ പറഞ്ഞു.\n''കോണ്‍ഗ്രസിന്‍റെ സ്വീകാര്യതയും ശക്തമായ അടിത്തറയുമാണ് തെരഞ്ഞെടുപ്പ് വിജയത്തിലൂടെ വെളിവാകുന്നത്. ജനങ്ങള്‍ക്കായി ഇനിയും ഞങ്ങള് പ്രവര്‍ത്തനം തുടരും'' അദ്ദേഹം പറഞ്ഞു. ശനിയാഴ്ച നടന്ന തിരഞ്ഞെടുപ്പില് 99.71 ശതമാനം പോളിങ്ങ് രേഖപ്പെടുത്തിയിരുന്നു.\n9 അല്‍ഖാഇദ ഭീകരര് അറസ്റ്റില്;3പേര് പിടിയിലായത് എറണാകുളത്ത് നിന്നും


1500 രൂപയ്ക്ക് താഴെ എയര്‍ടെല് എക്സ്ട്രീം, ജിയോ ഫൈബര് പ്ലാനുകള് – Kairali News | Kairali News Live l Latest Malayalam News\n1500 രൂപയ്ക്ക് താഴെ എയര്‍ടെല് എക്സ്ട്രീം, ജിയോ ഫൈബര് പ്ലാനുകള്\n10 ശതമാനം ജിയോ ഓഹരി സ്വന്തമാക്കി ഫെയ്സ്ബുക്ക്; സാങ്കേതിക മേഖലയിലെ ഏറ്റവും വലിയ നേരിട്ടുള്ള വിദേശനിക്ഷേപം\nജിയോ ഫൈബറും എയര്‍ടെല് എക്സ്ട്രീം ഫൈബറും പുതിയ ഓഫറുകളുമായി രംഗത്ത്. ഇരു കമ്ബനികളും മികച്ച പ്ലാനുകള് തന്നെ ഉപയോക്താക്കള്‍ക്ക് നല്‍കുന്നുണ്ട്. വര്‍ക്ക് ഫ്രം ഹോം, വീഡിയോ സ്ട്രീമിങ്, ഓണ്‍ലൈന് ഗെയിമിങ് എന്നിവയെല്ലാം വര്‍ധിച്ച് വരുന്ന കാലത്ത് ബ്രോഡ്ബാന്റ് വ്യവസായവും വികസിക്കുന്നുണ്ട്. ബിഎസ്‌എന്‍എല്ലിന്റെ കുത്തക നിലനില്‍ക്കുന്ന വയേര്‍ഡ് ബ്രോഡ്ബാന്റ് വിപണി ഈ രണ്ട് കമ്ബനികളുമാണ് ഇപ്പോള് പിടിച്ചടക്കുന്നത്.\nജിയോ ഫൈബര് 699 രൂപയ്ക്ക് നല്‍കുന്ന ബ്രോഡ്‌ബാന്‍ഡ് പ്ലാന് 60 എംബിപിഎസ് വേഗതയില് അണ്‍ലിമിറ്റഡ് ഇന്റര്‍നെറ്റ് നല്‍കുന്നു. ജിയോ ആപ്പുകള് ഒഴികെ മറ്റ് ഒടിടി സബ്സ്ക്രിപ്ഷനുകളൊന്നും ഈ പ്ലാന് നല്‍കുന്നില്ല. അണ്‍ലിമിറ്റഡ് കോളിങ് ആനുകൂല്യവും ഈ പ്ലാന് നല്‍കുന്നുണ്ട്. ഈ പ്ലാന് നല്‍കുന്ന വേഗത സാധാരണ നിലയിലുള്ള വര്‍ക്ക് ഫ്രം ഹോം, സ്ട്രീമിങ് ആവശ്യങ്ങള്‍ക്ക് പ്രയോജനപ്പെടുന്നത് തന്നെയാണ്.\nഎയര്‍ടെല് എക്സ്ട്രീമിന്റെ 799 രൂപ ബ്രോഡ്ബാന്‍ഡ് പ്ലാന് 70 എംബിപിഎസ് വരെ വേഗതയില് അണ്‍ലിമിറ്റഡ് ഇന്റര്‍നെറ്റ് നല്‍കുന്നു. എയര്‍ടെല് എക്സ്സ്ട്രീം, വിങ്ക് മ്യൂസിക്, ഷാ അക്കാദമി എന്നിവയിലേക്കുള്ള സബ്സ്ക്രിപ്ഷനും എയര്‍ടെല് ഈ പ്ലാനിനൊപ്പം നല്‍കുന്നുണ്ട്. അണ്‍ലിമിറ്റഡ് കോളിങ് ആനുകൂല്യവും എയര്‍ടെല് തങ്ങളുടെ പ്ലാനിലൂടെ ഉപയോക്താക്കള്‍ക്ക് നല്‍കുന്നു. ഇത് കൂടാതെ നിരവധി ഓഫറുകള് രണ്ട് സേവന ദാതാക്കളും ഉപഭോക്താക്കള്‍ക്ക് നല്‍കുന്നു.\nTags: AirtelJiojio fiber plans


4malayalees - കന്യാചര്‍മ്മ ക്ലിനിക്കുകളില് തിരക്കേറുന്നു, കല്യാണമുറപ്പിച്ച പെണ്‍കുട്ടികള് ഭാവി ജീവിതം സുരക്ഷിതമാക്കാന് കന്യാ ചര്‍മ്മം വച്ച് പിടിപ്പിക്കുന്നുവെന്ന് റിപ്പോര്‍ട്ട്\nകന്യാചര്‍മ്മം വച്ച് പിടിപ്പിക്കുന്നത് വലിയ വ്യവസായമായി മാറുന്നുവെന്ന് റിപ്പോര്‍ട്ട്. ഞെട്ടേണ്ട, ഇന്ത്യയില് നിന്നുളള വാര്‍ത്തയല്ല ഇത്.\nടൂണീഷ്യയിലാണ് കന്യാചര്‍മ്മം വച്ച് പിടിപ്പിക്കുന്ന ക്ലിനിക്കുകളില് തിരക്കേറിയിരിക്കുന്നത്. വിവാഹം ഉറപ്പിച്ച പെണ്‍കുട്ടികളാണ് ഇത്തരം ക്ലിനിക്കുകളെ ആശ്രയിക്കുന്നതെന്നും റിപ്പോര്‍ട്ട് വ്യക്തമാക്കുന്നു. കന്യകയല്ലെന്ന് ഭര്‍ത്താവ് മനസിലാക്കിയാല് അത് വിവാഹ ബന്ധം തകരുന്നതിലേക്ക് നയിക്കാമെന്ന ആശങ്കയാണ് പെണ്‍കുട്ടികളെ ഇതിന് പ്രേരിപ്പിക്കുന്നത്.\nഅതീവ രഹസ്യമായാണ് ഇത്തരം ശസ്ത്രക്രിയകള് നടക്കുന്നത്. അരമണിക്കൂര് മാത്രം മതി ഇത് ചെയ്യാന്. എന്നാല് ഇതിന്റെ ചെലവ് അതിഭീമമാണ്. നാനൂറ് ഡോളറാണ് ചെലവ്.\nടുണീഷ്യയില് വിവാഹ പൂര്‍വ്വ ബന്ധങ്ങള് നിഷിദ്ധമാണ്. ഏതായാലും ഇവിടെയുളള ചര്‍മ്മ ഡോക്ടര്‍മാര് കോളടിച്ചിരിക്കുകയാണ് ഇപ്പോള്. നമ്മുടെ നാട്ടില് ഇതിന് വലിയ പ്രചാരമൊന്നുമില്ലെങ്കിലും ഭാവിയില് എത്താമെന്നും വിദഗ്ദ്ധര് പറയുന്നു.


‘കാണാതായ അവസാന ആളെയും കണ്ടെത്തും വരെ തെരച്ചിൽ തുടരും’\nഉരുൾപൊട്ടൽ നാശം വിതച്ച പ്രദേശങ്ങളിലെ ജനങ്ങളെ മാറ്റി താമസിപ്പിക്കുമെന്ന് അവലോകന യോഗത്തിന് ശേഷം മന്ത്രി വ്യക്തമാക്കി.\n15 Aug, 2019 at 03:23 PM\nഉരുൾപൊട്ടലുണ്ടായ സ്ഥലങ്ങളിലെ ജനങ്ങളെ ഒരുമിച്ചു മാറ്റിപ്പാർപ്പിക്കാനുള്ള സാധ്യത അന്വേഷിക്കുമെന്ന് മന്ത്രി കെ.ടി ജലീൽ. മലപ്പുറത്ത് ചേർന്ന പ്രളയ അവലോകന യോഗത്തിനുശേഷം മാധ്യമങ്ങളോട് സംസാരിക്കുകയായിരുന്നു മന്ത്രി. കവളപ്പാറയിൽ കാണാതായ അവസാന ആളെയും കണ്ടെത്തുന്നതുവരെ തിരച്ചിൽ തുടരുമെന്നും മന്ത്രി പറഞ്ഞു.\nജനപ്രതിനിധികളും ഉദ്യോഗസ്ഥരും യോഗത്തിൽ പങ്കെടുത്തു. പ്രളയബാധിത പ്രദേശങ്ങളിലെ സാഹചര്യവും രക്ഷാ പ്രവർത്തനങ്ങളെ സംബന്ധിച്ച റിപ്പോർട്ടും കലക്ടർ യോഗത്തിൽ അവതരിപ്പിച്ചു. ഏറ്റവും കൂടുതൽ പ്രളയം ബാധിച്ച പ്രദേശങ്ങളിളിലെ ജനപ്രതിനിധികൾ നിർദ്ദേശങ്ങൾ പങ്കുവച്ചു. ഉരുൾപൊട്ടൽ നാശം വിതച്ച പ്രദേശങ്ങളിലെ ജനങ്ങളെ മാറ്റി താമസിപ്പിക്കുമെന്ന് അവലോകന യോഗത്തിന് ശേഷം മന്ത്രി വ്യക്തമാക്കി.\nകഴിഞ്ഞ വർഷത്തെ പ്രളയത്തിന് ശേഷം ഇതുവരെ ചെയ്ത പ്രവർത്തനങ്ങളുടെ പുരോഗതിയും യോഗത്തിൽ ചർച്ച ചെയ്തു. വിവിധ വകുപ്പുകളുടെ ഏകോപനം വഴി സർക്കാർ സഹായം വേഗത്തിലാക്കാനുള്ള നടപടികൾ ഉണ്ടാകണമെന്ന് എന്ന് മന്ത്രി ഉദ്യോഗസ്ഥരോട് നിർദ്ദേശിച്ചു. കളക്ടറുടെ നേതൃത്വത്തിൽ രണ്ടാഴ്ച കൂടുമ്പോൾ ജില്ലാതല അവലോകനയോഗം തുടരാനും തീരുമാനിച്ചിട്ടുണ്ട്.\nKT JaleelKerala Floods 2019Kavalappara


ട്രംപിനെ തള്ളി യൂറോപ്യന് യൂണിയന്; ഇറാന്‍റെ ആണവ നയത്തിനു പിന്തുണ- Defying Donald Trump, European Union leaders commit to Iran nuclear accord\nട്രംപിനെ തള്ളി യൂറോപ്യന് യൂണിയന്; ഇറാന്‍റെ ആണവ നയത്തിനു പിന്തുണ\nഇറാന്‍റെ ആണവനയത്തെ അന്താരാഷ്ട്ര ആണവോർജ്ജ ഏജൻസി എട്ട് തവണ സാക്ഷ്യപ്പെടുത്തിയിട്ടുണ്ട്.\nബ്രസ്സല്‍സ് : അമേരിക്കന് പ്രസിഡന്റ് ഡോണാള്‍ഡ് ട്രംപിന്‍റെ എതിര്‍പ്പുകളെ അവഗണിച്ചുകൊണ്ട് യൂറോപ്യന് യൂണിയനിലെ ഇരുപത്തിയെട്ട് അംഗങ്ങളുടെ നേതാക്കളും ഇറാന് ആണവ കരാറിനെ പിന്തുണച്ചു.\nഇറാന്റെ ആണവ പരിപാടിയെ നിയന്ത്രിക്കുന്ന അന്താരാഷ്ട്ര ഉടമ്പടിക്ക് യൂറോപ്യൻ യൂണിയൻ നേതാക്കൾ സമ്മതം നൽകിയതായി യൂറോപ്യൻ യൂണിയൻ വക്താവ് പ്രെബെൻ ആമാൻ വ്യായാഴ്ച്ച ട്വീറ്റ് ചെയ്തു.\n2015 ലെ കരാര് ആഗോള ആണവ ഭീഷണി കുറയ്ക്കുന്നത്തിനുള്ള ശ്രമങ്ങളുടെ നെടുംതൂണായി വിശേഷിപ്പിച്ച യൂറോപ്യന് യൂണിയന് നേതാക്കള്. കരാറില് നിന്നും മാറി നടക്കുന്നത് ഉത്തരകൊറിയയുടെ ആണവ നയങ്ങള്‍ക്ക് പ്രോത്സാഹനം ആവുന്ന തരത്തില് വിട്ടുവീഴ്ചയാവുമെന്ന് ചിലര് ഭയക്കുന്നുണ്ട്.\nവെള്ളിയാഴ്ച കരാറിന്‍റെ അംഗീകാരം റദ്ദുചെയ്ത ഡോണാള്‍ഡ് ട്രംപ് ഇറാന് അത് ലംഘിക്കുന്നതായി ആരോപിക്കുകയും ക്ഷോഭിച്ചുകൊണ്ട് കരാറിനെ കര്‍ക്കശപ്പെടുത്താന് യുഎസ് കോണ്‍ഗ്രസിനെ നിര്‍ദ്ദേശിക്കുകയും ചെയ്തിരുന്നു.\nTags: Donald Trump, European Union, Iran\n‘സോളാറില് പൊളളിയാലും ഒറ്റക്കെട്ടെന്ന്’ കോണ്‍ഗ്രസ്; ഉമ്മന്‍ചാണ്ടി ജാഗ്രത കാണിച്ചില്ലെന്ന് സുധീരന്


ടുജി സ്പെക്ട്രത്തിൽ ആരോപണ വിധേയയായ നീര റാഡിയയും നികുതി വെട്ടിച്ചവരിൽ | Indian Express Malayalam\nparadise papers nira radia phone tapping row money laundering black money\nമാൾട്ടയിലെ രണ്ട് ഷെൽ കമ്പനികളിലാണ് നീര റാഡിയ തന്റെ പണം നിക്ഷേപിച്ചത്\nNovember 6, 2017 7:52:12 am\nഇന്റർനാഷണൽ കൊളീജിയം ഓഫ് ഇൻവസ്റ്റിഗേറ്റീവ് ജേണലിസ്റ്റിനൊപ്പം ഇന്ത്യൻ എക്സ്‌പ്രസ് കൂടി പങ്കാളികളായ പാരഡൈസ് പേപ്പർ റിപ്പോർട്ടിൽ കോർപ്പറേറ്റ് ഇടനിലക്കാരി നീര റാഡിയയും. കോർപ്പറേറ്റുകൾക്ക് അനുകൂലമായി ഭരണരംഗത്ത് തീരുമാനങ്ങൾ എടുപ്പിച്ചിരുന്ന മാധ്യമപ്രവർത്തകയും കള്ളക്കമ്പനികളുടെ പേരിൽ വിദേശത്ത് പണം നിക്ഷേപിച്ചു.\nമാൾട്ടയിലെ രണ്ട് ഷെൽ കമ്പനികളിലാണ് നീര റാഡിയ തന്റെ പണം നിക്ഷേപിച്ചിരിക്കുന്നത്. ഏപ്രിൽ 2012 മുതൽ സൂസ് ലാ വാലറ്റ് എന്ന കമ്പനിയുടെ ഡയറക്ടറാണ് നീര റാഡിയ എന്ന് രേഖകൾ വ്യക്തമാക്കുന്നു. 2011 ഓഗസ്റ്റ് മുതൽ പെഗാസസ് ഇന്റർനാഷണൽ അഡ്വൈസേർസ് ലിമിറ്റഡ് എന്ന ഷെൽ കമ്പനിയുടെയും ഡയറക്ടറാണ് ഇവർ.\n2014 ൽ സ്യൂസ് ലാ വാലറ്റിന്റെ ഡയറക്ടർ ബോർഡിൽ നിന്ന് റാഡിയയെ ഒഴിവാക്കിയതായും ഇതേ വർഷം തന്നെ പെഗാസസിന്റെ ഡയറക്ടർ ബോർഡിൽ നിന്ന് നീര റാഡിയ രാജിവച്ചതായും രേഖകൾ വ്യക്തമാക്കുന്നു.\nപെഗാസസിന്റെ പേര് പിന്നീട് എസ്എൽവി എഫ്‌ജി ടെക്നോപോളോ എന്നാക്കി മാറ്റി. സ്യൂസ് ലാ വാലറ്റിനെ ആദ്യം പെഗാസസ് മാനേജ്മെന്റ് സർവ്വീസ് എന്ന പേരിലേക്കും പിന്നീട് 2015 നവംബറിൽ സ്യൂസ് ഹോൾഡിംഗ്സ് ലിമിറ്റഡ് എന്ന പേരിലേക്കും മാറ്റി.\nWeb Title: Paradise papers nira radia phone tapping row money laundering black money\nഅമേരിക്കയിലെ ടെക്സസിൽ വെടിവയ്പ്; 27 പേർ കൊല്ലപ്പെട്ടു


Previous Article യൂറോപ്യന് രാജ്യങ്ങളിക്കേ് വിസാ വേണ്ടാത്തവര്‍ക്ക് മുന്‍കൂര് പ്രവേശനാനുമതി വരുന്നു\nNext Article ട്രംപിന്റെ വിജയത്തിനു പിന്നാലെ വംശീയാക്രമണം പെരുകുന്നു; വിദ്യാര്‍ഥിനിയുടെ ഹിജാബ് സഹപാഠി വലിച്ചൂരി\nവൃദ്ധയുടെ നഗ്നഫോട്ടോ നവാഗതനായ ഫോട്ടോഗ്രാഫര്‍ക്ക് സമ്മാനിച്ചത് മഹത്തരമായ ഫോട്ടോഗ്രാഫി പുരസ്ക്കാരം. 83 കാരിയെ നഗ്ന മോഡലാക്കി ചമച്ച സൃഷ്ടിക്ക് ഫ്രീലാന്‍സ് ഫോട്ടോഗ്രാഫര് ജോഷ് റെഡ്മാന് എന്ന 32 കാരന് കിട്ടിയത് നാഷണല് പോര്‍ട്രെയ്റ്റ് ഗാലറി പ്രൈസ് ആയിരുന്നു. 5000 പൗണ്ടായിരുന്നു സമ്മാനത്തുക. ഫ്രാന്‍സിസ് എന്ന പേരില് ജോണ് കോബാള് എന്ന വൃദ്ധയെയാണ് ഇയാള് മോഡലാക്കിയത്.\nഅടുത്തിടെയാണ് മോഡലിംഗ് ഏജന്‍സിയില് റെഡ്മാന് ഫേസ്ബുക്കിലൂടെ പങ്കാളിയായത്.\n83 ാം വയസ്സില് മോഡലിംഗ് രംഗത്ത് പ്രവേശിച്ച ജോണിന്റെ ആദ്യ ഗൗരവതരമായ ഫോട്ടോഷൂട്ട് തന്നെ പുരസ്ക്കാരത്തില് കലാശിക്കുകയായിരുന്നു. ഫോട്ടോ ഷൂട്ടിന്റെ മൂന്ന് മണിക്കൂറുകള് ഭര്‍ത്താവിനെ കുറിച്ചും യുദ്ധത്തെ കുറിച്ചും തന്റെ ടൈപ്പിസ്റ്റായുള്ള ജീവിതത്തെക്കുറിച്ചും മകള് ടിനേകയെ കുറിച്ചും ആയിരുന്നു സംസാരിച്ചിരുന്നതെന്ന് റെഡ്മാന് പറഞ്ഞു.\n2012 വരെ ശില്‍പ്പിയായി അറിയപ്പെട്ട റെഡ്മാന് ശില്‍പ്പങ്ങള് വിറ്റാണ് ക്യാമറ വാങ്ങിയത്. സമ്മാനനേട്ടം റെഡ്മാനെ ടെയ്ലര് വെസ്സിംഗ് ഫോട്ടോഗ്രാഫിക് പോര്‍ട്രെറ്റ് പ്രൈസ് എക്സിബിഷനിലും ഇടം സമ്മാനിച്ചു. അതേസമയം ടെയ്ലര് വെസ്സിംഗ് ഫോട്ടോഗ്രാഫിക് പോര്‍ട്രയറ്റ് സമ്മാനമായ 15,000 പൗണ്ട് ലഭിച്ചത് സ്കൂള് യൂണിഫോമില് നില്‍ക്കുന്ന 18 കാരിയുടെ ചിത്രം പകര്‍ത്തിയ സ്വിസ്സ് ഇറ്റാലിയന് ഫോട്ടോഗ്രാഫര് ക്ളോഡിയോ റസാനോയ്ക്കാണ്. 1993 മുതല് തുടങ്ങിയ ഫോട്ടോഗ്രാഫി മത്സരത്തില് 61 രാജ്യങ്ങളില് നിന്നും 4300 എന്‍ട്രിയില് നിന്നുമാണ് പുരസ്ക്കാര ജേതാവിനെ തെരഞ്ഞെടുത്തത്.


ജോളി തന്നെ പലതവണ ക്രൂരമായി ഉപദ്രവിച്ചിരുന്നു: മരിച്ച സിലിയുടെ മകന്റെ ഞെട്ടിക്കുന്ന മൊഴി | Malayalam UK\nOctober 20 11:19 2019 by News Desk 6\tPrint This Article\nകൂടത്തായി കൊലപാതക പരമ്പരയിൽ പ്രതി ജോളിക്കെതിരെ സിലിയുടെ മകന്റെ മൊഴി. സിലിയുടെ മരണശേഷം ജോളി പലതവണ ഉപദ്രവിച്ചിരുന്നു. അപരിചിതനെപോലെയാണ് വീട്ടിൽ കഴിഞ്ഞിരുന്നത്. ജോളി നൽകിയ വെള്ളം കുടിച്ചതിന് ശേഷമാണ് സിലി കുഴഞ്ഞു വീണതെന്നും മകൻ മൊഴി നൽകി.\nസിലിയുടെ കൊലപാതകത്തിന് പിന്നിൽ ജോളി തന്നെയാണെന്ന് തെളിയിക്കുന്നതാണ് സിലിയുടെ മകന്റെ മൊഴി. ശനിയാഴ്ചയാണ് പൊലീസ് സിലിയുടെ മകന്റെ മൊഴിയെടുത്തത്. അതേസമയം, ജോളിക്ക് സയനൈഡ് ലഭിച്ചത് കോയമ്പത്തൂരിൽ നിന്നാണെന്ന് വ്യക്തമായിട്ടുണ്ട്. കോയമ്പത്തൂരിൽ പ്രജികുമാറിന് സയനൈഡ് നൽകിയ സത്യന്റെ മൊഴി അന്വേഷണ സംഘം രേഖപ്പെടുത്തി.\nഇന്നലെയാണ് സിലിയുടെ മകന്റെ മൊഴി അന്വേഷണ സംഘം രേഖപ്പെടുത്തിയത്. കൂടത്തായി കൊലപാതക പരമ്ബരയിലെ രണ്ടാമത്തെ കേസായിട്ടാണ് സിലിയുടെ കൊലപാതകം പൊലീസ് അന്വേഷിക്കുന്നത്. ഈ കേസിൽ പ്രതി ജോളി ജോസഫിന്റെ അറസ്റ്റ് പൊലീസ് കഴിഞ്ഞ ദിവസം രേഖപ്പെടുത്തിയിരുന്നു. ജോളിയുടെ രണ്ടാം ഭർത്താവ് ഷാജുവിന്റെ ആദ്യ ഭാര്യയാണ് സിലി.\nതാമരശ്ശേരിയിലെ ഒരു സ്വകാര്യ ദന്താശുപത്രിയിൽ വെച്ച് ജോളി സയനൈഡ് നൽകി സിലിയെ കൊലപ്പെടുത്തിയെന്നാണ് കേസ്. വടകര തീരദേശ പൊലീസ് സ്റ്റേഷൻ സി.ഐ ബി.കെ സിജുവിന്റെ നേതൃത്വത്തിലുള്ള പ്രത്യേക സംഘമാണ് സിലി വധക്കേസ് അന്വേഷിക്കുന്നത്. റോയ് വധക്കേസ് പ്രതികളായ ജോളി, എം.എസ് മാത്യു എന്നിവരാണ് സിലി വധക്കേസിലും ഒന്നും രണ്ടും പ്രതികൾ.\nഅതേസമയം കൂടത്തായി കേസിലെ ജോളിയുൾപ്പെടെ മൂന്ന് പ്രതികളുടെ ജാമ്യാപേക്ഷ താമരശ്ശേരി മജിസ്ട്രേറ്റ് കോടതി ഇന്നലെ തള്ളിയിരുന്നു. പ്രതികളുടെ റിമാൻഡ്കാലാവധി നവംബർ രണ്ടുവരെ നീട്ടി.


തടി ഒട്ടും കുറയില്ലെന്നു ചിന്തിക്കുന്നവർ അറിയണം സൂര്യ 12 കിലോ കുറച്ച കഥ | Weight loss tips | Weight loss | Workout\nതടി ഒട്ടും കുറയില്ലെന്നു ചിന്തിക്കുന്നവർ അറിയണം സൂര്യ 12 കിലോ കുറച്ച കഥ\nരേഖ അഭിലാഷ് November 20, 2019 05:28 PM IST\nസൂര്യ തടി കുറയ്ക്കുന്നതിനു മുൻപും(ഇടത്) ശേഷവും\nകുട്ടിക്കാലം മുതലേ അത്യാവശ്യം വണ്ണമുള്ള കുട്ടി, ഒരിക്കൽപ്പോലും താൻ ഒരു തടിച്ചി ആണെന്ന് തോന്നാത്ത ഒരാൾ. കല്യാണം കഴിഞ്ഞ് ഒരു കുട്ടിയുമായി കുട്ടിക്ക് എട്ടു വയസ്സുമായി കഴിഞ്ഞപ്പോൾ ഒരു സംശയം തടി കുറച്ചധികം കൂടുതൽ അല്ലേ എന്ന്. ആദ്യം ഭർത്താവിനോടും പിന്നെ അമ്മയോടും ചോദിച്ചെങ്കിലും ഏയ് വല്യ കുഴപ്പമൊന്നുമില്ലല്ലോ എന്ന മറുപടി. എങ്കിലും വീണ്ടും വീണ്ടും ആ ഫോട്ടോ കണ്ടപ്പോൾ, അതിൽ ഏറ്റവും തടിച്ചി താനാണെന്ന് ബോധ്യപ്പെട്ടപ്പോൾ മുൻപിൻ നോക്കാതെ അങ്ങ് ഇറങ്ങിതിരിക്കയാരുന്നു കൊച്ചി വൈറ്റില സ്വദേശിയും രവിപുരത്ത് ആർക്കിടെക്ടുമായ സൂര്യ. വണ്ണം കുറയ്ക്കണമെന്ന ബോധോദയം എപ്പോഴാണ് ഉണ്ടായതെന്നും എങ്ങനെയാണ് താൻ 12 കിലോ കുറച്ചതെന്നും പറയുകയാണ് സൂര്യ.\nചിലർ പറയാറില്ലേ പച്ചവെള്ളം കുടിച്ചാലും വണ്ണം വയ്ക്കുമെന്ന്. എന്റെ കാര്യത്തിലും അതാണു സത്യം. സ്കൂൾ കാലഘട്ടം മുതലേ അത്യാവശ്യം തടിയുള്ള കൂട്ടത്തിലായിരുന്നു ഞാനും. ആദ്യം മുതലേ എന്നെ അങ്ങനെ കാണുന്നതു കൊണ്ടാകാം ബോഡി ഷെയ്മിങ് പോലുള്ള സംഭവങ്ങളൊന്നും കൂട്ടുകാരിൽ നിന്നോ ബന്ധുക്കളിൽ നിന്നോ ഒന്നും ഉണ്ടായിട്ടില്ല. അതുകൊണ്ടുകൂടിയാകാം എന്റെ ശരീരത്തെക്കുറിച്ച് ഞാൻ ഒട്ടും ബോധവതിയേ അല്ലായിരുന്നു.\nപഠനമൊക്കെ കഴിഞ്ഞ് കല്യാണം കഴിഞ്ഞെങ്കിലും ആരുംതന്നെ തടി കൂടുതലാണ് എന്നു പറഞ്ഞിട്ടുമില്ല. ഈ അടുത്തകാലത്ത് ഭർത്താവ് പ്രശാന്തിന്റെ സഹോദരന്റെ കല്യാണമായിരുന്നു. ആ വിവാഹആൽബത്തിൽ സാരി ഉടുത്ത് ഫോട്ടോ കണ്ടപ്പോഴാണ് എനിക്ക് എന്നെക്കുറിച്ച് അൽപം ബോധം ഉണ്ടായത്. ആകപ്പാടെ ഒരു വീപ്പലുക്ക്. ഗ്രൂപ്പ്ഫോട്ടോകളിലൊക്കെ കുറച്ചു തടി കൂടുതൽ അല്ലേ എന്നൊരു സംശയം. പിന്നെ എന്തായാലും ഒന്നു കുറച്ചു നോക്കാമെന്ന തീരുമാനമെടുത്തു.\nആദ്യം കുറച്ചു ഡയറ്റിങ്ങൊക്കെ ചെയ്തുനോക്കിയെങ്കിലും ഒന്നും അങ്ങോട്ട് വിജയിച്ചില്ല. ഇതെന്റെ ജൻമസിദ്ധമായിരിക്കുമെന്ന് കരുതി ഇരിക്കുമ്പോഴാണ് മനോരമ ഓൺലൈനിൽത്തന്നെ തടി കുറച്ചവരെക്കുറിച്ചുള്ള ആർട്ടിക്കിൾ കാണുന്നത്. ഒരു ഫിറ്റ്നസ് ആൻഡ് ഫാറ്റ്ലോസ് ഗ്രൂപ്പിൽ ചേർന്ന് ശരീരഭാരം കുറച്ചവരായിരുന്നു അവർ. അതു വായിച്ചപ്പോൾ എനിക്കും കുറയ്ക്കാൻ സാധിച്ചാലോ എന്ന ഒരു സംശയം. എന്തായാലും ഒന്നു ചേർന്നു നോക്കാമെന്നു കരുതി.\nആ സമയത്ത് 73 കിലോയായിരുന്നു എന്റെ ശരീരഭാരം. ആകെ ഉയരം അഞ്ചടിയുമാണ്. ഈ സമയത്ത് ഉപ്പൂറ്റി വേദനയും നന്നായി ഉണ്ടായിരുന്നു. 73–ൽ നിന്ന് ഒരു അര കിലോ കുറഞ്ഞാൽതന്നെ ഞാൻ ഹാപ്പി എന്ന ഫീലിങ് ആയിരുന്നു എനിക്ക്. കാരണം ഇതൊട്ടും കുറയ്ക്കാൻ കഴിയില്ലെന്ന ധാരണയിലാണല്ലോ ഞാൻ പൊയ്ക്കൊണ്ടിരുന്നത്.\nഗ്രൂപ്പിൽ നൽകുന്ന ഡയറ്റും വർക്ക്ഒട്ടുമെല്ലാം കൃത്യമായി പിന്തുടർന്നു. ആദ്യത്തെ ഒരു മാസം കഴിഞ്ഞ് വെയ്റ്റ് നോക്കിയപ്പോൾ രണ്ടു കിലോ കുറഞ്ഞു. അതു കണ്ടപ്പോൾ ഇരട്ടി ആവേശമായി. അങ്ങനെ മൂന്നു മാസമായപ്പോഴേക്കും ആറു കിലോ കുറച്ചു. നാലാം മാസമായപ്പോഴേക്കും നല്ല രീതിയിലുള്ള മാറ്റമായി. കാണുന്നവരൊക്കെ ചോദിച്ചുതുടങ്ങി മെലിഞ്ഞുതുടങ്ങിയല്ലോ എന്നൊക്കെ. ഇപ്പോൾ ആറു മാസമായപ്പോഴേക്കും 12 കിലോയോളം കുറഞ്ഞിട്ടുണ്ട്.\nആദ്യമൊക്കെ എന്റെ കഷ്ടപ്പാടു കാണുമ്പോൾ ഭർത്താവും അമ്മയും പറയുമായിരുന്നു നിനക്ക് അമിതവണ്ണമൊന്നുമില്ല. ഇതിന്റെ ഒന്നും ആവശ്യമില്ലാന്നൊക്കെ. ചോറൊക്കെ അളവു കുറച്ചെടുത്ത് കഴിക്കുമ്പോള് അമ്മയ്ക്കു സംശയം ഇവളുടെ വിശപ്പു മാറുമോയെന്ന്. എന്നാൽ പച്ചക്കറികളും മീനുമെല്ലാം കൂടുതൽ കഴിക്കുന്നതു കണ്ടപ്പോൾ അമ്മയ്ക്ക് ആശ്വാസമായി.\nഗ്രൂപ്പിൽ പറയുന്നതനുരിച്ച് ഓരോ ദിവസവും വേണ്ട കാലറി കണക്കാക്കിയാണ് ഡയറ്റ് നിശ്ചയിച്ചിരുന്നത്. ഒരു ദിവസം വേണ്ട പ്രോട്ടീനും ന്യൂട്രിയന്റ്സും കിട്ടുന്നുണ്ടെന്ന് ഉറപ്പാക്കാനും സാധിച്ചിരുന്നു. ആദ്യമൊക്കെ എന്റെ ഈ കഷ്ടപ്പാടു കാണുമ്പോൾ നിരുത്സാഹപ്പെടുത്താൻ ശ്രമിച്ച ഭർത്താവായിരുന്നു പിന്നീട് എനിക്ക് ആവശ്യമുള്ള പ്രോട്ടീനു വേണ്ടി ചിക്കനും മീനും ഉൾപ്പടെയുള്ള സാധനങ്ങൾ വാങ്ങാൻ മുന്നിൽ നിന്നത്. ഓഫീസ് വിട്ട് വീട്ടിൽവന്ന ശേഷം വർക്ക്ഔട്ട് ചെയ്തു വിയർക്കുന്ന എന്നെക്കണ്ട് അമ്മായിഅമ്മയും പറഞ്ഞു ഇതൊന്നും വേണ്ട. ഇപ്പോൾ ആരാ നിനക്കു തടി കൂടുതലാന്നു പറഞ്ഞെ എന്നൊക്കെ. എന്നാൽ ഫലം കണ്ടു തുടങ്ങിയപ്പോൾ ഏറ്റവുമധികം പ്രാത്സാഹനം തന്നതും അമ്മതന്നെ.\nസത്യം പറഞ്ഞാൽ ഈ ഗ്രൂപ്പിൽ ചേരുന്നതിനു മുൻപ് വീണ്ടും വണ്ണം വയ്ക്കുമോ എന്നുള്ള ഭയംകൊണ്ട് അധിക ഭക്ഷണം കഴിച്ചിരുന്നില്ല. ഇതിൽ ചേർന്നു കഴിഞ്ഞപ്പോഴാണ് നന്നായി ഭക്ഷണം കഴിക്കാൻ തുടങ്ങിയതെന്നു പറയാം. പച്ചക്കറികളും പഴങ്ങളുമൊക്കെ കൂടുതൽ കഴിച്ചു തുടങ്ങിയപ്പോൾ കോൺസ്റ്റിപേഷൻ പോലുള്ള പ്രശ്നങ്ങളും മാറിക്കിട്ടി. മൊത്തത്തിലുള്ള ലൈഫ്സ്റ്റൈലേ മാറിപ്പോയി. ഹെൽത്തിയായുള്ള ആഹാരത്തെക്കുറിച്ച് ഒരു ബോധവുമുണ്ടായി.\nഓട്സ് കൊണ്ടുള്ള പുട്ട്, കടല, പയർ, നാലു മുട്ടയുടെ വെള്ളയും പച്ചക്കറിയുമൊക്കെ ചേർത്തുള്ള ഓംലറ്റ് ഒക്കെയായിരുന്നു പ്രാതൽ. പാൽചായ കുടി ഉപേക്ഷിച്ചു. വ്യായാമം ചെയ്യുന്നതിനാൽ പ്രോട്ടീൻ ഷെയ്ക്ക് കുടിക്കും. ഉച്ചയ്ക്കു കഴിക്കുന്ന ചോറിന്റെ അളവു കുറച്ചു. പകരം മീനും പച്ചക്കറികളും കൂടുതലായി ഉൾപ്പെടുത്തി. രാത്രി മിക്കപ്പോഴും ചിക്കനും ഒരു ചപ്പാത്തിയുമായിരുന്നു. അല്ലെങ്കിൽ ട്യൂണ സാലഡ്, സോയ ചങ്ക്സ് എന്നിവയായിരുന്നു.\nരാവിലെ അര മണിക്കൂർ HIIT വർക്ക്ഔട്ട്, രാത്രി ഭക്ഷണശേഷം ഒരു മണിക്കൂർ കഴിഞ്ഞ് വെയ്റ്റ് ട്രെയിനിങ് വ്യായാമങ്ങളും ചെയ്തു. ഡംബെല്ലും റസിസ്റ്റന്റ് ബാൻഡും ഉപയോഗിച്ച് വീട്ടിൽത്തന്നെയായിരുന്നു ഇവയൊക്കെ ചെയ്തത്. വ്യായമശേഷം പ്രോട്ടീൻ പൗഡറും ഒരു ഗ്ലാസ്സ്പാലും കുടിക്കും.\nനന്നായി ചൂടാകുന്ന ശരീരപ്രകൃതമായിരുന്നു എനിക്ക്. രാത്രി ഉറക്കമൊക്കെ അതുകാരണം പ്രയാസമായിരുന്നു. ഭാരം കുറഞ്ഞുതുടങ്ങിയതോടെ ഈ പ്രശ്നം മാറിക്കിട്ടി. അതുപോലെ കോൺസ്റ്റിപേഷൻ പ്രശ്നവും ഉപ്പൂറ്റിവേദനയുമെല്ലാം പൂർണമായും മാറി.\n"സൂര്യയുടെ അനിയത്തി ആണോ, ബോഡി നല്ല ഫിറ്റ് ആയല്ലോ, നല്ല ബോഡി ഷെയ്പ്പ് ആയി".. എന്നു തുടങ്ങി കോംപ്ലിമെന്റ്സുകളും ഇപ്പോൾ കിട്ടുന്നുണ്ട്. ശരീരഭാരം കുറഞ്ഞതിനെക്കാളുപരി നല്ലൊരു ഹെൽത്തി ലൈഫ്സ്റ്റൈൽ പിന്തുടരാൻ സാധിക്കുന്നതിൽ ഏറെ സന്തോഷം.\nEnglish summary: Weightloss tips of Surya Prasanth


E Harikumar - ഓരോരുത്തർക്ക് ഓരോ ജീവിതം - ഇ. ഹരികുമാര് എഴുതിയ ചെറുകഥ\nനാലോ അഞ്ചോ വയസ്സിലാണ് രമ അച്ഛനെക്കുറിച്ച് ചോദിച്ചത്. എല്ലാവർക്കും അച്ഛനുണ്ടാവണമെന്ന അറിവ് അവൾ പുതുതായി സ്‌കൂളിൽനിന്നു സമ്പാദിച്ചതാണ്. മുട്ടുകുത്തിയിരുന്ന് അവളുടെ ഉടുപ്പ് അഴിച്ചു കൊടുക്കുന്ന അമ്മ പറഞ്ഞു.\n'അതെ മോളെ, മോക്കും ഒരച്ഛന്ണ്ട്.'\nകുറച്ചുനേരത്തെ മൗനത്തിനുശേഷം അമ്മ പറഞ്ഞു. 'ഓരോരുത്തർക്ക് ഓരോ ജീവിതംണ്ട് മോളെ. നമ്ക്ക് ആ ജീവിതേ ജീവിക്കാൻ പറ്റൂ.'\n'എന്നാന്റച്ഛൻ വര്വാ അമ്മേ?'\n'എന്താ മോള് പറയണത് അമ്മാള്വോ?'\n'എന്നാന്റച്ഛൻ വര്വാ ആന്റീ?'\n'മോളടെ അച്ഛൻ മോളടെ കല്യാണത്തിന് വരും, പോരെ?'\n'രമേടെ അച്ഛൻ പിന്നെ വന്നിട്ടേയില്ലേ?'\n'ഞാൻ ഇതൊക്കെ ചോദിക്കണതില് വെഷമൊണ്ടോ?'\n'ഇല്ല, സുരേന്ദ്രന് എന്തും ചോദിക്കാനുള്ള അധികാരംണ്ടല്ലോ.' ഇടത്തെ കയ്യിലെ മോതിരവിരലിൽ നിശ്ചയദിവസം അയാൾ അണിയിച്ച കല്യാണമോതിരം ഉയർത്തിക്കാട്ടി രമ പറഞ്ഞു.\n'കഴിഞ്ഞ ഒരു മാസായിട്ട് എനിക്ക് ആ വിശ്വാസം വന്നിട്ട്ണ്ട്, രമ്യോട് എന്തു വേണമെങ്കിലും സംസാരിക്കാംന്ന്.'\n'എന്റെ ഒരു സ്‌നേഹിതൻ നിങ്ങടെ അടുത്താണ് താമസിക്കണത്. ബിജു. അറിയോ?'\n'ഒരു താടിയുള്ള പയ്യൻ, ബൈക്കോടിച്ചു പോവാറ്ണ്ട്?'\n'അതെ അവൻതന്നെ. നിങ്ങളെപ്പറ്റി ആ ഭാഗത്ത് പറഞ്ഞുകേൾക്കണ കുറേ കാര്യങ്ങള് അവൻ പറയാറ്ണ്ട്. എന്താ നിനക്ക് ഇത്രയധികം ശത്രുക്കളുണ്ടാവാൻ കാരണം?'\n'ശര്യാണ്, എനിക്ക് ധാരാളം ശത്രുക്കളുണ്ട്. കാരണം പലതാണ്. ആന്റിയ്ക്ക് മക്കളില്ല എന്നതിൽ സന്തോഷിച്ചിരുന്ന കൊറേ ബന്ധുക്കളുണ്ട്. ആന്റിടെ സ്വത്തിൽ കണ്ണുംവച്ച് കൊതിച്ചിരുന്ന കുറേപേർ. ആന്റീടെ സ്വത്ത്ന്ന് പറഞ്ഞാൽ കുറച്ചൊന്നുമല്ല ഉള്ളത്. ഇന്നത്തെ നെല വച്ചുനോക്കിയാൽ പത്തറുപതു ലക്ഷത്തിന്റെ മൊതല്ണ്ട്. എന്നെ ദത്തെടുത്തതോടുകൂടി അവര്‌ടെ അവസരൊക്കെ നഷ്ടപ്പെട്ടിരിക്ക്യാണ്. വെഷമല്ല്യാതിരിക്ക്യോ? അതും ഒരു ജോലിക്കാരിടെ മകളെ. ആട്ടെ എന്തൊക്കെയാണ് എന്നെപ്പറ്റി പറയണത്?'\n'അതൊക്ക പോട്ടെ, കാണാൻ കൊള്ളാവുന്ന ഒരു പെൺകുട്ടിയെപ്പറ്റി കഥകളുണ്ടാക്കാൻ ആളുകള് മെനക്കെട്ടിരിക്ക്യാണ്. ബിജുവിന് ആ പരിസരം മുഴുവൻ അറിയാം. ഏതെങ്കിലും ഒരു പെൺകുട്ടി വഴിപിഴച്ചു നടക്ക്വാണെങ്കില് അവനറിയും. നിന്നെപ്പറ്റി അവൻ പറഞ്ഞതെന്താന്നറിയോ? നീ ഒന്നും ആലോചിക്കണ്ട, നല്ല കുട്ട്യാണ്, സമ്മതം മൂളിക്കോന്ന്. ഞാൻ പറയാൻ പോണത് അതൊന്നും അല്ല. ശങ്കരൻ അങ്കിളാണ് നിന്റെ അച്ഛൻന്ന് ഒരു സംസാരംണ്ട്. നിനക്കതറിയുമോ?'\n'എനിക്കറിയാം. പാവം, എന്തൊരു സാത്വികനായ മനുഷ്യനാണെന്നോ അങ്കിൾ! സാവിത്രി ആന്റിയെയല്ലാതെ മറ്റൊരു സ്ത്രീയെ അദ്ദേഹം തൊട്ടിട്ട്ണ്ടാവില്ല. എനിക്ക് എന്റെ സ്വന്തം അച്ഛനേക്കാൾ മമത ഈ മനുഷ്യനോടാണ്. എനിക്കൊരു ജീവിതം തന്നത് ഈ അങ്കിളും ആന്റിയുമാണ്. പക്ഷേ എന്റെ കല്യാണത്തിന് എന്റെ ശരിക്കുള്ള അച്ഛൻ എങ്ങിനെയെങ്കിലും വന്നുചേരണമെന്നുണ്ട്. ആൾക്കാരുടെ വാ മൂടാനെങ്കിലും. അതുകൊണ്ടാണ് നമ്മുടെ നിശ്ചയത്തിന്റ ഫോട്ടോ പത്രത്തിൽ കൊടുക്കണമെന്ന് ഞാൻ പറഞ്ഞത്. അതു കണ്ടിട്ടെങ്കിലും.......' രമയുടെ കണ്ണുകൾ ഈറനായി.\n'ഞാൻ നിന്നെ വേദനിപ്പിച്ചോ?'\n'ഇല്ല സുരേന്ദ്രൻ. ശരിക്കു പറഞ്ഞാൽ ഇങ്ങിനെ ഓരോന്ന് ചോദിക്കുന്നത് എനിക്കിഷ്ടാണ്. ഒന്നും മനസ്സിൽ വയ്ക്കാത്ത സംസാരം. ഞാൻ ഭാഗ്യം ചെയ്തവളാണ്.'\n'ഇനി ഞാൻ ഇവിടെ നില്ക്കണത് ശര്യല്ല. ഞാൻ പൊയ്‌ക്കോട്ടെ.'\n'അമ്മാളുവിന് പോകാൻ എത്ര വീടുകള്ണ്ട്?' സാവിത്രിയമ്മ ചോദിച്ചു.\n'പോകാൻ.......? എവിടെയെങ്കിലും വീട്ടുപണി കിട്ടില്ലേ?'\n'അത് ഇവിടെ ചെയ്താൽ പോരെ. ഞാൻ അമ്മാളൂന്റെ മോളെ വേണംന്നേ പറഞ്ഞിട്ടുള്ളു. അമ്മാളൂനെ ഇനി കണ്ടുപോവര്ത്‌ന്നൊന്നും പറഞ്ഞിട്ടില്ല. ഞാൻ അമ്മാളൂന്റെ ആരാണ്?'\n'എനിക്കൊരു ചേച്ചീടെ മാതിര്യേ തോന്നീട്ടുള്ളു.'\n'എനിക്ക് അമ്മാളു ഒരനുജത്തിയാണ്. ഞങ്ങടെ ഭാഗ്യക്കേടോണ്ട് കുട്ടികളൊന്നുംണ്ടായില്ല. രമയാണെങ്കില് ഈ വീട്ടില് പെറ്റുവീണ കുട്ടിയാണ്. അവളോട്ള്ള കൊതീം, പിന്നെ അവള്‌ടെ ഭാവിം ഒക്കെ ഓർത്തിട്ടാ ഞങ്ങള് അവളെ ദത്തെടുക്കാംന്ന് പറഞ്ഞത്. അല്ലാതെ മോളെ അമ്മാളൂന്റെ അട്ത്ത്ന്ന് തട്ടിപ്പറിക്കാനല്ല. അവൾക്ക് രണ്ടമ്മമാര്ണ്ട്ന്ന് കണക്കാക്ക്യാ മതി.'\n'നീ കുറച്ചുനേരായിട്ട് എവിട്യായിരുന്നു?' സുരേന്ദ്രൻ ചോദിച്ചു. അവൾ ചിരിച്ചു. ശരിയാണ്, ഞാൻ കുറേ ദൂരം നടന്നു, എന്റെ ഭൂതകാലത്തിന്റെ അകലങ്ങളിൽ.\n'ഞാനേയ്, എന്തൊക്ക്യോ ആലോചിക്ക്യായിരുന്നു. എന്റെ രണ്ട് അമ്മമാരെപ്പറ്റി. എത്ര നല്ലവരാണവർ! എന്റെ അമ്മ എനിക്കുവേണ്ടി വളരെയധികം ത്യാഗം സഹിച്ചിരിക്കുണു.'\n'നമുക്കൊരു കാര്യം ചെയ്യാം.' സുരേന്ദ്രൻ പറഞ്ഞു. 'കല്യാണം കഴിഞ്ഞ് ചെന്നൈയില് പോകുമ്പോ അമ്മയേം കൂട്ടാം.'\n'അയ്യോ, അതിപ്പൊ വേണ്ട. എന്റെ മറ്റെ അമ്മയ്ക്ക് വയസ്സായിരിക്കുണു. ആന്റിക്ക് ഇപ്പോ അറുപത്തിരണ്ടാണ്. അങ്കിളിന് എഴുപതും. ഈ സമയത്ത് അവർക്ക് ഒരു തൊണ ആവശ്യാണ്. അങ്കിളിന്റീം ആന്റിടീം കാലം കഴിഞ്ഞിട്ട് നമുക്കതൊക്കെ ആലോചിക്കാം.'\n'ഞാൻ നാളെ ചെന്നൈയിലേയ്ക്കു പോണു. ഇനി കല്യാണത്തിനെ വരു. ഒന്നര മാസം കഴിഞ്ഞിട്ട്. പോണേന്റെ മുമ്പ് എന്താണ് തരുക?'\n'ഈ പാർക്കിൽവച്ച് തരാൻ പറ്റിയതൊന്നും ഇല്ല എന്റെ കയ്യിൽ.'\n'ശരി നമുക്ക് നിന്റെ വീട്ടിൽ പോവാം.'\nസുരേന്ദ്രൻ പോയശേഷം രമ ദിവസങ്ങളെണ്ണുകയായിരുന്നു. എന്തുകൊണ്ടോ പണ്ട് സാവിത്രി ആന്റി പറഞ്ഞത് അവളോർത്തു. 'മോളടെ അച്ഛൻ മോളടെ കല്യാണത്തിന് വരും.' ഒരു കുട്ടിയായിരിക്കുമ്പോൾ അവളെ ആശ്വസിപ്പിച്ചിരുന്നത് ആന്റിയുടെ വാക്കുകളായിരുന്നു. തന്റെ ജീവിതം തുടങ്ങാനുള്ള ദിവസങ്ങൾ അവൾ താഴേയ്ക്ക് എണ്ണുകയാണ്. ഓരോ ദിവസം കഴിഞ്ഞാലും അവൾ ഡയറിയിൽ ആ ദിവസത്തിനു നേരെ ചുവപ്പ് വര വരയ്ക്കും. ഇന്നും അച്ഛൻ വന്നില്ല. പിന്നെപ്പിന്നെ അവൾ വരയുടെ നീളം കുറച്ചു വന്നു. ഇത് എന്റെ ചെറുതായി വരുന്ന പ്രതീക്ഷകളുടെ പ്രതീകമാണ്. കല്യാണത്തിന് ഒരാഴ്ചമുമ്പ് അവൾ വര തീരെ നിർത്തി. ഇനി എനിയ്ക്ക് പ്രതീക്ഷയൊന്നുമില്ല. സുരേന്ദ്രൻ ദിവസവും രാത്രി ഒമ്പതു മണിയ്ക്ക് വിളിക്കും. ഒരു ദിവസം അവൾ തന്റെ ഈ ഭ്രാന്തിനെപ്പറ്റി പറഞ്ഞു. അയാൾ നിശ്ശബ്ദനായി. അപ്പോൾ അതു പറയേണ്ടിയിരുന്നില്ലെന്നവൾക്കു തോന്നി. അവൾ ചോദിച്ചു.\n'എന്താണ് ഒന്നും പറയാത്തത്?'\n'അച്ഛന്റെ കാര്യം നിനക്കൊരു ഒബ്‌സെഷനായിരിക്കുന്നു. അതിന്റെ ആവശ്യമില്ല. ശങ്കരൻ അങ്ക്ൾ ആണ് നിന്റെ ശരിക്കുള്ള അച്ഛൻ എന്നു വച്ചാൽത്തന്നെ എന്താണ്?'\n'പിന്നെയെന്താണ്? ഒരു പറ്റം പരദൂഷണക്കാരികളെ ബോധ്യപ്പെടുത്തേണ്ട ആവശ്യമെന്ത്?'\n'ഡയറിയിൽ ഇന്നത്തെ ദിവസം എന്തു നിറംകൊണ്ടാണ് മാർക്കു ചെയ്തിരിക്കണത്?'\n'ഒരു നല്ല കാര്യം. മോളടെ അച്ഛൻ വന്നിട്ട്ണ്ട്. ഇതാ പിന്നില്ണ്ട്.'\n'എവിടെ നിന്നെ രക്ഷിച്ച മനുഷ്യൻ?'\n'നിന്റെ അച്ഛൻ ഒരുപാട് ഫോട്ടോവിൽ വന്നിട്ട്ണ്ട്. എല്ലാം ക്ലോസപ്പിൽത്തന്നെ. ചരിത്രം തിരുത്തിയ ശുഭമുഹൂർത്തമായിരുന്നു അതെന്ന് ഫോട്ടോഗ്രാഫർമാർക്ക് മനസ്സിലായെന്നു തോന്നുന്നു.'\nവനിത - ആഗസ്റ്റ് 15 - 31, 2004